
Golful San Francisco e atât de întins încât adesea furtunile 
sale produc mai multe distrugeri navelor care ies spre ocean 
decât oceanul însuși în momentele lui de violență. În apele 
golfului s-au adunat toate neamurile de pește, așa încât fața-i e 
brăzdată de chilele tuturor neamurilor de bărci de pescuit, 
manevrate de toate neamurile de pescari. Pentru a proteja 
peștele de toată această pestriță populaţie ce vântură apele, au 
fost votate multe legi înțelepte și a apărut chiar și o patrulă de 
pescuit care să aibă grijă ca aceste legi să fie respectate. Soarta 
acestei patrule de pescuit e să aibă parte numai de momente 
grele, în decursul existenţei ei, eșecurile i-au fost jalonate de 
multe cadavre de-ale celor din poliția apelor, în vreme ce 
succesele i-au fost marcate de mai multe trupuri de pescari 
morți peste plasele lor de braconieri. 

Cei mai zurbagii în tot poporul acesta de pescari trebuie 
socotiți pescuitorii chinezi de creveţi. Crevetele are el obiceiul 
de a se târî pe fund, în armii imense, până când găsește zonele 
cu apă dulce, după care face stânga împrejur și se târăște înapoi 
către apele sărate. lar unde apele mareei coboară și urcă mai cu 
sârg, acolo își scufundă și pescarii aceștia cuștile mari din plasă, 
cu intrările larg deschise, pe unde se târăsc înăuntru creveţii și 
de unde sunt transferați în oala de gătit. Treaba asta în sine n-ar 
fi ea un lucru rău, dacă ochiurile plaselor n-ar fi atât de mici, 
mici de tot, încât să nu aibă scăpare nici cei mai mărunți creveţi, 
nici cei abia ieșiți din ou, de nici un sfert de inci mărime. 
Minunatele plaje de la Capurile Pedro și Pablo, unde-s așezările 
pescuitorilor de creveţi, sunt groaznice din cauza duhorii de la 
miriadele de făpturi intrate în putrefacție, și menirea patrulei de 
pescuit a fost întotdeauna să lupte împotriva acestei nesocotite 
distrugeri. 

Pe când mă săltasem și eu flăcău de vreo șaisprezece ani, 
bun barcagiu, și băteam tot golful de la un capăt la altul, slupul 
meu, Reindeer, a fost închiriat de Comisia Pescuitului, și o vreme 
am fost și eu ajutor de polițist. După ce-am avut de furcă nu 


glumă cu pescarii greci din Golful de Sus și de pe fluvii, unde, 
când s-a stârnit balamucul, au și ieșit la iveală cuţitele și 
indivizii nu s-au dat prinși decât după ce s-au trezit cu o ţeavă, 
de revolver sub nas, am salutat cu entuziasm ideea unei 
expediţii în Golful de Jos, împotriva pescuitorilor de creveţi. 

Eram șase oameni în două bărci și, pentru a înlătura orice 
bănuială, am pornit la vale după lăsarea întunericului, și am 
slobozit ancora la adăpostul unui promontoriu înalt, cunoscut 
sub numele de Capul Pinole. Când la răsărit s-a prefirat prima 
lucire a zorilor, am pornit din nou la drum, am strâns bine briza 
de dimineaţă, tăind golful pieziș către Capul Pedro. Ceaţa 
dimineţii nu se lăsa dusă de pe fața apei așa încât nu vedeam 
nimic, dar noi ne-am găsit ceva de făcut: ne străduiam să mai 
alungăm frigul din oase cu niște cafea fierbinte. În plus, trebuia 
să ne mai ocupăm și cu mizerabila îndeletnicire de scoatere a 
apei cu ispolul, fiindcă, într-un fel greu de imaginat, Reindeer 
reușise să se căpătuiască și cu o generoasă gaură de apă. 
Jumătate de noapte ne-am distrat cu mutarea balastului și 
cercetarea hurmuzului, dar toată treaba a fost în zadar. Apa 
continua să pătrundă înăuntru, iar drept urmare ne-am pus iar 
pe brânci în cocpit și am continuat să dăm apa afară. 

După cafea, trei oameni au trecut în cealaltă ambarcaţie, o 
barcă de somoni cum se întâlnesc pe Columbia River, iar pe 
Reindeer am rămas alți trei. După care cele două bărci au mers 
mai departe împreună până când soarele s-a arătat pe geana 
răsăritului. Razele lui fierbinți au împrăștiat evaporaţia aceea 
lipicioasă și, ca într-un tablou, iată dinaintea noastră flota de 
creveţi, într-o larg desfășurată semilună, vârfurile fiind la mai 
bine de trei mile distanţă unul de altul, iar fiecare joncă amarată 
la geamandura unei cuști de creveţi. Dar nu se vedea nici o 
mișcare, nici un semn de viață. 

Am înțeles imediat cum stăteau lucrurile: în așteptarea 
momentului când se liniștesc apele între flux și reflux, pentru a- 
și sălta plasele grele de pe fundul golfului, toți pescarii se 
duseseră să tragă un pui de somn sub punte. Jubilam și iute ne- 
am făcut și planul de bătaie. 

— Doi oameni de la tine sar pe câte o joncă, îmi șopti Le 


Grant de pe barca de somoni, iar tu te legi de a treia. Facem și 
noi la fel și nu văd de ce să nu punem mina pe cel puţin șase 
jonci. 

După care ne-am despărțit. Am făcut cu Reindeer o voltă în 
celălalt bord, am trecut pe sub vântul unei jonci, am lăsat randa 
să fluture în vânt, am pierdut viteză și am șters pupa joncii atât 
de aproape și de încet încât unul dintre oamenii patrulei a sărit 
ușor pe puntea ei, apoi m-am lăsat sub vânt, am strâns din nou 
randa, și m-am îndreptat spre a doua joncă. 

Până în momentul acesta nu s-a stârnit nici un zgomot, dar, 
deodată, de pe prima joncă capturată de cei cu barca de somoni 
s-au auzit urlete. Țâșni mai întâi un strigăt, cum numai 
orientalii știu să scoată, urmat de un foc de pistol și alte strigăte 
apoi. 

— S-a terminat. Le-am dat de știre celorlalți, îmi spuse 
George, polițistul care rămăsese și stătea lângă mine în cocpit. 

Ajunsesem acum în grosul flotei, și panica se întinse cu o 
viteză de necrezut. Pe punți începu viermuiala pescarilor încă 
pe jumătate adormiţi și despuiați. Ţipete și urlete de avertizare 
și de furie se împrăștiau pe fața apei liniștite, și de undeva 
cineva sufla cu mare sârg într-o cochilie de scoică. În dreapta 
noastră l-am văzut pe un căpitan retezând cu un topor parâma 
cu care era legat la geamandură, după care sări să-și ajute 
oamenii să ridice imensa și ciudata velă de treime. Dar la stânga 
noastră, abia acum se arătau de sub punte primele căpățâni, și 
am cârmit cu Reindeer într-acolo, destul de aproape pentru ca 
George să poată sări la bord. 

Toată flota de-acum o luase din loc. În afară de velele 
suplimentare, au scos indivizii și niște rame lungi, și golful era 
acum brăzdat în toate direcţiile de joncile puse pe fugă. 
Rămăsesem singur pe Reindeer căutând să pun mâna pe cea de- 
a treia captură. Cu prima joncă după care m-am luat nu mi-a 
mers deloc, fiindcă și-a întins velele și a zburat uluitor în 
direcția vântului. Reușea să urce pe vânt cu cel puţin un cart 
mai mult decât Reindeer încât am început să încerc un 
sentiment de respect pentru barca aceea greoaie. Când mi-am 
dat seama că urmărirea n-avea sorți de izbândă, am făcut voltă, 


am largat randa, și am pornit cu vântul din spate spre joncile 
din direcția aceea, unde avantajul nu mai era de partea lor. 

Una pe care o alesesem drept pradă se legăna nehotărâtă 
dinaintea mea, am făcut o voltă largă pentru a o aborda blând, 
dar deodată a prins și asta vântul și a zbughit-o, crevețarii aceia 
pârliți apucându-se să urle un cântec sălbatic în vreme ce se 
opinteau în vâsle. Dar eram pregătit pentru o șmecherie ca asta, 
am venit iute în vânt. Am pus echea banda, proptindu-mă în ea 
cu trupul, am strâns randa, trăgând când cu o mână când cu 
cealaltă, în așa fel încât barca să-și păstreze toată forța. Cele 
două vâsle din tribord s-au făcut arșice și cele două bărci s-au 
izbit una de alta cu un trosnet. Ca un braţ uriaș, bompresul lui 
Reindeer a măturat o dată smulgând catargul bont al joncii și 
vela imensă. A țâșnit o salvă de urlete de furie. Un pescar 
zdravăn, cu o mutră într-adevăr cumplită, cu ţeasta înfășurată 
cu o basma galbenă de mătase și fața însemnată urât de vărsat, 
înfipse un ghionder în prova lui Reindeer și se străduia să 
despartă cele două bărci încâlcite una în alta. Am stat atât cât să 
dau drumul fungii focului, și exact în clipa în care Reindeer se 
desprinse de cealaltă barcă și începu să rămână în pupa ei, am 
sărit la bordul joncii cu o barbetă în mână și am legat-o. 
Individul cu basmaua galbenă și mutra ciupită de vărsat se 
îndreptă ameninţător spre mine, dar mi-am dus mâna în 
buzunarul de la șold și omul începu să șovăie. N-aveam nici un 
fel de armă, dar pescarii învățaseră, în silă, să fie cu mare băgare 
de seamă în fața buzunarului de la șoldul unui american sadea, 
și pe treaba asta mă bizuisem și eu ca să-l țin pe el și echipajul 
lui de zurbagii la respect. 

l-am ordonat să fundarisească ancora de prova, la care 
individul îmi răspunse: 

— No sabbe! 

Echipajul răspunse în același chip și, deși m-am exprimat 
destul de limpede prin semne, au refuzat să priceapă. Când mi- 
am dat seama că era cu totul zadarnic să-mi mai răcesc gura de 
pomană cu povestea asta, m-am dus la prova, am dezlegat 
parâma cu mâna mea și am dat drumul ancorei. 

— Patru dintre voi trec în barca cealaltă, am strigat eu, 


arătându-le cu degetul că patru dintre ei mergeau cu mine și al 
cincilea urma să rămână la bordul joncii. 

Basma Galbenă se făcu a șovăi, dar am repetat ordinul pe un 
ton amenințător, chiar mai ameninţător decât aș fi vrut eu - 
ducându-mi în același timp mâna la șold. Și din nou Basma 
Galbenă se sperie și, cu o mutră mohorâtă, o luă înainte și alți 
trei oameni de-ai lui trecură pe Reindeer. Am desfăcut pe dată 
barbeta de la joncă, și, fără să ridic focul, m-am îndreptat spre 
jonca unde îl lăsasem pe George. Aici treburile s-au rezolvat mai 
ușor, fiindcă acum eram doi, și George avea un pistol cu care să 
intervină dacă lucrurile luau o întorsătură proastă. Aici, ca și în 
cazul joncii mele, patru chinezi au fost transferați pe slup, și 
unul, a rămas la bord pentru a avea în grijă jonca. 

Încă patru indivizi s-au adăugat pe lista mea de pasageri din 
cea de-a treia joncă. În timpul acesta și barca de somoni și-a 
strâns cei doisprezece prizonieri și a venit lângă noi, arătând că 
era încărcată din greu. lar, ca lucrurile să fie și mai nenorocite, 
cum barca era mică, polițiștii și prizonierii lor stăteau atât de 
înghesuiți unii în alții încât primii ar fi avut doar foarte puţine 
șanse de scăpare dacă s-ar fi stârnit balamucul. 

— Trebuie să ne ajuţi, îmi spuse Le Grant. 

M-am uitat la prizonierii mei care se înghesuiseră în cabină 
și pe capacul acesteia. 

— Vreo trei pot să mai iau, i-am răspuns eu. 

— Haide, fie patru, îmi propuse el, și îl iau în schimb pe Bill 
cu mine - Bill fiind cel de-al treilea poliţist. Aici nu ai nici unde 
să te întorci, și dacă se ajunge la scandal, unul de-ai noștri cu 
doi de-ai lor ar fi taman proporţia cuvenită. 

Ș-a făcut și schimbul, barca de somoni și-a ridicat vela cu 
spetează și o porni în josul golfului, spre smârcurile de la San 
Rafael. Am ridicat și eu focul și am pornit pe urma lor cu 
Reindeer. San Rafael, locul unde urma să predăm captura 
noastră autorităţilor, era legat cu golful printr-un canal lung și 
încâlcit, o gârlă de smârc, pe unde nu se putea trece cu barca 
decât la vremea fluxului. Venise momentul dintre reflux și flux 
și, cum apele începeau să se ridice, trebuia să ne grăbim dacă 
voiam să nu fim nevoiți a aștepta o jumătate de zi până la fluxul 


următor. 

Însă briza țărmului începu să ne lase o dată cu răsăritul 
soarelui, și acum se simțea doar câte o ușoară adiere. Cei din 
barca de somoni au scos vâslele, în curând am rămas departe, în 
pupa lor. Câţiva chinezi stăteau în picioare în partea dinainte a 
cocpitului, lângă ușa cabinei și la un moment dat, când m-am 
aplecat peste balustrada cocpitului pentru a mai strânge puţin 
școta focului, am simțit că cineva mă șterge ușor peste 
buzunarul de la șold. N-am făcut nici un gest, dar cu coada 
ochiului am văzut că Basma Galbenă descoperise că era gol 
buzunarul de care se temuse atât. 

Ca lucrurile să ajungă cum nu se poate mai prost, luaţi cu 
emoțiile, în timpul cât abordasem joncile, nu mai scosese 
nimeni apa din Reindeer, și aceasta începuse să plescăie pe 
fundul cocpitului. Creveţarii arătară cu degetul apa și se uitară la 
mine întrebători. 

— Aha! am făcut eu. Acu acu, toți neacă, lepede, lepede, 
dacă nu apă afară. Pricipit? 

Nu, n-au pricipit, sau în orice caz au dat din cap în sensul 
ăsta, deși au turuit cât se poate de limpede între ei pe limba lor. 
Am ridicat trei sau patru scânduri din punte; am scos vreo două 
găleți dintr-o ladă și, prin neechivoca limbă a semnelor, i-am 
invitat să catadicsească să se apuce de treabă. Dar au început să 
râdă, vreo câţiva s-au înghesuit în cabină și alții s-au urcat 
deasupra ei. Dar râsul lor nu suna a bine. Se simţea un fel de 
ameninţare, o răutate subliniată și de privirile lor întunecate. De 
când descoperise că buzunarul de la șold mi-e gol, Basma 
Galbenă devenise și mai îndrăzneţ, acum se foia printre ceilalți 
prizonieri spunându-le ceva cu multă convingere. 

Înghiţindu-mi amărăciunea, m-am aplecat în cocpit și am 
început să arunc apa afară. Dar abia începusem treaba când 
deodată ghidul zbură pe deasupra capului meu, randa se umflă 
cu o smucitură, întinsă de vânt și Reindeer se bandă pe-o parte. 
Se ridicase briza de zi. George era cel mai ageamiu în ale mării, 
așa că am fost nevoit să renunţ la ispol și să pun mâna pe eche. 
Vântul bătea chiar dinspre Capul Pedro, dinspre munții înalți 
din spatele lui, și din cauza asta sufla în rafale capricioase, nu te 


puteai bizui pe el, o vreme sufla de umfla pânza, ca apoi să se 
moaie și s-o lase fluturând alene. 

Cred că George era cel mai neajutorat individ pe care l-am 
întâlnit eu. Pe lângă alte cusururi, mai era și bolnav de plămâni, 
și știam că dacă îl las să dea apa afară s-ar fi putut să-l apuce 
hemoragia. Dar apa care creștea mereu m-a avertizat că ceva tot 
trebuia făcut. Din nou le-am spus cerevețarilor să pună mâna pe 
găleți. Dar mi-au râs în nas, iar cei din cabină, cu apa până la 
glezne, strigau cât îi ţinea gura la cei de deasupra și viceversa. 

— Cred că ai face bine să scoţi pistolul și să-i convingi să 
dea apa afară, i-am sugerat eu lui George. 

Dar el scutură din cap, arătând cât se poate de limpede că îi 
era frică. Creveţarii vedeau și ei la fel de bine ca și mine cât de 
speriat era individul, și obrăznicia lor ajunse de nesuportat. Cei 
din cabină începură să dea iama prin dulapul cu mâncare, iar cei 
de deasupra săriră imediat jos să le țină companie celor dintâi la 
petrecerea ce se încinse cu pâinea și conservele noastre. 

— Şi ce ne pasă! îmi spuse George sfârșit. 

Eu turbam de furie și neputinţă. 

— Dacă-i scăpăm din mână, atunci va fi prea târziu să ne 
mai pese. Nu-ţi rămâne decât un lucru de făcut: să-i obligi să te 
asculte chiar în clipa asta. 

Apa se ridica tot mai sus, iar rafalele de vânt, ce prevesteau 
briza statornică, erau tot mai puternice. Între rafale, prizonierii, 
care dăduseră gata mâncarea noastră pe o săptămână, începură 
să se înghesuie cu toții când într-un bord, când în celălalt, 
făcând barca să se legene ca o coajă de nucă. Basma Galbenă se 
apropie de mine și, arătându-mi satul lui de pe plaja Capului 
Pedro, îmi dădu să înţeleg că dacă îl întorceam pe Reindeer în 
direcția aceea și-i lăsăm pe țărm, ei, la rândul lor, s-ar fi apucat 
de dat apa afară. La vremea asta apa în cabină ajunsese până la 
cușete, și așternuturile musteau. În cocpit, era de vreun picior 
adâncime. Cu toate acestea l-am refuzat, și am văzut după 
mutra lui George că era dezamăgit. 

— Dacă nu te arăţi cât de cât bărbat, o să se dea la noi și o 
să ne arunce peste bord, i-am zis eu. Mai bine dă-mi mie 
revolverul, dacă vrei să scapi. 


— Cel mai cu cap lucru e să-i lași la țărm, se aprinse el. Eu 
unul nu am poftă să mă trezesc înecat de dragul unui pumn de 
crevețari împuțiți. 

— lar eu unul n-am poftă să mă las speriat de o mână de 
crevețari împuţiți numai pentru a scăpa de înec, i-am răspuns 
eu furios. 

— În chipul ăsta, miorlăi el, o să scufunzi barca cu noi cu 
tot. Şi nu văd ce câștigi. 

— Fiecare cu gusturile lui, i-am replicat eu. 

Nu-mi răspunse, dar vedeam că tremura de ţi se făcea milă 
de el. Înghesuit între pescarii aceia ameninţători și apa care se 
ridica mereu, încerca o spaimă care-l scotea din minți. Dar mai 
mult decât de pescari și de apă, eu mă temeam de el și de ce 
avea să facă împins de spaima aceea. L-am văzut aruncând 
priviri pline de jind la bărcuța care venea legată după noi la 
pupa, așa că, la următorul interval de calm, am tras puiul lângă 
Reindeer. În vreme ce mă îndeletniceam cu treaba asta, chipul i 
se lumină de speranţă, dar înainte de a-mi putea ghici intenţiile, 
i-am găurit bărcuţei fundul cu o toporișcă, și aceasta se umplu 
iute cu apă până la copastie. 

— Ori plutim, ori ne ducem la fund cu toţii! i-am zis eu. Și 
dacă-mi dai mie revolverul, îi fac eu să scoată apa din Reindeer 
cât ai zice pește. 

— Îs prea mulți contra noastră, se smiorcăi el. Nu ne putem 
pune cu toți. 

l-am întors spatele cu silă. Barca de somoni de mult nu se 
mai zărea, dispărând dincolo de un mic arhipelag cunoscut sub 
numele de Insulele Marine, așa că dinspre partea aceea nu mă 
puteam aștepta la nici un ajutor. Basma Galbenă se apropie 
foarte familiar de mine, bălăcindu-se prin apa cocpitului. Nu-mi 
plăcea mutra lui. Simțeam că zâmbetul acela îmbietor pe care 
încerca să și-l închipuie pe față ascundea un gând necurat. l-am 
ordonat să treacă înapoi, pe un ton atât de tăios încât m-a 
ascultat. 

— Păstrează distanţa, i-am poruncit, și să nu îndrăznești să 
te mai apropii! 

— Pen'ce? se arătă el indignat. Eu vrut stam vorbă bun. 


— Ce stam vorbă! i-am răspuns eu amărât, fiindcă de-acum 
știam că înţelesese tot ce discutasem cu George. Ce stam vorbă? 
Tu nu înţelegi stam vorbă, nu-i așa? 

Zâmbi într-un fel care-mi făcea greață. 

— Da, da, eu înţelegi folte mult. Eu om cinstită. 

— În regulă, ia-m răspuns eu. Dacă tu înţelegi stam vorbă, 
atunci apucațţi-vă și dați apa afară, mult, mult. Și după aia stam 
vorbă și noi. 

Individul scutură negativ din cap, în același timp arătând cu 
degetul peste umăr spre camarazii săi. 

— Nimic făcut. Ala oameni lău. Ei folte lău. Eu înţelege... 

— Înapoi, i-am strigat eu fiindcă băgasem de seamă că 
mâna îi dispăruse sub bluză, și trupul i se încordase, pregătindu- 
se să se arunce asupra mea. 

Dezamăgit, se întoarse în cabină ca să ţină sfat, după cât se 
vedea din trăncăneala care se porni. Reindeer se afundase mult 
în apă, și începuse să se miște cam ca un buștean. Pe mare 
dezlănţuită, cu siguranţă că s-ar fi răsturnat. Dar acum vântul, 
atunci când se îndura să bată, venea dinspre țărm și abia dacă 
stârnea o încrețitură pe fața golfului. 

— Cred că mai bine ai lua-o spre țărm, rupse deodată 
George tăcerea, pe un ton care mă făcu să cred că teama îl 
împinse să se gândească la un mod de a acţiona. 

— Eu nu cred la fel, i-am tăiat-o scurt. 

— Îţi ordon! îmi spuse el pe un ton autoritar. 

— Numai că mie mi s-a ordonat o dată să duc acești 
prizonieri la San Rafael, i-am răspuns eu. 

Discutam pe un ton ridicat și zarva ciorovăielii îi făcu pe 
chinezi să iasă din cabină. 

— Ei bine, acum ai de gând să te îndrepţi spre țărm? Și asta 
îmi spunea tocmai George. Și m-am trezit că priveam gura ţevii 
revolverului sau - a revolverului pe care îndrăznea să-l 
folosească împotriva mea, dar fusese prea laș ca să-l îndrepte 
împotriva prizonierilor. Prin creier parcă mi-a trecut un fulger 
care m-a năucit. Dinaintea minţii mi se înfățișa limpede 
întreaga situație, cu toate implicaţiile ei: rușinea de a pierde 
prizonierii, lașitatea și netrebnicia lui George, gândul că aveam 


să mă întâlnesc cu Le Grant și ceilalți oameni din patrulă și 
explicaţiile boante pe care aveam să le dau. Și apoi mai era și 
confruntarea asta în care luptasem din greu, și părerea de rău că 
izbânda îmi scăpa printre degete exact când credeam că nu mai 
trebuia mult ca să fie în mâna mea. lar cu coada ochiului îi 
vedeam pe prizonieri înghesuindu-se în ușa cabinei și rânjind 
triumfători. Nu puteam înghiți una ca asta. Brațul mi-a zburat 
în sus, capul în jos: primul gest a făcut țeava revolverului să 
salte, al doilea mi-a ferit căpățâna din calea glontelui care trecu 
șuierând pe deasupra. O mână mi s-a încleștat de încheietura 
mâinii lui George, cealaltă pe revolver. Basma Galbenă și banda 
lui s-au repezit spre mine. Acum ori niciodată! Adunându-mi 
deodată toată puterea, cu un brânci brusc l-am împins pe 
George peste atacatori și la fel de brusc, i-am smucit revolverul 
din mână, făcându-l astfel să-și piardă echilibrul. Se prăvăli 
drept în genunchii lui Basma Galbenă, care se poticni venind 
peste el, și amândoi se treziră bălăcindu-se în gaura ispodului, 
unde puntea cocpitului fusese desfăcută ca să îngăduie 
evacuarea apei. În secunda următoare îi ţineam în raza 
revolverului, și creveţarii dezlănțuiți se făcură mici, trăgându-se 
înapoi. 

Dar curând am descoperit că era o deosebire că de la cer la 
pământ între a trage în niște oameni care te atacă și cu totul 
altceva să-i împuști pe unii care nu fac nimic, ci doar refuză să 
scoată apa din barcă. Fiindcă atunci când le-am poruncit să se 
ducă să dea apa afară nici n-au vrut să audă. l-am ameninţat cu 
revolverul, dar zadarnic, fiindcă stăteau încremeniţi în cabina 
inundată și pe acoperișul ei și nu voiau să se miște nici în ruptul 
capului. 

Au trecut vreo cincisprezece minute, Reindeer se afunda tot 
mai mult, în vreme ce randa flutura fără vânt. Dar dinspre 
țărmul Capului Pedro am zărit o dungă întunecată formându-se 
pe faţa apei și pornind spre noi: era briza statornică pe care o 
așteptam atât de mult. Le-am strigat chinezilor și le-am arătat 
dunga aceea. Au întâmpinat priveliștea cu strigăte. Apoi am 
arătat spre velă și spre apa din Reindeer, și am încercat să-i fac să 
înţeleagă că atunci când briza avea să ne prindă cu toată apa aia 


din barcă avea să ne răstoarne. Dar mi-au râs în nas sfidător, 
fiindcă știau că stătea în puterea mea să vin în vânt, manevrând 
echea, și să cobor randa, în așa fel încât să las vântul să treacă 
fără să se proptească în vele și să scăpăm nevătămați. 

Dar eu hotărâsem altfel. Am mai redus școta randei cu vreo 
doua picioare, am făcut o voltă cu ea și, proptindu-mă bine în 
picioare, m-am rezemat cu spinarea de eche. În felul acesta 
aveam o mână liberă pentru manevra scotei și alta pentru 
revolver. Linia întunecată se apropia tot mai mult și-i vedeam pe 
toți uitându-se când la ea când la mine, cu o teamă pe care nu 
reușeau să și-o mascheze prea bine. Mintea, voinţa și puterea 
mea de rezistență erau într-o balanţă și ale lor în cealaltă, iar 
problema era cine va putea suportă mai mult apăsarea morții 
iminente, fără să dea înapoi. 

Apoi ne izbi vântul. Randa se întinse făcând să zăngăne 
puternic scripeţii, ghiul săltă, pânza făcu burtă, iar Reindeer se 
bandă, se bandă, tot mai mult, până când balustrada bordului 
de sub vânt intră în apă, puntea la fel, geamurile cabinei 
așijderea, iar valurile golfului începură să treacă peste balustrada 
cocpitului. Barca se bandă atât de violent, încât cei din cabină 
căzură claie peste grămadă în cușeta din bordul de sub vânt, 
unde se zvârcoleau, se răsuceau și se bălăceau de-a valma, cei de 
dedesubt fiind mai mai să se înece. 

Vântul se mai întări puţin, și Reindeer se bandă mai mult ca 
niciodată. O clipă am crezut că era pierdută, apoi mi-am dat 
seama că mai avea nevoie de o rafală ca aceea să se ducă la fund. 
În vreme ce o ţineam sub apăsarea vântului și mă întrebam dacă 
era cazul să cedez sau nu, creveţarii începură să strige cerând 
îndurare. Cred că a fost cel mai minunat sunet pe care l-am 
auzit vreodată. Și atunci, abia atunci am slăbit echea și școta 
randei. Reindeer se redresa foarte încet și când ajunse pe chilă 
dreaptă puntea era atât de mult sub apă încât mă îndoiam că 
mai putea fi salvată. 

Dar prizonierii se repeziră ca nebunii în cocpit, și se apucară 
să arunce apa afară cu găleți, oale, tigăi, orice le cădea sub 
mână. Era o minunată priveliște să vezi cum zbura apa aceea 
peste bord. lar când Reindeer se ridică bine și mândră din valuri, 


din nou am pornit spornic, mânați de briză, spre ţinta noastră și 
chiar în ultima clipă am trecut bancul de mâl și am intrat în 
canal. 

Insolența creveţarilor era la pământ și deveniseră atât de 
blânzi încât atunci când am ajuns la San Rafael puseră mâna pe 
parâma de remorcaj, în frunte cu Basma Galbenă. În ce-l 
privește pe George, aceea a fost ultima lui călătorie cu patrula de 
pescuit. Nu se omora el cu astfel de treburi, drept care socoti că 
o slujbă de funcționar la țărm era exact ce-i trebuia. În ce ne 
privește, am fost de aceeași părere. 


REGELE GRECILOR 


Alec cel Mare n-a fost niciodată prins de patrula de pescuit. 
Se lăuda în gura mare că nu s-a născut omul care să-l prindă pe 
el viu, cât despre cei mulți care au vrut să pună mâna pe el și 
mort, povestea el, nici unul n-a reușit. Și tot el povestea că cel 
puţin doi polițiști din patrulă, care încercaseră să-l miruiască, 
sfârșiseră ei miruiţi. În consecință nu exista om care să încalce 
mai sistematic și cu bună știință legile pescuitului decât Alec cel 
Mare. 

Era poreclit Alec cel Mare pentru statura lui de uriaș: Avea 
pe puțin un metru nouăzeci și doi înălțime, și era în aceeași 
măsură lat în spate și pieptos. Avea niște mușchi minunaţi, tari 
ca oţelul, și printre pescari circulau nenumărate istorii privind 
puterea lui nemaipomenită. Avea un spirit Mîndru și dominator, 
pe măsura puterii lui trupești, și din pricina asta ajunsese 
cunoscut pretutindeni și sub un alt nume; acela de regele 
grecilor. Majoritatea pescarilor era formată din greci, și îl 
priveau cu respect și-l ascultau ca pe-un adevărat șef. lar în 
calitate de conducător, era în fruntea bătăliilor lor, avea grijă să-i 
apere, îi scăpa din ghearele legilor când era la o adică, iar la 
vreme de nevoie îi strângea unul lângă altul, în jurul său. Pe 
vremuri, patrula de pescuit făcuse mai multe tentative încheiate 
dezastruos de a pune mâna pe el, iar în cele din urmă renunțase, 
așa că atunci când se zvoni că avea să vie la Benicia, aşteptam cu 
nerăbdare să-l văd. Şi n-a fost nevoie să alerg după el. Cu felul 
lui îndrăzneţ de a fi, primul lucru pe care-l făcea când se arăta 
era să alerge el după noi. Pe vremea aceea Charley Le Grant și eu 
eram subordonații unui polițist de patrulă numit Carmintel, toți 
trei ne aflam pe Reindeer, pregătindu-ne de drum, când Alec cel 
Mare se săltă pe punte. Carmintel bineînțeles că-l știa, fiindcă își 
strânseră mâna ca niște vechi cunoștințe. Alec cel Mare nici nu 
ne băgă în seamă pe Charley sau pe mine. 

— Am venit la vale să mă apuc de pescuit sturioni vreo 
câteva luni, îi spuse el lui Carmintel. 

În vreme ce vorbea, ochii îi scăpărau provocatori, și am 


observat că polițistul lăsase privirile în jos. 

— În regulă, Alec, îi spuse Carmintel pe un ton blând. Eu n- 
am să te deranjez. Hai vino în cabină să discutăm lucrurile pe 
îndelete. 

După ce-au dispărut înăuntru și au tras ușa după ei, Charley 
a închis încet, cu schepsis, un ochi. Dar cu eram abia un puștan, 
prea crud pentru a înţelege oamenii și apucăturile lor, așa că n- 
am priceput ce voia să zică prin semnul acela. Dar nici Charley 
nu mi-a explicat, deși mi se părea mie că treaba asta nu era prea 
curată. 

Lăsându-i să-și vadă liniștiți de sfatul lor, la sugestia lui 
Charley, ne-am urcat în schif și am tras la Debarcaderul 
Vechiului Vapor, unde odihnea arca lui Alec cel Mare. O arcă e 
un fel de barcă-locuință, deși de mici dimensiuni, foarte 
confortabilă, și un pescar pe Golful de Sus are nevoie de o 
ambarcaţiune de asta în aceeași măsură în care îi trebuie plase și 
bărci. Eram amândoi foarte curioși să vedem arca lui Alec cel 
Mare, pentru că istoria spunea că fusese scena a numeroase 
confruntări cumplite, și era făcută ciur de gloanţe. 

Găurile le-am găsit noi, astupate cu dopuri de lemn și 
vopsite, dar nu erau chiar atât de multe pe cât ne așteptam. 
Charley îmi văzu privirea dezamăgită și începu să râdă. Apoi, 
pentru a mă mai mângâia, îmi relată cinstit istoria unei expediții 
întreprinsă asupra locuinţei plutitoare a lui Alec cel Mare pentru 
a-l prinde, de preferinţă viu, şi, dacă nu se putea, mort. După o 
luptă care a durat jumătate de zi, polițiștii s-au retras, cu bărcile 
ciuruite, cu un mort și trei răniți. Și când s-au întors a doua zi 
cu întăriri, n-au mai găsit decât parii de care fusese amarată arca 
lui Alec; arca a stat ascunsă luni de zile în cetatea junglei 
acvatice de la Suisun. 

— Dar de ce n-a fost spânzurat pentru crimă? am întrebat 
eu. Cred că Statele Unite mai au încă destulă putere pentru a 
aduce pe un individ ca ăsta în faţa justiţiei. 

— S-a predat singur și a fost judecat, mi-a răspuns Charley. 
Procesul acesta l-a costat cincizeci de mii de dolari, și l-a 
câștigat, speculând tot felul de chestii tehnice juridice, cu 
ajutorul celor mai buni avocaţi din stat. Fiecare pescar grec de 


pe fluviu și-a dat și el obolul pentru procesul acesta. Alec cel 
Mare a catadicsit să strângă taxele astea ca un rege. S-ar putea 
ca Statele Unite să fie atotputernice, fiule, dar adevărul e că Alec 
cel Mare e un rege în aceste State Unite, și are o ţară a lui și 
propriii săi supuși. 

— Şi noi ce-o să facem când o să se apuce de pescuit 
sturioni? O să trebuiască să-i prindă tot cu carmace chinezești. 

Charley ridică din umeri. 

— O să vedem ceea ce e de văzut, îmi răspunse el 
enigmatic. 

Carmacele chinezești formează o sculă dibace, inventată de 
cei al căror nume îl poartă. Un sistem simplu de plute, greutăți 
și ancore, mii de cârlige, fiecare pe o strună separată, sunt 
suspendate la o distanță față de fund între cincisprezece și 
treizeci de centimetri. Cel mai interesant lucru e cârligul la o 
sculă de asta. Nu are contraspin, în schimb vârful e lung și 
ascuţit ca un ac. Cârligele astea sunt la numai vreo zece 
centimetri depărtare unul de altul, și când deasupra fundului 
spânzură vreo câteva mii, ca un veritabil hotar, pe mai multe 
sute de stânjeni, devin o capcană formidabilă pentru peștii care 
înoată pe fund. 

Și sturionul e un pește care merge scormonind ca un porc, 
motiv pentru care adesea e și numit peștele porc. Dacă se 
înțeapă în primul cârlig de care se atinge, sturionul zvâcnește și 
se prinde în jumătate de duzină de cârlige. Apoi, se zbate 
sălbatic până când culege cârligele unul după altul în carnea lui 
moale; toate trăgând de el din diferite unghiuri imobilizează 
nenorocitul de pește până când moare înecat. Pentru că printr-o 
linie de carmace chinezești nu poate trece nici un sturion, scula 
asta e socotită capcană în legislația piscicolă, iar pentru că face 
tot ce poate pentru a extermina sturionul, e considerată ilegală 
de legile pescuitului. 

După vizita lui Alec cel Mare au trecut mai multe zile în 
care eu și Charley nu l-am scăpat din ochi. Şi-a remorcat arca, 
ocolind debarcaderul de la Solano, și a intrat în baia cea mare de 
la șantierul Turner. Ştiam că baia aceea era un loc minunat 
pentru prins sturioni, și eram siguri că regele grecilor acolo avea 


de gând să se apuce de treabă. Mareea dădea năvală ca pe un 
scoc de moară în baie și la fel se retrăgea, așa încât nu se puteau 
lăsa, ridica sau pune carmacele chinezești decât în perioada de 
calm dintre flux și reflux. Drept urmare, în aceste perioade eu și 
Charley ne-am ambiţionat ca, pe rând, să veghem de pe 
debarcaderul Solano. 

Eu stăteam tolănit la soare în spatele unui stringher al 
debarcaderului când am zărit un schif părăsind țărmul celălalt și 
îndreptându-se spre largul băii. Într-o clipă eram cu binoclul la 
ochi urmărind fiecare mișcare din barcă. În ea erau doi oameni; 
deși la mai bine de o milă, pe unul l-am recunoscut a fi Alec cel 
Mare, iar când schiful s-a întors la țărm am zărit suficient 
pentru ca să-mi dau seama că grecul întinsese priponul cu 
carmace. 

— Alec cel Mare și-a întins carmacele chinezești în baie, în 
largul șantierului Turner, îi spuse în după-amiaza aceea Le 
Grant lui Carmintel. 

O fugară expresie de sâcâială trecu pe chipul poliţistului, 
după care făcu, pe un ton absent: „Mda? Și asta a fost tot. 

Charley își mușcă buzele, încercând să-și stăpânească 
mânia, și îi întoarse spatele. 

— Ei, fiule, te simţi în stare? îmi aruncă el mai apoi, spre 
seară, taman când terminasem de spălat punțţile lui Reindeer și 
ne pregăteam să tragem la aghioase. 

Am simţit că mi se pune un nod în gât, și n-am putut decât 
să încuviințez dând din cap. 

— Atunci, și lui Charley îi luciră ochii într-un fel care-i 
trăda hotărârea, atunci trebuie să punem mâna pe Alec cel Mare 
numai noi doi, eu și cu tine, și-i musai s-o facem în ciuda lui 
Carmintel. Ce zici, îmi dai o mână de ajutor? 

Și după un moment de tăcere continuă: 

— Treabă afurisită, dar o să fim noi în stare s-o scoatem la 
capăt. 

— Bineînţeles că o să fim! am adăugat eu din toată inima. 

— Bineînţeles că o să fim! întări el, după care am bătut 
palma pe chestia asta și ne-am dus la culcare. 

Dar treaba de care ne apucasem noi nu era deloc ușoară: 


Pentru a obţine condamnarea unui om pe motiv de braconaj 
trebuia să-l prindem asupra faptului, cu toate dovezile 
nelegiuirii în jurul lui: cârlige, pripoane, pește, ba și pe el pe 
deasupra. Asta însemna că trebuia să-l găbuim în larg, unde 
avea timp să ne pregătească una dintre acele călduroase primiri, 
așa cum i se dusese vestea. 

— N-avem cum s-o luăm pe ocolite, îmi spuse Charley într- 
o dimineață. Dacă reușim să-l abordăm al nostru-i, și nu ne 
rămâne decât să încercăm să-l abordăm. Haide, fiule. 

Eram în barca de pescuit somoni, cum se întâlnesc pe 
Columbia River, pe care o folosisem împotriva crevețarilor: 
Venise vremea calmului dintre flux și reflux, și îndată ce-am scos 
nasul de după cheul Solano l-am și zărit pe Alec cel Mare la 
lucru, cercetându-și pripoanele și scoțând pește. 

— Treci în locul meu! îmi ordonă Charley, și ţine cârma 
chiar în pupa lui ca și cum am merge la șantierul naval. 

Am luat echea, în vreme ce Charley s-a așezat pe bancheta 
din mijloc, cu revolverul alături, la îndemână. 

— Dacă individul începe să tragă, mă preveni el, aruncă-te 
pe fundul bărcii și ține cârma de acolo, în așa fel ca să nu-ţi fie 
decât mâna în pericol. 

Am încuviințat dând din cap, după care n-am mai scos o 
vorbă, în vreme ce barca luneca ușor pe apă și Alec cel Mare era 
tot mai aproape. Acum ajunsesem să-l vedem cât se poate de 
bine, agățând sturionii cu gafa și aruncându-i în barcă, în vreme 
ce tovarășul lui mânuia priponul și elibera cârligele pe care le 
arunca din nou în apă. Cu toate astea, mai aveam încă vreo cinci 
sute de iarzi, când uriașul pescar strigă la noi: 

— Ei, voi de colo, ce naiba vreţi? 

— Ţine-o așa, îmi șopti Charley, ca și cum nici nu l-ar fi 
auzit. 

Au urmat câteva minute foarte încordate. Pescarul ne 
cerceta aprig, în vreme ce noi lunecam apropiindu-ne de el cu 
fiecare secundă. 

— Dacă ţineţi la pielea voastră, atunci cârmiți-o mai la larg! 
urlă el deodată la noi ca și cum și-ar fi dat brusc seama cine 
eram și ce căutam acolo. Dacă nu, vă curăţ. 


Duse arma la umăr și ne ţinti cu ea. 

— Ei, bine, acum aveţi de gând să vă ţineţi mai departe? 
tună el. 

L-am auzit pe Charley gemând deznădăjduit: 

— Ţine mai departe de ei, îmi șopti el. De data asta n-am 
nimerit-o. 

Am împins echea și am slăbit scota, iar barca de somoni a 
virat vreo cinci, șase puncte. Alec cel Mare nu ne slăbi până 
când am ieșit din bătaia puștii, și abia atunci s-a apucat din nou 
de treabă. 

În seara aceea, Carmintel îi spuse cam morocănos lui 
Charley: 

— Ai face mai bine să-l lași în pace pe Alec cel Mare. 

— Aha, a și venit cu lăcrămaţia la tine, nu-i așa? îi aruncă 
Charley cu subînţeles. 

Carmintel se înroși încurcat. 

— Ai face mai bine să-l lași în pace, ascultă ce-ţi spun, 
repetă el. E om periculos, și nu câștigi nimic dacă te pui în bețe 
cu el. 

— Mda! făcu Charley alene. Am auzit că se câștigă mult mai 
bine dacă-l lași în pace. 

Era o lovitură directă la adresa lui Carmintel și după 
expresia de pe mutra lui se vedea că nimerise bine. Ştia toată 
lumea că Alec cel Mare prefera să miluiască omul decât să se 
lupte cu el, și că în ultimii ani o groază de oameni din patrula de 
pescuit se înfruptaseră din banii pescarului. 

— Adică vrei să spui că..., începu Carmintel pe un ton 
întărâtat. 

Dar Charley i-o reteză scurt: 

— N-am vrut să spun nimic. Dar ai auzit bine ce-am zis și 
dacă te simţi cu musca pe căciulă atunci... 

După care ridică din umeri, în vreme ce Carmintel îl mânca 
din ochi fără să scoată un sunet. 

Într-una din zile, după ce încercasem să ne apropiem furiș 
de Alec cel Mare în tulbureala zorilor și nu reușisem decât să-l 
facem să-și descarce arma asupra noastră, Charley îmi spuse: 

— Avem nevoie de un singur lucru: imaginație. 


lar după aceea, zile în șir, mi-am stors creierii ca să găsesc 
vreo stratagemă prin care doi oameni să-l poată înghesui la larg 
și să-l prindă pe un altul care știa cum se folosește o armă și nu 
se întâmplase până acum să-l afle careva fără ea la îndemână. 
Cu regularitate, ori de câte ori se linișteau apele între fazele 
mareei, Alec cel Mare, fără gând să se ascundă, cu toată 
îndrăzneala, ziua în amiaza mare, își întindea pripoanele. Și cel 
mai supărător era faptul că și ultimul pescar de la Benicia la 
Vailejo știa că individul ne sfida și încă plin de succes. Și ne mai 
sâcâia și Carmintel, care ne găsea mereu de lucru la pescarii de 
scrumbii de la San Pablo, așa că nu prea ne rămânea timp să ne 
ocupăm de regele grecilor. Dar nevasta și copii lui Charley 
locuiau la Benicia, unde aveam cartierul general, așa că 
întotdeauna ne întorceam acolo. 

— Să-ţi spun eu ce ne rămâne de făcut, am glăsuit eu, după 
ce-au mai trecut vreo câteva săptămâni fără nici o scofală. Să 
așteptăm să vină vremea apelor liniștite dintre flux și reflux și, 
după ce Alec cel Mare și-a întins din nou carmacele și s-a dus la 
țărm cu peștele, atunci ieşim și noi să punem mâna pe pripoane. 
Cu asta îl facem ca să piardă vreme și bani ca să-și încropească 
altele, iar apoi găsim noi cum să punem mâna și pe cele noi. 
Dacă tot nu reușim să-l punem la popreală, măcar să-l facem să 
renunţe. Nu-i așa? 

Charley socoti că așa o fi și spuse că nu era rea ideea. Am 
început să pândim momentul. La următoarea liniștire a apelor, 
Alec cel Mare și-a adunat peștele din carmace și s-a dus la țărm, 
iar atunci am ieșit și noi cu barca de somoni. Ştiam cam unde 
sunt pripoanele după reperele de la țărm și ne-am dat seama că 
nu ne va fi prea greu să le dibuim. Începuse să se simtă fluxul 
când am ajuns cam pe unde socoteam noi că ar fi întinse 
pripoanele și am aruncat peste bord o ancoră de barcă. Având 
grijă să nu dăm ancorei prea multă parâma, ci numai atât cât 
abia să atingă fundul, am târât-o încet după noi până când s-a 
înţepenit în ceva și barca s-a oprit scurt. 

— L-am dibuit, strigă Charley. Haide, vino și dă-mi o mână 
de ajutor să-l tragem sus. 

Am tras amândoi de parâma până când am început să zărim 


ancora și de unul din braţe era prins și priponul. Zeci de 
carmace criminale au prins să lucească în vreme ce ridicam 
ancora și începusem să ne tragem de sfoara priponului către 
capătul de unde urma să începem să-l adunăm când deodată am 
auzit o bufnitură scurtă în barcă. Ne-am uitat în jur, dar n-am 
zărit nimic și ne-am văzut mai departe de treaba noastră. O 
clipă mai târziu o nouă bufnitură la fel și copastia dintre mine și 
Charley zbură în țăndări. 

— Seamănă afurisit de mult cu un glonte, fiule, îmi spuse el 
gânditor. Alec cel Mare trage de la mare distanță. Și mai 
folosește și pulbere fără fum, se dumiri el după ce cercetă 
țărmul aflat la o milă depărtare. De asta n-auzim noi 
detunătura. 

M-am uitat și eu la țărm, dar n-am zărit nici umbra lui Alec 
cel Mare, care se ascunsese, bineînțeles, între stânci, iar noi ne 
aflam astfel la cheremul lui. Al treilea glonte lovi fața apei, 
ricoșa și trecu piuind pe deasupra capetelor noastre, după care 
lovi din nou apa, dincolo de noi. 

— Cred că e mai sănătos să spălăm putina, își dădu cu 
părerea Charley, fără să se înfurie. Tu ce zici, fiule? 

Și eu socoteam la fel și i-am spus că nici n-aveam nevoie de 
pripoanele alea. Drept urmare ne-am desprins de pripon și am 
ridicat randa. Îndată au încetat și gloanţele. Ne-am îndepărtat, 
și simțeam un fel de silă când ne gândeam că Alec cel Mare 
râdea de înfrângerea noastră. Ba, mai mult decât atât, a doua zi, 
pe cheu, pe când cercetam plasele, individul a găsit cu cale să 
rânjească și să ne arate colții, și asta de față cu toți pescarii. 
Charley se cătrăni tot de supărare. Dar se stăpâni și nu-i spuse 
lui Alec decât că, până la urmă, tot o să-l azvârle el după gratii. 
Regele grecilor începu să se bată cu pumnii în piept că până 
acum nimeni din patrula de pescuit n-a reușit să pună mâna pe 
el și că nici de-acum încolo n-o să reușească, iar pescarii îl 
aclamau și spuneau că așa era. Începuseră să se cam încălzească 
cu toții și o vreme părea că o să se stârnească tărăboi, dar Alec 
cel Mare se dovedi din nou suveran și-i potoli. 

Și Carmintel râse de Charley, făcând tot felul de observaţii 
răutăcioase, obligându-l să se simtă caraghios. Charley nu se 


lăsă cuprins de mânie, dar, luându-mă de-o parte, îmi spuse că 
tot are să pună mâna pe Alec cel Mare, chiar dacă pentru asta va 
fi nevoit să aștepte o viaţă întreagă. 

— Nu știu cum am s-o fac, îmi spuse el, dar de făcut tot am 
s-o fac, așa cum mă vezi și cum te văd. Și nu te teme, ideea tot o 
să-mi vină mie la momentul potrivit. 

Și la momentul potrivit a venit și ideea, și pe neașteptate. 
Trecuse o lună întreagă, noi băteam fluviul în sus și-n jos, și 
golful în sus și-n jos, fără să avem o clipă de răgaz pentru a ne 
ocupa de pescarul care întindea carmace chinezești în baia din 
faţa șantierului naval al lui Turner. Tocmai trăsesem la pescăria 
lui Selby, în una dintre după-amiezi, când, fără să ne dăm 
seama, ni se oferi și prilejul dorit. Se ivi sub chipul unui iaht 
neajutorat, încărcat cu oameni suferinzi de rău de mare, așa 
încât cu greu am priceput că era tocmai prilejul căutat. Era un 
iaht mare în slup, și arăta neajutorat pentru că băteau niște 
alizee care aduceau a furtună, iar la bord nu era nici un marinar 
ca lumea. 

Ne uitam fără prea mare interes de pe cheul lui Selby la 
manevrele stângace pe care le făceau pentru a ancora iahtul și la 
manevrele la fel de stângace pentru a trimite o barcă la țărm. Un 
individ care arăta foarte nenorocit, cu niște nădragi ponosiți pe 
el, ne-a aruncat barbeta și s-a săltat pe cheu, după ce aproape că 
reușise să umple barca cu apă în valurile furioase de la țărm. 
Porni împleticindu-se, de parcă și cheul s-ar fi legănat sub el, și 
ne-a împărtășit necazurile, adică necazurile iahtului. Singurul 
marinar tăvălit de valuri dintre ei, omul în care-și puseseră cu 
toții nădejdea, fusese rechemat la San Francisco printr-o 
telegramă, iar ei încercaseră să-și continue croaziera cu forțe 
proprii. Dar vântul puternic și vânturile dezlănțuite din Golful 
San Pablo îi dăduseră gata. Toţi sufereau de rău de mare, nimeni 
nu mai știa ce e de făcut și nici nu mai era în stare să facă ceva. 
Așa că dăduseră buzna la pescărie, hotărâți fie să lase iahtul în 
plata domnului, fie să găsească pe cineva care să-l ducă până la 
Benicia. Pe scurt, știam cumva vreun marinar în stare să ducă 
iahtul la Benicia? 

Charley se uită la mine. Reindeer stătea cuminte la ancoraj. 


Până la miezul nopţii nu aveam nimic de făcut în calitatea 
noastră de oameni ai patrulei de pescuit. Cu vântul care bătea 
acum, în câteva ore eram la Benicia, ne rămâneau câteva ore de 
petrecut pe țărm și cu trenul de seară eram din nou la pescărie. 

— În regulă, căpitane, îi spuse Charley disperatului iahtman 
care zâmbi cam în silă când auzi numele cu care-l onorase. 

— Eu nu-s decât proprietarul iahtului, ne explică el. 

L-am dus la iaht vâslind mult mai elegant decât o făcuse el 
venind la țărm și am văzut cu ochii noștri cât de neajutoraţi 
erau pasagerii lui. Vreo duzină de bărbați și femei și toți atât de 
dărâmaţi încât nu erau în stare nici măcar să-și manifeste 
recunoștința că venisem. lahtul se legăna sălbatic și proprietarul 
său abia atinse puntea că se făcu ghem și ajunse la fel ca ceilalți. 
Nici unul dintre ei nu era în stare să ne dea o mână de ajutor, 
așa că numai cu și Charley am fost nevoiţi să descâlcim toate 
manevrele încurcate rău de tot, să ridicăm velele și să săltăm 
ancora. 

A fost o plimbare a naibii de grea, deși am mers iute. 
Strâmtoarea Carquinez era o învălmășeală de spumă și pâclă, și 
am zburat nebunește, mânaţi de un vânt din spate, în vreme ce 
ghiul randei celei mari când se înfigea în valuri, când sălta până 
la ceruri. Dar celor de pe iaht nu le mai păsa. Nu le mai păsa de 
nimic. Doi sau trei, între care și proprietarul, zăceau lați în 
cocpit, tremurând din toate mădularele când iahtul gonea, sălta 
pe creste și se prăbușea ameţitor între valuri, iar în perioadele 
de răgaz aruncau priviri pline de jind către țărm. Ceilalți stăteau 
claie peste grămadă, pe tot felul de perne pe podeaua cabinei. 
Când și când, câte unul dintre ei gemea, dar în cea mai mare 
parte a timpului zăceau fără vlagă, de parcă ar fi fost morţi ca 
toți morţii. Când golful mai câștigă lărgime, în dreptul 
șantierului lui Turner, Charley o luă mai pe lângă mal, căutând 
apele ceva mai liniștite. De-acum se vedea și Benicia și noi 
despicam o mare destul de liniștită comparativ cu cea de 
dinainte, când, deodată, dinainte începu să danseze un fleac de 
barcă ce abia se zărea, chiar pe direcţia noastră de mers. Era 
perioada apelor liniștite dintre reflux și flux. Eu și Charley ne- 
am uitat unul la altul. N-am scos nici unul o vorbă, dar brusc 


iahtul începu să ofere cel mai uimitor spectacol, făcând volte și 
luând benzi de parcă la timonă ar fi fost cel mai ageamiu dintre 
toți ageamii. Un marinar avea ce se distra. După toate aparențele 
părea să fie vorba de un iaht mânat de furtună care zbura 
bezmetic prin golf, doar din când în când ascultând și de 
timonă, într-un efort disperat de a ajunge la Benicia. 

Proprietarul iahtului uită într-atât răul de mare încât pe 
chipul lui se putea citi îngrijorarea. Fleacul acela de barcă deveni 
tot mai mare și mai mare, până am reușit să-i distingem pe Alec 
cel Mare și tovarășul său, pe când tocmai luaseră o voltă din 
funia priponului la un tachet și acum se opriseră din treabă 
pentru ca să râdă de noi. Charley își trase pălăria de mușama pe 
ochi, eu i-am urmat exemplul, deși încă nu dibuisem exact ideea 
care-i clocise în minte și pe care voia s-o pună în aplicare. 

Am ajuns împroșcând spumă în traversul bărcii lor, atât de 
aproape încât, cu tot vuietul vântului, puteam auzi glasurile lui 
Alec cel Mare și tovarășului său care strigau spre noi cu tot 
disprețul pe care-l pot nutri oamenii mării, de meserie, față de 
niște bieți amatori, mai ales când amatorii ăștia se mai fac și de 
baftă. Am trecut ca fulgerul pe lângă pescari, și nu s-a întâmplat 
nimic. Charley a zâmbit când a văzut dezamăgirea zugrăvită pe 
chipul meu, și atunci mi-a strigat: 

— Fii gata să manevrezi ghiul randei! 

Puse cârma banda, și iahtul făcu ascultător volta. Pânza 
randei se înmuie și începu să atârne în jos, apoi brusc zbură pe 
deasupra capetelor noastre, urmată de ghiul și se întinse 
bubuind când se poticni în scripetele lunecător. lahtul aproape 
se culcă cu totul pe o parte, pasagerii doborâţi de răul de mare 
scoaseră un urlet asurzitor când fură măturați de pe podeaua 
cabinei și aruncați claie peste grămadă în cușetele din babord. 
Dar deocamdată n-aveam timp de ei. După ce făcu volta 
complet, iahtul veni în vânt cu velele fluturând și se așeză pe 
chilă dreaptă. Mai aveam însă ceva viteză și chiar în drumul 
nostru era barca. L-am văzut pe Alec cel Mare aruncându-se 
peste bord, iar pe tovarășul lui sărind să se apuce de bompresul 
nostru. Apoi se auzi și trosnetul când am izbit barca, și o serie 
de bufnituri și hârșcâieli pe când trecea pe sub chila noastră. 


— Cu asta s-a dus și pușca, l-am auzit pe Charley mormăind 
în vreme ce sărise pe punte pentru ca să-l vadă pe Alec cel Mare, 
aflat acum undeva în pupa noastră. 

Vântul și valurile din față ne-au oprit îndată înaintarea, și 
am început să fim împinși înapoi către locul unde fusese barca 
de pescuit. Căpăţâna cu păr negru și chipul smolit al lui Alec cel 
Mare se iți la o întindere de mână de noi, și, fără să bănuiască 
deocamdată nimic, furios nevoie mare pe stângăcia acelor 
marinari ageamii, după cum credea el, se lăsă ridicat la bord. Și 
abia își mai trăgea sufletul, fiindcă se scufundase adânc și 
stătuse destul de mult sub apă pentru ca să scape de chila 
noastră. 

Dar, spre consternarea și uimirea proprietarului iahtului, în 
clipa următoare Charley era grămadă peste Alec cel Mare în 
cocpit, iar eu îl ajutam să-i pună cătușele. Proprietarul se bâțâia 
ca un apucat în jurul nostru și ne cerea să-i explicăm despre ce 
era vorba, dar în clipa aceea tovarășul lui Alec cel Mare tocmai 
se târâse la prova, trăgându-se de pe bompres și se uita cu teamă 
peste balustradă la cele ce se petreceau în cocpit. Însă braţul lui 
Charley îl prinse fulgerător de gât și omul ateriza pe spate lângă 
Alec cel Mare. 

— Cătușe! urlă Charley și eu i le-am întins în grabă. 

Barca avariată se bălăngănea alene, la mică distanță de noi 
în partea din vânt. M-am apucat să manevrez școta randei, în 
vreme ce Charley apucă timona și îndreptă iahtul spre barcă. 

— Indivizii ăștia sunt de mult certaţi cu legea, îi explică el 
proprietarului care mai era încă furios. Sunt cei mai statornici 
braconieri, încălcând legile pescuitului și vânatului. l-aţi văzut 
prinși asupra faptului, și să vă așteptați să fiți citați ca martori ai 
acuzării când va începe procesul. 

În vreme ce le explica treaba asta, el făcu o voltă și abordă 
barca. Parâma priponului se rupsese, dar o bucată din ea se târa 
încă în urmă. Charley recupera vreo patruzeci, cincizeci de iarzi 
şi scoase la iveală un pui de sturion, prins într-un ghem de 
carmace, reteză cu cuțitul bucata aceea de parâma și o aruncă în 
cocpit lângă prizonieri. 

— Şi iată și dovezile, proba numărul 1, pentru cei de faţă. 


Priviţi-o cu atenţie ca s-o puteți identifica în faţa tribunalului, 
menționând și locul și momentul în care au fost prinși făptașii. 

După care, triumfători, ne-am îndreptat spre Benicia; iahtul 
nu mai făcea volte la întâmplare și nu mai lua benzi, regele 
grecilor stătea legat fedeleș în cocpit, pentru prima dată în viața 
lui prizonier al patrulei de pescuit. 


RAID ASUPRA BRACONIERILOR DE STRIDII 


Charley Le Grant și cu mine eram de acord că dintre toți 
oamenii patrulei de pescuit, sub oblăduirea cărora lucrasem în 
diverse perioade, tot Neil Partington era cel mai bun. Era un om 
de cuvânt și nu-i lipsea curajul; pe când lucram sub mâna lui ne 
cerea deplină ascultare, dar în același timp relaţiile dintre noi 
constau într-un fel de camaraderie nesilită și ne îngăduia o 
libertate de mișcare cu care nu fusesem obișnuiți, așa după cum 
va reieși și din această povestire. 

Familia lui Neil locuia în Oakland, localitate așezată pe 
malul Golfului de Jos, și de la San Francisco nu aveai mai mult 
de șase mile până acolo pe apă. Într-una din zile, pe când 
cerceta cum stăteau lucrurile cu creveţarii de la Capul Pedro, 
Neil primi vestea că nevastă-sa era foarte rău bolnavă, și în 
același ceas Reindeer gonea spre Oakland, mânată de un vânt 
îndesat de nord-vest, dinspre pupa. Am luat-o în sus, pe 
Estuarul Oakland și am ancorat. În următoarele câteva zile, în 
timp ce Neil era pe mal, am mai întins greementul iahtului, am 
cercetat starea balastului, am răzuit tot ce-am putut, făcând 
iahtul lună. 

Dar după ce-am terminat și cu treaba asta, timpul petrecut 
în așteptare a început să ne apese. Nevasta lui Neil era prinsă de 
o boală foarte periculoasă și, după câte se părea, avea să mai 
zacă așa o săptămână, ca să depășească momentul de criză. Eu 
și Charley băteam docurile, tot întrebându-ne ce naiba să facem, 
și uite așa am dat peste flota de stridii aflată la cheul orașului 
Oakland. În general erau niște ambarcaţii bine întreţinute, 
îngrijite, făcute anume pentru viteză și vreme rea, și ne-am 
așezat pe marginea cheului și am început să le cercetăm. 

— Bună recoltă, după câte-mi dau seama, îmi spuse Charley 
arătându-mi grămezile de stridii, alese după trei mărimi, care se 
vindeau pe punţile ambarcaţiilor. 

Negustorii trăgeau acum căruțele cu spatele spre marginea 
cheului, și după târguiala și zarva tocmelii am reușit chiar și eu 
să aflu prețul de vânzare al stridiilor. 


— Barca aia are la bord stridii de cel puţin două sute de 
dolari, am calculat eu cu voce tare. Mă întreb cam cât le-o fi luat 
ca să le adune? 

— Trei, patru zile, îmi răspunse Charley. Pentru doi oameni 
nu e chiar rău câte douăzeci și cinci de dolari de fiecare pe zi. 

Ambarcaţia despre care vorbeam, Fantoma, stătea la ancoră 
chiar în fața noastră. Tot echipajul era format numai din doi 
oameni. Unul arăta cam bondoc, lat în umeri, cu niște brațe 
uimitor de lungi, ca la gorile, în vreme ce celălalt era înalt, bine 
proporționat, cu niște ochi albaștri luminoși și o chică de păr 
negru, lins. Combinația asta între culoarea ochilor și a părului 
era atât de neobișnuită încât eu și Charley am adăstat prin 
preajmă mai mult decât avusesem de gând. 

Și ne-a prins bine. Lângă noi s-a ivit un domn mai în vârstă, 
bine legat, după îmbrăcăminte și felul de a se purta aducea a 
prosper comerciant. S-a oprit și se uita la puntea Fantomei. 
Părea să fie furios, și cu cât se uita mai mult cu atât devenea mai 
furios. 

— Acelea sunt stridiile mele! exclamă el în cele din urmă. 
Știu că-s ale mele. Aţi dat iama în crescătoria mea și le-aţi luat 
cu japca! 

Cei doi de pe Fantoma, înaltul și bondocul, ridicară privirile 
către el. 

— Salutare, Taft, îi aruncă bondocul, cu o familiaritate 
obraznică - oamenii golfului îl porecliseră Miriapodul, din cauza 
braţelor lungi. Salutare, Taft, repetă el pe același ton obraznic. 
Care-i pricina că te-ai apucat de urlat? 

— Alea-s stridiile mele, asta ziceam. Le-aţi furat din 
crescătoria mea. 

— Al dracului de deștept mai ești, așa-i? îi răspunse 
Miriapodul rânjind. Așa de deștept încât ești în stare să spui 
care-s stridiile tale oriunde le-ai vedea? 

— După câte știu eu, interveni lunganul, stridiile-s stridii 
oriunde, și în tot golful sunt toate cam la fel, și nu numai aici, ci 
prin toată lumea asta-s la fel, dacă e s-o luăm așa. N-avem chef 
să ne ciorovăim cu dumneata, domnule Taft, dar ne-avem chef 
să te auzim trăncănind că stridiile astea-s ale dumitale și noi 


suntem niște hoţi până când nu dovedești că-i așa. 

— Ştiu bine că-s ale mele, sunt în stare să pariez pe viaţa 
mea! mârâi domnul Taft. 

— Dovedește! îl stârni lunganul, căruia, după cum am aflat 
mai târziu, i se spunea Delfinul, datorită dibăciei în ale înotului. 

Domnul Taft ridică neputincios din umeri. Bineînţeles că nu 
avem cum dovedi că stridiile acelea îi aparțineau, oricât de sigur 
ar fi fost de treaba asta. 

— Aș da o mie de dolari numai să vă știu dincolo de gratii! 
le strigă el. Sunt în stare să pun la bătaie câte cincizeci de dolari 
de fiecare dintre voi numai să vă văd popriți și judecați o dată. 

Un urlet de veselie se stârni la bordul bărcilor, fiindcă și 
ceilalți braconieri auziseră discuția. 

— Se câștigă bine cu stridiile! remarcă plin de răceală 
Delfinul. 

Domnul Taft le întoarse supărat spatele și se îndepărtă. Cu 
coada ochiului, Charley băgă de seamă încotro o luase. Câteva 
minute mai târziu, după ce omul dădu colțul și nu se mai zări, 
Charley se ridică alene în picioare. l-am urmat exemplul, și am 
luat-o la picior în direcția opusă. 

— Haide, dă-i cărbuni! îmi șopti Charley când am ajuns 
destul de departe ca să nu ne mai vadă nimeni din flota de 
stridii. 

Deîndată am schimbat direcţia, și am tot ocolit, alergând în 
susul și-n josul străzilor până când dinainte s-a conturat silueta 
masivă a domnului Taft. 

— Am de gând să-l întreb în legătură cu recompensa aia, 
îmi explică Charley, în vreme ce ne apropiam destul de iute de 
proprietarul crescătoriilor de stridii. Neil mai întârzie pe aici o 
săptămână, și în vremea asta trebuie să facem și noi câte ceva, 
nu-i așa? Ce zici? 

— Bineînţeles, bineînțeles! întări domnul Taft după ce 
Charley se recomandă și-i explică motivul venirii. În fiecare an 
bandiții ăia mă fură de mii de dolari și aș fi bucuros să le sparg 
gaşca cu orice preţ, da, dom'le, cu orice preţ. Așa cum am mai 
zis, dau cincizeci de dolari de cap de bandit și încă socotesc că 
nu e prea mult. Mi-au jefuit crescătoriile, mi-au dărâmat 


semnele de hotar, mi-au înspăimântat paznicii și anul trecut mi- 
au și ucis unul dintre ei. N-am reușit să aduc dovada vinovăţiei 
lor. Au operat noaptea, pe întuneric. Nu m-am ales decât cu un 
paznic mort, fără să am nici o dovadă în mână. Detectivii n-au 
fost în stare de nimic. Nimeni n-a putut să se descurce cu 
indivizii ăștia. N-am reușit să arestăm nici măcar unul dintre ei. 
Așa că... ăăă... domnule... Cum spuneaţi că vă numiţi? 

— Le Grant! îi răspunse Charley. 

— Și așa cum spuneam, domnule Le Grant, îți sunt foarte 
îndatorat pentru ajutorul pe care vrei să mi-l oferi. Și aș fi 
bucuros, cât se poate de bucuros, să colaborezi cu dumneata în 
orice chip. Paznicii și ambarcaţiile mele îți stau la dispoziţie. 
Vino la birourile mele din San Francisco oricând, sau dă-mi un 
telefon pe cheltuiala mea. Și nu te zgârci dacă trebuie să 
cheltuiești. Cheltuielile le suport eu, indiferent care or fi, atâta 
vreme cât sunt rezonabile. Situaţia pentru mine a ajuns 
disperată, și trebuie făcut ceva să vedem dacă crescătoriile 
acelea sunt ale mele sau ale șlehtei ăsteia de bandiți. 

După ce-l văzu pe domnul Taft urcat în trenul lui spre San 
Francisco, Charley îi spuse: 

— Ei, și acum să mergem să vorbim cu Neil. 

Neil Partington nu numai că nu ridică nici un fel de piedică 
în calea expediției noastre, ci, din contră se dovedi de mare 
ajutor. Eu și Charley habar nu aveam de industria asta a creșterii 
stridiilor, în vreme ce mintea lui Neil era o adevărată 
enciclopedie în privinţa asta. În plus, cam într-un ceas, tot el a 
știut de unde să dibuie un puștan grec, de vreo șaptesprezece, 
optsprezece ani care cunoștea toate dedesubturile braconajului 
la stridii. 

Acum n-ar fi rău să arăt că noi, cei din patrula de pescuit, 
într-un fel eram liberi profesioniști. În vreme ce Neil Partington 
avea funcția de poliţist cu depline drepturi și primea salariu 
regulat, eu și Charley, care nu eram decât ajutoarele lui, nu 
primeam decât ceea ce câștigam cu mâna noastră, adică un 
anumit procent din amenzile puse asupra celor care nesocoteau 
legile pescuitului și fuseseră condamnați pentru treaba asta. De 
asemenea, orice recompensă ne ieșea în cale a noastră era. l-am 


propus lui Partington să împărțim și cu el ce vom dobândi de la 
domnul Taft, dar polițistul nici n-a vrut să audă. Ne-a mărturisit 
că era cât se poate de fericit dacă putea să ne fie și el de folos cu 
ceva pentru că și noi îl ajutasem pe el de atâtea ori. 

Am ţinut un lung consiliu de război, și ne-am fixat cam 
următoarea cale de acţiune. În Golful de Jos, mutrele noastre nu 
erau deloc cunoscute, dar cum despre Reindeer se știa destul de 
bine că aparținea patrulei de pescuit, puştiul, grecul pe care-l 
chema Nicholas, și eu urma să vânturăm apa cu o barcă care să 
nu bată cu nimic la ochi, să ne îndreptăm spre insula Asparagus 
și să ne alăturăm flotei braconierilor de stridii. După cum ne 
vorbea Nicholas despre zonele crescătoriilor și metodele de 
braconaj, s-ar fi putut să dăm de braconieri chiar când jefuiesc 
stridiile și, în același timp, să și punem mâna pe ei. Charley 
urma să rămână pe mal, împreună cu paznicii domnului Taft și 
o poteră de polițiști, ca să ne ajute la momentul potrivit. 

— Barca am găsit-o, ne spuse Neil, la sfârșitul discuţiilor, un 
slup vechi și aiurit care zace la Tiburon, în partea cealaltă a 
golfului. Tu și Nicholas vă duceţi acolo cu feribotul, îl închiriaţi 
pe mai nimic, și o luaţi de-a dreptul spre crescătoriile de stridii. 

Două zile mai târziu, la despărţire, Neil ne spuse: 

— Baftă, măi băieți. Nu uitaţi că aveţi de-a face cu niște 
oameni primejdioși, așa că fiți cu băgare de seamă. 

Eu și Nicholas am reușit să închiriem barca destul de ieftin. 
Și, în vreme ce ridicam velele și ne apuca câte o criză de râs, am 
fost de acord amândoi că aveam de-a face cu o barcă mai 
bătrână și mai aiurită decât ni se spusese. Era o ambarcaţie 
mare, cu fundul plat, cu oglindă dreaptă la pupa, mare în slup, 
cu un catarg care se bălăbănea, straturile și șarturile slăbite, 
niște vele amărâte, scote și fungi putrezite, puturoasă la 
manevră, greu de făcut volta cu ea, și în plus puţea cumplit a 
catran, ciudat maclavais cu care fusese năclăită peste tot, de la 
etravă la pupa, de la capacul cabinei la scândura derivorului. Și, 
ca să pună moț la toate, cu litere mari, albe, pe toată lungimea 
bordului, de fiecare parte scria: Maggie Catran. 

Călătoria de la Tiburon la insula Asparagus a fost veselă și 
fără evenimente; am ajuns la destinație în după-amiaza zilei 


următoare. Flota braconierilor de stridii, cu vreo douăsprezece 
ambarcaţii, stătea la ancoră în locul numit Vadul Părăsit. Maggie 
Catran se înfipse, plescăind într-o parte și-n alta, drept în 
mijlocul lor, împinsă de o briză ușoară, și toți au ieșit pe punte 
să ne admire. Eu și Nicholas ne-am molipsit și noi de la spiritul 
aiuritei ambarcaţii și o conduceam ca niște ageamii sadea. 

— Ce-o mai fi și arătarea asta? strigă unul. 

— Dacă ghicești, a ta-i! îi răspunse altul. 

— Zău că asta-i chiar arca cea bătrână, să fiu al naibii dacă 
nu! se strâmbă de râs Miriapodul de pe puntea Fantomei. 

— Hei, voi cei de pe cliper! ne strigă un alt șmecher de 
hâtru. Care-i portul de baștină? 

N-am luat glumele lor în seamă și, ca niște ageamii sadea, 
ne-am prefăcut că Maggie Catran ne solicita întreaga atenţie. 
Am executat volta frumos, în partea din vânt a Fantomei și 
Nicholas a alergat la prova să lase ancora. După toate aparențele 
era o minune de neîndemânare felul în care lanţul se încurcase 
de tot și nu îngăduia deloc ancorei să atingă fundul. Și, după 
câte se vedea, și eu și Nicholas păream grozav de tulburaţi în 
vreme ce ne chinuiam să-l descâlcim. În orice caz, am reușit să-i 
păcălim pe braconierii care se distrau de nu mai puteau 
văzându-ne în ce belea intrasem. 

Dar lanţul nu voia să se descurce nici să-l tai și, încurajați de 
tot felul de sfaturi date în bătaie de joc, am derivat spre Fantoma 
în care ne-am încurcat, bompresul acesteia din urmă găsise cu 
cale să-și croiască drum prin randa noastră în care făcu o gaură 
cât o ușă de hambar. Miriapodul și Delfinul se tăvăleau de râs pe 
cabină și ne-au lăsat să ne descurcăm cum om putea din 
beleaua asta. 

În cele din urmă, am reușit, după un adevărat spectacol de 
ageamii în ale marinăriei, și am descâlcit noi și lanţul ancorei, 
lăsând la apă de data asta vreo trei sute de picioare lungime. 
Cum nu erau decât vreo zece picioare de apă sub chilă, 
lungimea lanţului îngăduia bărcii noastre să se rotească pe un 
cerc cu diametrul de șase sute de picioare, perimetru în care 
puteam ușor da peste cel puţin jumătate din flotă. 

Cum vremea era bună, braconierii de stridii stăteau frumos 


la ancoră cu garlin scurt, așa că într-un glas toți protestară în 
fața nepriceperii noastre care ne îmboldise să lăsăm cu 
nechibzuială lanţul atât de lung. Și nu numai că au protestat, 
dar ne-au obligat să virăm lanţul lăsând doar treizeci de picioare 
la apă. 

După ce i-am încredinţat suficient de nepriceperea noastră, 
eu și Nicholas am coborât în cabină ca să ne felicităm și să ne 
pregătim masa. Abia am terminat de mâncat că o barcă se lipi 
de bordul lui Maggie Catran, și pe bord se auzi tropăit greu de 
picioare. Pe ușa cabinei se ivi mutra de brută a Miriapodului, 
după care individul cobori, în cabină, urmat de Delfin. Înainte 
de a apuca ei să-și găsească loc pe o cușetă, altă barcă se izbi de 
bord, apoi alta, apoi alta, până când cei ce se strânseră în cabină 
ajunseră să reprezinte toată flota. 

— De unde ați manglit vechitura asta de covată? întreba un 
dolofan păros, cu niște ochi răi și trăsături de mexican în el. 

— N-am manglit-o, îi trânti Nicholas, răspunzându-i pe 
înțelesul lor ca să-i convingă că de fapt o furasem pe Maggie 
Catran. Şi chiar dacă, ei, ce-i cu asta? 

— Doar atât că gustul vostru mă dă gata! mârâi mexicanul. 
Mai bine ajung să putrezesc pe țărm decât să pun laba pe o 
copaie ca asta care nu-i bună la nimic. 

— De un' să știm noi treaba asta înainte de a o pune la 
încercare? se miră Nicholas, cu atâta nevinovăție că stârni râsul. 
Și cum faceţi rost de stridii? se grăbi el să-i întrebe. Vrem și noi 
să ne umplem barca. 

— Şi la ce vă trebuie vouă stridii? îl întrebă Delfinul. 

— Ca să le facem cadou la prieteni, bineînţeles! îi replică 
Nicholas. Doar asta faceți și voi cu ale voastre bănuiesc. 

Vorbele lui stârniră altă furtună de râsete și, pe măsură ce 
musafirii noștri se arătau tot mai cumsecade, ne dădeam seama 
că în mintea lor nu plutea nici o umbră de bănuială în privința 
identității și misiunii noastre 

— la ascultă, nu te-am văzut parcă zilele trecute pe cheul de 
la Oakland? mă luă pe nepregătite Miriapodul. 

— Cam da! i-am răspuns eu cu îndrăzneală, luând taurul de 
coarne. Tocmai vă cântăream și ne gândeam dacă să ne apucăm 


de pescuit stridii sau nu. După câte am socotit eu, e o meserie 
destul de bună, așa că ne-am apucat și noi de ea. Da' asta, m-am 
grăbit eu să adaug, dacă nu vă e cu supărare. 

— Acuma să-ți spun și eu că una și cu una fac două; îmi 
răspunse el. Adică trebuie să te faci luntre și punte și să te 
căpătuiești cu o barcă mai ca lumea. N-o să suportăm noi să 
ajungem de râsul lumii cu o hardughie ca asta. Priceput? 

— "Nenţeles, i-am răspuns eu. Îndată ce vindem niște stridii 
ne gătim de groază. 

— Şi dacă vă arătaţi băieți curaţi și așa cum trebuie; 
continuă el, ei bine, puteţi merge cu noi. Dar dacă nu - și aici 
vocea îi deveni dură și amenințătoare - păi atunci o să aveţi 
parte de cea mai nenorocită zi din viaţa voastră. Priceput? 

— 'Nenţeles, i-am zis eu. 

După predica asta și alte avertismente și sfaturi cam de 
același gen, discuţia deveni generală, și astfel am aflat că taman 
în noaptea aceea urma să prădăm crescătoriile. După vreo oră 
de ședere, pe când se urcau în bărcile lor, ne-au invitat și pe noi 
să mergem cu ei asigurându-ne că: „Cu cât mai mulți, cu atât 
mai vesel.” 

— L-ai băgat de seamă pe individul acela mărunt, cu mutră 
de mexican? mă întrebă Nicholas după ce toţi ceilalți se 
depărtaseră îndreptându-se spre navele lor. E Barchi, din Banda 
Veselilor, iar individul care a venit cu el e Skilling. Amândoi au 
ieșit pe cauțiune de la pârnaie, câte cinci mii de dolari de 
fiecare. 

Auzisem de Banda Veselilor și mai înainte, o șleahtă de 
huligani și criminali care terorizau regiunea de coastă de la Oak. 
Două treimi dintre ei se aflau de obicei în pușcărie, acuzaţi de 
nelegiuiri care mergeau de la sperjur, la măsluire de urne 
electorale și până la crimă. 

— Ăștia nu sunt braconieri de stridii obișnuiți, continuă să 
povestească Nicholas. Vin și ei când le tună, ca să-și încropească 
vreo câțiva dolari. Dar de ăștia trebuie să ne păzim mai tare. 

Am stat în cocpit și am discutat amănuntele planului nostru 
până când a trecut de unsprezece, și atunci am auzit zgomot de 
vâsle de la o barcă venind din direcția Fantomei. Am coborât și 


noi schiful, am aruncat în el câțiva saci și ne-am pus pe vâslit. 
Am descoperit că toate schifurile se adunau acolo, intenţia fiind 
aceea de a jefui terenurile crescătoriei in corpore. 

Spre surprinderea mea, am văzut că în locul unde am 
aruncat ancora apa dacă avea un picior adâncime, acolo unde de 
obicei avea zece. Era la vremea celui mai mare reflux din iunie, 
pe lună plină, și cum apele mai aveau să se scurgă încă vreo oră 
și jumătate, mi-am dat seama că zona noastră de ancoraj va 
deveni uscat înainte de a se opri retragerea apelor. 

Terenurile de stridii ale domnului Taft erau la trei mile 
depărtare și, vreme îndelungată, am vâslit pe tăcute în siajul 
celorlalte bărci, din când în când punându-ne pe uscat și 
atingând mereu fundul cu vâslele. În cele din urmă, am dat de 
mâl moale peste care erau numai doi inci de apă, prea mică 
pentru bărci, dar braconierii au sărit deîndată în apă și tot 
trăgând și împingând bărcile acelea cu fundul plat, am 
continuat să înaintăm. 

Luna plină era în parte voalată de straturi de nori de înaltă 
altitudine, dar piraţii își găseau drumul cu o pricepere născută 
dintr-o îndelungată experiență. După ce ne-am bălăcit astfel în 
mâl vreo jumătate de milă, am dat de un canal adânc, și am 
luat-o în susul lui, de-o parte și de cealaltă zărind bancurile cu 
stridii moarte. În cele din urmă, am ajuns și la terenul de 
recoltare. De pe unul din bancuri, doi oameni au strigat la noi și 
ne-au ameninţat ca să ne îndepărtăm. Dar Miriapodul, Delfinul, 
Barchi și Skilling au luat-o înainte, urmaţi de noi toţi ceilalți, cel 
puţin treizeci de oameni, în cincisprezece bărci, care au început 
să vâslească drept spre paznici. 

— Mai bine aţi șterge-o de aici, le spuse Barchi amenințător, 
că altfel o să vă găurim pielea atât de rău că n-o să mai plutiți 
nici în melasă, darămite în apă. 

Prudenţi, paznicii s-au retras din fața unei forțe atât de 
covârșitoare, și au început să tragă la vâsle de-a lungul canalului 
către partea unde trebuia să fi fost ţărmul. Pe deasupra, menirea 
lor în plan era să se retragă. 

Am înfipt prova bărcilor în partea dinspre țărm a unui banc 
mare și toată lumea, cu saci în mână, s-a împrăștiat și a început 


să adune stridii. Din când în când, vălul de nori se mai subția în 
dreptul lunii și reușeam să distingem destul de bine stridiile cele 
mari. Cât ai zice pește, sacii erau umpluțţi, și cărați la bărci, de 
unde erau luaţi alții goi. Eu și Nicholas ne întorceam adesea la 
barcă încărcați cu neînsemnata noastră povară, dar de fiecare 
dată ne trezeam că unii dintre braconieri veneau sau plecau de 
la bărci. 

— Nu contează, îmi spunea Nicholas, nu ne grăbim. Când o 
să ajungă să culeagă stridiile tot mai departe, o să le trebuiască 
tot mai mult timp ca să le care. Atunci o să așeze sacii în 
picioare, unde se află, ca să-i strângă abia când s-o mai ridica 
fluxul și se va putea ajunge la ei cu bărcile. 

Dar a trecut mai bine de jumătate de oră până când fluxul a 
început să se facă simţit și atunci lucrurile s-au petrecut 
întocmai. Lăsându-i pe pirați să-și vadă de treaba lor, ne-am 
furișat spre bărci. Una câte una, fără zgomot, le-am dat la apă și 
le-am legat laolaltă, formând un fel de flotilă cam greu de 
manevrat. Și tocmai când împingeam și ultima barcă, chiar a 
noastră, a dat peste noi unul dintre oameni. Era Barchi. Cu 
privirea lui ageră, a înțeles dintr-o ochire situaţia și se repezi 
spre noi, dar ne-am îndepărtat, opintindu-ne o dată zdravăn în 
vâsle și l-am lăsat bălăcindu-se în apa care-i trecea de cap. 
Îndată ce reuși să se salte din nou pe banc, ridică glasul și dădu 
alarma. Am început să vâslim din răsputeri, dar, cu atâtea bărci 
după noi, înaintam foarte încet. Dinspre banc se auzi un pocnet 
de pistol, apoi al doilea și al treilea, după care urmă o adevărată 
salvă. În jurul nostru au început să piuie gloanţele, dar luna era 
acoperită acum de nori groși și în bezna aceea se trăgea orbește. 
Numai printr-o întâmplare ne-ar fi putut nimeri. 

— Tare bine ar fi să avem o șalupă cu aburi, am zis eu 
gâfâind. 

— Eu mai bine aș zice să nu apară luna asta, spuse Nicholas 
gâfâind la fel. 

Treaba mergea tare încet, dar fiecare lovitură de vâslă ne 
împingea mai departe de bancul acela și mai aproape de țărm, 
până când, în cele din urmă, nu se mai auzi nici o împușcătură, 
iar când luna se arătă din nori, eram prea departe ca să mai fim 


în primejdie. Curând după aceea am răspuns la strigătele care se 
auzeau dinspre mal și două bărci mari, fiecare cu câte trei 
perechi de vâslași, ţâșniră către noi. Mutra atât de mult 
așteptată a lui Charley se aplecă spre noi și ne apucă pe 
amândoi de mână în vreme ce striga: 

— Frumoșilor, frumoșilor! Amândoi! 

După ce flotila aceea ajunse la țărm, eu, Nicholas și un 
paznic am trecut la ramele unei bărci mari, în vreme ce Charley 
trecu la cârmă. Celelalte două bărci mari veneau în urma 
noastră. Cum de data asta luna se ridicase și-și împrăștia lumina 
strălucitoare, i-am zărit cu ușurință pe piraţii de stridii cocoțați 
pe bancul lor singuratic. Pe când ne apropiam, ne-au 
întâmpinat cu o salvă de focuri de revolver, ceea ce ne-a făcut să 
ne retragem iute dincolo de raza lor de bătaie. 

— Acum avem vreme berechet, spuse Charley. Fluxul urcă 
repede, și când o să le ajungă apa la gât n-o să mai aibă ei nici 
un chef să ne înfrunte. 

Așa că ne-am rezemat de vâsle și am așteptat ca fluxul să-și 
facă datoria. Piraţii erau la ananghie: din cauza refluxului 
puternic de mai înainte, acum apele dădeau năvală ca pe un 
scoc de moară, și nici cel mai dibaci înotător din lume n-ar fi 
fost în stare să le ţină piept și să parcurgă cele trei mile până la 
iahturi. Între pirați și țărm eram noi, împiedicându-i să scape în 
direcția aceea. Pe de altă parte, apa se ridica repede deasupra 
bancului, și era vorba doar de câteva ceasuri până când apa le va 
trece peste capete. 

Dăinuia un calm minunat și, la lumina strălucitoare a lunii, 
îi urmăream prin binoclurile noastre de noapte și-i povesteam 
lui Charley călătoria noastră cu Maggie Catran. Se făcu și ora 
unu, apoi două, și piraţii se adunaseră ciotcă pe creasta 
bancului, stând până la brâu în apă. 

— Uite asta dovedește ce mare lucru e imaginaţia, spuse 
Charley. Taft încearcă de ani de zile, să pună mâna pe ei, dar s-a 
repezit la ei ca un taur și n-a reușit nimic. Noi ne-am pus 
mintea la contribuţie... 

Exact atunci am auzit un ușor plescăit în apă, am ridicat 
mâna ca să se facă liniște, m-am întors și am arătat spre niște 


cercuri pe fața apei care se lărgeau mereu. Nu erau la mai mult 
de cincizeci de picioare de noi și la lumina lunii am zărit o 
căpățâna neagră și un umăr alb. Scoțând un fornăit speriat, 
urmat de zgomotul expiraţiei subite, capul și umărul dispărură 
sub apă. 

Am tras de câteva ori la vâsle și ne-am lăsat purtaţi de 
curent. Patru perechi de ochi cercetau acum fața apei, dar nu s-a 
mai văzut nici o încrețitură, și nici n-am mai zărit vreo urmă, 
nici căpățâna neagră, nici umăr alb. 

— E Delfinul, ne spuse Nicholas. Abia la lumina zilei am fi 
putut să punem mâna pe el. 

Pe la trei fără un sfert, piraţii dădură primele semne că se 
cam muiaseră. Am auzit strigăte de ajutor, mai ales glasul de 
neconfundat al Miriapodului și, de data asta, când ne-am mai 
apropiat puţin, nimeni n-a mai tras asupra noastră. Miriapodul 
era la mare ananghie. Deasupra apei nu se mai vedeau decât 
capetele și umerii tovarășilor lui de tâlhărie, care se opinteau să 
facă față curentului, dar Miriapodul nu mai atingea fundul cu 
picioarele și era ținut la suprafață de ceilalți. 

— Fi, flăcăi, le strigă Charley înviorat. V-am prins în 
capcană și n-aveţi cum scăpa. Dacă vă purtați urât, o să fim 
nevoiţi să plecăm și să vă lăsăm să vă descurcaţi singuri, și fluxul 
o să vă dea gata. Dacă sunteţi băieţi cuminţi, o să vă luăm în 
barcă, câte unul, pe rând, și sunteţi salvați cu toţii. Ce spuneţi? 

— Daaaa! răspunseră ei răgușit, printre dinţii care le 
clănțăneau. 

— Atunci câte unul pe rând, cei mai scunzi întâi! Primul 
care a fost împins peste bord a fost Miriapodul, și a suit bucuros 
nevoie mare, deși a protestat puţin când comisarul i-a pus 
cătușele. Al doilea a sosit Barchi, blând și resemnat, după ce se 
murase atâta vreme. Când în barcă s-au strâns deja vreo zece, 
ne-am îndepărtat și a fost încărcată cea de-a doua barcă. În cea 
de-a treia barcă n-au urcat decât nouă prinși, în total o pradă de 
douăzeci și nouă de pirați. 

— Dar pe Delfinul tot nu l-aţi prins, ne aruncă încântat 
Miriapodul, ca și cum evadarea lui ne umbrea cumva succesul. 

Charley râse. 


— Cu toate astea l-am văzut și pe el, grohăind să ajungă la 
țărm ca un porc ostenit. 

Pe țărm am pus în mișcare o șleahtă de pirați îmblânziți și 
dârdâind de frig, îndreptându-i către magaziile crescătoriei de 
stridii. După ce Charley a bătut, ușa s-a deschis larg și ne-a 
întâmpinat un val plăcut de aer cald. 

— Băieți, vă puteţi usca hainele aici, și bea și voi o cană de 
cafea fierbinte, îi anunță Charley pe când aceștia intrau unul 
după altul înăuntru. 

Și, lângă foc, stătea amărât, cu o cană aburind în mână, 
chiar Delfinul. Ca la un semn, și eu și Nicholas ne-am uitat la 
Charley. Acesta izbucni încântat în râs. 

— Şi asta tot de la imaginaţie se trage. Când te apuci să te 
uiţi la un lucru, atunci trebuie să-l cercetezi ca lumea. Și ce-am 
văzut? Am văzut un țărm. Așa că am lăsat vreo câțiva oameni 
de-ai poliției cu rugămintea să nu-l piardă din ochi. Asta-i tot. 


ASEDIUL NAVEI LANCASHIRE QUEEN 


Probabil că cea mai exasperantă încercare prin care a trecut 
patrula de pescuit a fost atunci când Charley Le Grant și eu am 
ţinut două săptămâni sub asediu o mare corabie cu patru 
catarge, englezească. Înainte de a se încheia, afacerea asta 
devenise o ciudată problemă de matematică, și numai din 
întâmplare am găsit firul care să ne ducă spre un deznodământ 
fericit. 

După raidul asupra piraţilor de stridii, ne-am reîntors la 
Oakland, unde am mai stat încă două săptămâni înainte ca 
nevasta lui Neil Partington să fie în afara oricărui pericol și pe 
drumul cel bun către vindecare. Așa că s-a făcut o lună bună, 
una peste alta, până când am întors prova lui Reindeer către 
Benicia. Când pisica nu-i acasă, joacă șoarecii pe masă și, în 
aceste patru săptămâni, pescarii deveniseră foarte îndrăzneţi și 
încălcau legile fără frică. După ce-am trecut de Capul Pedro, am 
observat numeroase semne care trădau activitatea pescuitorilor 
de creveţi, și când am intrat bine în Golful San Pablo am zărit, 
răspândită până departe, o flotă întreagă de bărci de pescuit din 
Golful de Sus care-și săltau cu grabă plasele și ridicau velele. 

Chiar și numai atât dădea suficient de bănuit ca să fie 
nevoie de cercetări, și în prima și singura barcă pe care am reușit 
s-o abordăm am văzut că exista o plasă de pescuit interzisă. 
Legea nu îngăduie ca plasele de pescuit scrumbii să aibă 
ochiurile mai mici de șapte inci și jumătate între noduri, iar cel 
de față nu avea decât trei inci. Era o flagrantă încălcare a legii și, 
drept urmare, cei doi pescari au fost arestaţi. Neil Partington l-a 
luat pe unul dintre ei cu el pe Reindeer să-l ajute la manevre, în 
vreme ce eu și Charley am plecat cu celălalt în barca ce fusese 
capturată. 

Flota de scrumbii dispăruse în fugă turbată către țărmul 
Petaluma și tot drumul care ne-a mai rămas prin golful San 
Pedro n-am mai văzut nici urmă de pescari. Prizonierul nostru, 
un grec bărbos și bronzat, stătea mohorât pe năvodul lui, în 
vreme ce noi manevram barca. Era o barcă de somoni nouă, de 


felul celor construite pe Columbia River, se vedea bine că era la 
prima ei cursă, și răspundea splendid la comenzi. Chiar și atunci 
când Charley îi lăudă barca, prizonierul nostru refuză să 
răspundă sau să ne bage în seamă, așa că, nu după multă vreme, 
l-am lăsat în plata domnului, socotindu-l a fi un individ cât se 
poate de nesociabil. 

Am luat-o prin strâmtoarea Carquinez în sus, și apoi am 
oblicit-o în baia din fața șantierului lui Turner, căutând apele 
mai liniștite. Aici zăceau la ancoră câteva corăbii englezești, 
făcute din metal, așteptând strânsul cerealelor. Și tot aici, cu 
totul pe neașteptate, exact în locul unde-l prinsesem noi pe Alec 
cel Mare, am dat de doi italieni într-o barcă de pescuit în care se 
afla un pripon chinezesc de prins sturioni, complet cu tot ce-i 
trebuia. Surpriza a fost de amândouă părţile, și am nimerit peste 
ei înainte ca noi sau ei să ne dăm bine seama ce se întâmplă. 
Charley abia a avut vreme să facă o voltă în vânt și să se ia după 
ei. Eu am alergat la prova și le-am aruncat o barbetă pentru ca 
să se lege cu ea de noi. Unul dintre pescari luă o voltă cu barbeta 
la un tachet, în vreme ce eu mă grăbeam să las jos vela cu 
spetează. După ce s-a încheiat și cu manevra asta, barca de 
somoni veni la pupa celeilalte, târându-se greoi în urma ei. 

Charley se duse la prova ca să pună mâna pe pradă, dar 
când eu am prins a trage de barbetă ca să apropii bărcile, 
italienii au desfăcut parâma și s-au dus. Noi am început 
deîndată să derivăm sub vânt, pe când italienii au scos la iveală 
două rânduri de rame și au început să vâslească drept împotriva 
vântului. Pe moment, manevra asta ne-a cam încurcat, pentru 
că n-aveam nici o șansă să-i prindem cu barca aceea a noastră, 
mare și încărcată din greu. Dar, pe neașteptate, prizonierul 
nostru ne sări în ajutor. Ochii negri îi scăpărau, prinși de 
nerăbdare, se îmbujorase la față de efortul pe care-l făcea pentru 
a-și stăpâni emoția, în vreme ce lăsase iute derivorul și sărise la 
prova să ridice vela. 

— Am auzit eu că grecii nu-i prea au la inimă pe italieni, 
hohoti Charley în vreme ce se repezea la eche. 

Și niciodată în viața mea nu am văzut un om mai dornic să 
pună mâna pe un altul cum era prizonierul nostru în timpul 


urmăririi. Ochii îi ieșiseră din cap, nările îi tremurau și i se 
umflau într-un chip uimitor. Charley ţinea cârma în vreme ce el 
manevra velele și, cu toate că și Charley era sprinten și iute ca o 
pisică, grecul abia își putea stăpâni nerăbdarea. 

Am tăiat posibilitatea de refugiu a italienilor către mal care, 
în punctul cel mai apropiat, se afla la cel puțin o milă, distanță. 
Dacă ar fi încercat să scape într-acolo, ne puteam lua după ei, 
purtaţi de vântul de travers, și i-am fi prins din urmă înainte ca 
aceștia să parcurgă măcar o optime din drum. Dar erau prea 
șmecheri ca să facă o prostie ca asta, mulțumindu-se să 
vâslească alene împotriva vântului, pe lângă tribordul unei nave 
mari cu numele de Lancashire Queen. Dar dincolo de navă era o 
întindere liberă de apa de vreo două mile până la țărmul din 
cealaltă parte. Nici în partea aceea nu îndrăzneau să se 
aventureze fiindcă am fi pus mâna pe ei înainte de a reuși să 
atingă țărmul. Așa că atunci când au ajuns la prova navei 
Lancashire Queen nu le-a mai rămas nimic de făcut decât să 
treacă de cealaltă parte și să vâslească pe lângă babordul ei către 
pupa, ceea ce însemna că vâsleau cu vântul din spate lucru ce ne 
avantaja pe noi. 

Noi, cei din barca de somoni, am strâns vântul cât am putut, 
am făcut o voltă și am dublat prova navei, Charley a tras de eche 
și am pornit pe lângă babordul navei către pupa, în vreme ce 
grecul largase școta randei și acum rânjea încântat. Italienii 
ajunseseră aproape la mijlocul navei, dar vântul, destul de 
puternic, ne împingea cu mult mai repede decât erau ei în stare 
să vâslească. Ne apropiam de ei văzând cu ochii, și eu stăteam 
pe burtă la prova și mă întinsesem să prind barca cealaltă cu 
gafa, dar exact atunci aceasta se strecură pe sub pupa înaltă a 
navei. 

Acum urmărirea era din nou la punctul de unde începuse. 
Italienii vâsleau din răsputeri contra vântului, de-a lungul 
tribordului, noi strângeam vântul și mergeam pe o linie care ne 
îndepărta încet de navă; apoi italienii țâșneau pe sub prova ei și 
începeau să vâslească cu vântul dm spate pe lângă babord, în 
vreme ce noi făceam o voltă, dublam prova și o luam iute la vale, 
mânaţi de vânt, după ei. Și iarăși, exact când mă întindeam să-i 


apuc cu gafa, dispăreau pe sub pupa navei și scăpau. Și uite așa 
am tot ţinut-o, învârtindu-ne în jurul navei, iar bărcuța aceea 
scăpa taman când eram gata să punem mâna pe ea. 

Între timp, echipajul navei începuse să cam priceapă cum 
stăteau lucrurile și vedeam șirul lung de căpățâni ale marinarilor 
care se zgâiau de sus, peste parapet, la noi. De fiecare dată când 
bărcuța ne scăpa pe sub pupa lor, marinarii scoteau chiote 
sălbatice de bucurie și se repezeau cu toţii de partea cealaltă a 
navei ca să privească urmărirea ce avea loc împotriva vântului. 
Glumele și sfaturile plouau și pe capul nostru și pe al italienilor, 
ceea ce-l făcea pe grec să turbe încât, la fiecare tur, cel puţin o 
dată făcea cu pumnul spre ei cuprins de furie. lar marinarii abia 
așteptau gestul pe care de fiecare dată îl salutau cu urlete de 
veselie. 

— Ce mai circ! strigă unul dintre ei. 

— Mă tem că aici e un fel de hipodrom marin, fir-ar să fie, 
dar măcar să știm și noi! exclamă altul. 

— Turul de șase zile, anunţă un al treilea. Cine zice că n-o 
să-l câștige italienii? 

La următoarea voltă cu vântul strâns, grecul își exprimă 
dorinţa să schimbe locul cu Charley. 

— Las” la mine cârmește barca! ceru el. Pune eu mâna la ei, 
pune, sigur pune. 

Pentru mândria de barcagiu a lui Charley, gestul a fost ca o 
lovitură, fiindcă era într-adevăr tare Mîndru când venea vorba 
de priceperea lui în a manevra o barcă, dar cedă locul la cârmă 
prizonierului și trecu la scotă. De trei ori am făcut înconjurul 
navei, și grecul s-a convins că nu putea scoate mai mult de la 
barca aceea de somoni decât Charley. 

— Mai bine vă lăsați păgubași, ne sfătui unul dintre 
marinarii de pe navă. 

Dar grecul se încruntă cumplit și făcu din nou la ei cu 
pumnul cum îi era obiceiul. În vremea asta nu mi-am lăsat 
mintea să ruginească și, în cele din urmă, mi-a venit o idee. 

— Ţine-o așa, Charley, măcar o singură dată, i-am zis eu. 

Când am pornit din nou împotriva vântului, la cursa 
următoare, am luat și am legat o bucată de parâma de o mică 


gheară de pisică pe care o văzusem în adâncitura de scos apa din 
barcă. Capătul parâmei l-am legat de inelul de amarare de la 
prova și, ținând gheara de pisică ascunsă, aşteptam să se ivească 
prilejul de a o folosi. Din nou italienii au luat-o în josul vântului, 
de-a lungul babordului navei și din nou am pornit pușcă mânați 
de vânt. Ne apropiam iar de ei, și m-am prefăcut că vreau să-i 
agăț ca în rândurile trecute. Pupa bărcuţei nu era nici la șase 
picioare distanţă și râdeau la mine în bătaie de joc când au dat 
s-o ia pe sub pupa navei celei mari. Dar în clipa aceea m-am 
ridicat în picioare și am aruncat gheara de pisică. Aceasta s-a 
înțepenit bine de balustrada bărcuţei care fu smucită înapoi, 
scoțându-i de la adăpost, când se întinse bine parâma trasă de 
barca de somoni. 

Șirul de marinari de pe navă scoase un urlet de 
nemulțumire care se transformă îndată în urale când unul 
dintre italieni dădu iute la iveală un cuțit și tăie parâma. Dar îi 
scosesem de la adăpostul navei, și Charley, de la postul său de la 
școte, întinse mâna și apucă pupa schifului. Totul s-a petrecut 
într-o secundă; primul italian tăia parâma, Charley apuca pupa 
schifului, când al doilea italian îl izbi cu o vâslă drept în cap. 
Charley dădu drumul schifului și se prăbuși ameţit pe fundul 
bărcii de somoni, în vreme ce italienii se opintiră în vâsle și 
scăpară din nou pe sub pupă navei. 

De data asta grecul apucă cu o mână școta și cu cealaltă 
echea și continuă urmărirea în jurul navei Lancashire Queen. lar 
eu mă ocupam de Charley în creștetul căruia se ivise un cucui 
cât toate zilele. Marinarii care urmăriseră scena de la un capăt la 
altul erau turbaţi de încântare, și-i încurajau in corpore pe 
fugari. Charley se ridică, își duse o mână la cap și se uită năucit 
în jur. 

— Ei, de-acum încolo nu-i mai las să-mi scape, spuse el 
dând în același timp la iveală revolverul. 

La cursa următoare îi ameninţă pe italieni cu arma; dar 
aceștia vâsliră zdravăn mai departe, păstrând un ritm admirabil 
și neluându-l deloc pe Charley în seamă. 

— Dacă nu vă opriţi, trag îi amenință Charley. 

Dar nici aceste vorbe nu avură vreun efect asupra lor, și nu 


se speriară destul ca să se predea nici atunci când Charley trase 
câteva focuri primejdios de aproape de ei. Era greu de crezut că 
ar fi fost în stare să împuște niște oameni neînarmațţi, lucru pe 
care-l știau și ei la fel de bine ca noi, așa că vâsliră cu 
încăpățânare mai departe. 

— Atunci o să-i fugărim până-i terminăm, strigă Charley. O 
să le scoatem sufletul și o să-i deșelăm. 

Și astfel urmărirea continuă. De douăzeci de ori am gonit în 
jurul navei Lancashire Queen, și în cele din urmă am putut 
vedea că până și mușchii de oțel ai pescarilor dădeau semne de 
osteneală. Erau aproape epuizați, și nu mai era vorba decât de 
câteva ture ca totul să se încheie când, deodată, jocul luă o cu 
totul altă întorsătură. În etapele când vâsleau împotriva 
vântului, totdeauna ne întreceau, așa că ajungeau de cealaltă 
parte a navei cam la mijlocul babordului când noi reușeam să 
depășim abia prova. Dar, la ultima cursă, când am trecut de 
provă, am văzut că oamenii noștri o zbughiseră pe pasarela 
navei care fusese coborâtă brusc. Era o acțiune organizată a 
marinarilor, evident încuviințată de către căpitan, pentru că 
atunci când am ajuns și noi în dreptul pasarelei aceasta fusese 
ridicată, iar schiful, prins cu gruiele navei, plutea acum în aer și 
nu aveam cum ajunge la el. 

Discuţia care a urmat cu căpitanul a fost scurtă și tăioasă. 
Ne-a interzis cu desăvârșire să urcăm la bordul navei și refuza 
categoric să ne predea oamenii. La vremea asta, Charley era la 
fel de furios ca și grecul. Nu numai că se făcuse de baftă după o 
urmărire atât de lungă și ridicolă, dar mai și fusese lovit de 
căzuse în nesimţire pe fundul bărcii chiar de către oamenii care- 
i scăpaseră de sub nas. 

— Să nu-mi ziceți mie pe nume dacă indivizii aceia or să-mi 
scape! declară el cu toată convingerea, izbindu-și cu ciudă 
pumnul de palma celeilalte mâini. Nu mă mișc de aici până nu 
pun mâna pe ei chiar dacă va fi să aștept cât mi-o fi scris să 
trăiesc, și dacă nici până atunci nu-i prind, făgăduiesc să trăiesc 
nefiresc de mult și tot ai mei sunt. Să nu-mi mai spuneţi mie 
Charley Le Grant. 

Și astfel a început asediul navei Lancashire Queen, asediu 


memorabil, atât în analele pescarilor cât și în cele ale patrulei de 
pescuit. Când Reindeer se întoarse după o zadarnică urmărire a 
flotei de scrumbii, Charley îi spuse lui Neil Partington să-i 
trimită propria lui barcă de somoni, cu pături, provizii, și o sobă 
de cărbune, pescărească. Până la apusul soarelui se făcu 
schimbul de bărci, i-am spus la revedere grecului, care trebuia 
să o ia spre Benicia să stea la popreală, pentru că și el încălcase 
legea. După cină, eu și Charley am făcut cu rândul câte patru 
ore de cart până dimineaţa. Pescarii n-au întreprins nici o 
încercare să scape în noaptea aceea, deși de pe navă s-a lansat o 
barcă să spioneze împrejurimile și să vadă dacă drumul era liber. 

A doua zi am văzut că se putea organiza un asediu 
continuu, și ne-am îmbunătăţit planurile, ţinând cont și de 
confortul nostru. Un ponton, cunoscut sub numele de 
Debarcaderul Solano, ieșea spre larg de pe ţărmul dinspre 
Benicia, și ne-a fost de mare ajutor în acţiunea asta. Din 
întâmplare, nava Lancashire Queen, ţărmul din dreptul 
șantierului naval Turner și Debarcaderul Solano erau vârfurile 
unui mare triunghi echilateral. De la navă la țărm, latura 
triunghiului pe care ar fi trebuit să scape italienii, era o distanță 
egală cu cea de la Debarcaderul Solano până la țărmul respectiv, 
latura triunghiului pe care ar fi trebuit să gonim noi ca să 
ajungem la țărm înaintea italienilor. Cum noi mergeam mult 
mai repede cu velele noastre decât erau în stare să gonească 
italienii trăgând la vâsle, ne puteam îngădui să-i lăsăm să 
parcurgă aproape jumătate din latura lor, înainte să ţâșnim și 
noi pe latura noastră. Dacă îi lăsam să parcurgă mai mult din 
jumătatea distanței, italienii puteau fi siguri că vor ajunge la 
țărm înaintea noastră, iar dacă porneam înainte de a ajunge ei la 
mijlocul laturii lor erau la fel de siguri că vor ajunge la navă 
înainte de a-i prinde noi. 

Am descoperit o linie imaginară care unea capătul 
debarcaderului cu o moară de vânt, așezată mai departe de 
țărm, ce tăia exact în jumătate latura triunghiului pe care erau 
nevoiţi să fugă italienii. Linia asta ne îngăduia să calculăm ușor 
cât de departe îi puteam lăsa să vâslească înainte de a o porni și 
noi după ei. l-am urmărit zile în șir prin binoclu cum vâsleau 


alene către mijlocul laturii, iar când ajungeau aproape în dreptul 
morii de vânt, noi săream în barcă și ridicam velele. La vederea 
pregătirilor noastre, se întorceau și vâsleau domol către navă, 
convinși că nu am fi reușit să-i ajungem. 

Ca să nu fim surprinși de perioadele de calm, când barca 
noastră de somoni nu ne-ar mai fi slujit la nimic, aveam 
pregătit, la îndemână, un schif ușor, echipat cu vâsle cu căuș. 
Dar în astfel de perioade când nu aveam vânt, eram nevoiţi să ne 
punem pe vâslit și s-o pornim de la debarcader deîndată ce se 
desprindeau și oamenii noștri de navă. Pe de altă parte, noaptea, 
trebuia să patrulăm în imediata vecinătate a navei; și nu ne 
cruțam, eu și Charley făcând carturi de veghe de câte patru ore, 
cu rândul. Italienii totuși preferau să încerce să scape ziua, așa 
că lungile noastre nopţi de veghe au fost fără nici un rezultat. 

— Când mă gândesc că noi suntem siliți să nu mai ajungem 
în paturile noastre de oameni cinstiţi, iar nelegiuiții ăia afurisiți 
dorm sănătos în fiecare noapte, mă apucă turbarea, îmi spuse 
Charley. Dar n-o să le priască lor treaba asta, ameninţă el. O să-i 
fac să stea pe nava aia până ce căpitanul o să-i pună să plătească 
și masă și casă, și sunt sigur de asta așa cum sunt sigur că un 
sturion nu-i pisică de mare. 

Era tare spinoasă problema. Atâta vreme cât eram vigilenţi, 
n-aveau cum să ne scape, dar atâta vreme cât, la rândul lor, se 
păzeau cu grijă, nu aveam cum pune mâna pe ei. Charley își 
scormonea mereu creierii, dar de data asta imaginaţia nu-l mai 
ajuta. Părea o problemă în care singura soluţie era răbdarea, un 
joc de-a așteptarea, și cine era în stare să aștepte mai mult 
prilejul favorabil acela avea șanse să câștige. Ca să ne țină și mai 
mult cu nervii încordaţi, prietenii italienilor stabiliseră cu 
aceștia un cod de semnale de la țărm, așa încât nu îndrăzneam 
să slăbim asediul nici o clipă. În plus, mai totdeauna se învârtea 
pe lângă debarcaderul Solano câte unul, doi pescari cu mutre 
dubioase, care ne urmăreau continuu, să vadă ce facem, iar nouă 
nu ne rămânea decât să zâmbim și să înghițim hapul, cum 
spunea Charley. Și treaba asta ne mânca tot timpul și ne 
împiedica să ne vedem de alte treburi. 

Zilele treceau una după alta și nu se vedeau semne că 


situația s-ar putea schimba. Nu că nu s-ar fi făcut încercări de a 
o schimba. Într-una din nopți, niște prieteni de-ai italienilor au 
venit de la țărm cu un schif și au încercat să ne aiurească în 
vreme ce italienii noștri puteau s-o șteargă. Faptul că n-au reușit 
până la urmă s-a datorat câtorva picături de ulei care ar fi 
trebuit puse la gruiele navei, fiindcă am renunțat să mai 
urmărim celălalt schif abia când am auzit scârțiind gruiele; ne- 
am întors și am ajuns la Lancashire Queen exact când oamenii 
noștri își coborau barca. Într-o altă noapte, jumătate de duzină 
de schifuri se învârteau în jurul nostru în întuneric, dar noi nu 
ne-am desprins, ca niște lipitori, de bordul navei, zădărnicindu- 
le planul până când i-am făcut pe ceilalți să turbeze și să ne 
arunce o ploaie de blesteme. Charley, care stătea pe fundul 
bărcii, a râs de unul singur. 

— Semne bune, flăcăule, îmi spuse el. Când oamenii încep 
să blesteme, înseamnă că sigur și-au pierdut răbdarea, și îndată 
ce-și pierd răbdarea își pierd și capul. Ascultă cuvintele mele, 
dacă mai rezistăm încă puţin, într-o bună zi, indivizii o să o 
încurce într-un fel și atunci ai noștri sunt. 

Dar n-au încurcat-o deloc, și Charley mi-a mărturisit că de 
data asta toate semnele s-au dovedit false. Părea că răbdarea lor 
era soră cu a noastră, și cea de-a doua săptămână de asediu se 
scurgea încet și monoton. Apoi, deodată, imaginaţia lui 
adormită se trezi suficient ca să-i sugereze o stratagemă. La 
Benicia a sosit Peter Boyelen, un nou om al patrulei, necunoscut 
încă pescarilor, și l-am făcut părtaș la planurile noastre. Am 
păstrat secretul planurilor cât se poate de bine dar, pe căi 
neștiute simțind ei ceva, prietenii de la țărm ai italienilor i-au 
pus în gardă, transmițându-le să fie cu ochii în patru. 

În noaptea în care voiam să ne folosim de stratagema 
imaginată de noi, eu și Charley ne-am luat locul, ca de obicei, în 
schiful nostru, lângă nava Lancashire Queen. După ce se făcu 
întuneric beznă, apăru și Peter Boyelen, într-o rablă de barcă 
aiurită, din cele pe care le poţi lua sub braț și porni la plimbare. 
Când l-am auzit apropiindu-se, vâslind cu mare zgomot, ne-am 
furișat la oarecare distanţă în întuneric și am rămas cu vâslele în 
mână. Chiar în faţa pasarelei, după ce a strigat plin de veselie pe 


omul de cart la ancoră de pe Lancashire Queen și l-a întrebat 
încotro se afla Scoush Chiefs, altă navă care aștepta sa încarce 
cereale, din stângăcie s-a răsturnat cu barca. Omul care făcea de 
cart a alergat la pasarelă și l-a scos pe Boyelen din apă. Asta voia 
și el, să urce pe navă. Se aștepta ca deîndată să fie luat la bord și 
după aceea dus sub punte să se încălzească și să-și usuce 
hainele. Dar, dând dovadă de o totală lipsă de ospitalitate, 
căpitanul l-a ţinut spânzurând de cea mai de jos treaptă a 
pasarelei, lăsându-l să tremure de frig ca un nenorocit, cu 
picioarele atârnându-i în apă, până când, făcându-ni-se milă de 
el, ne-am apropiat, ieșind din întuneric, și l-am luat în barcă. 
Batjocura echipajului care se trezise și glumele lor la adresa 
noastră nu ne sunau prea plăcut la urechi, și până și cei doi 
italieni s-au urcat pe balustradă și vreme îndelungată și-au 
bătut joc cu multă parșivărenie de noi. 

— În regulă, mormăi Charley încet încât abia eu l-am auzit. 
Sunt tare bucuros că nu suntem noi cei care am râs întâi. Ne 
păstrăm râsul pentru la urmă. Da, flăcău? 

Când termină ce avea de spus, îmi puse o mână pe umăr, 
dar mie mi s-a părut că în vocea lui era mai multă încăpățânare 
decât speranță. Puteam apela la șerifii poliției Statelor Unite 
pentru ca să ne urcăm la bordul navei cu sprijinul autorității 
guvernamentale. Dar instrucțiunile (Comisiei  Pescuitului 
prevedeau ca oamenii patrulei să evite complicațiile și, dacă în 
acest caz am fi apelat la mai înaltele autorități, afacerea s-ar fi 
putut încheia cu o frumoasă încurcătură internațională. 

Cea de-a doua săptămână de asediu se târa încet spre final, 
și nu se vedea nici un semn că s-ar fi schimbat cumva situația. 
Dar, în cea de-a paisprezecea zi, semnele se iviră în fine, și se 
prezentară într-o formă la fel de neașteptată și de ciudată și 
pentru noi și pentru cei pe care ne chinuiam să-i arestăm. După 
obișnuita noapte de veghe lângă nava Lancashire Queen, și eu și 
Charley am vâslit spre Debarcaderul Solano. 

— Hei! exclamă Charley uimit. În numele înțelepciunii și 
bunului simţ, ce-i cu drăcovenia asta? Tu, care-ai văzut atâtea 
ambarcaţii, una mai ciudată decât alta, așa ceva ai mai pomenit? 

Nu-și mai putu stăpâni uimirea pentru că de debarcader era 


amarată cea mai aiurită șalupă pe care o zărisem vreodată. Dar 
nu se putea numi nici șalupă de fapt, dar aducea mai mult a 
șalupă decât a altfel de barcă. Avea vreo șaptezeci de picioare 
lungime, dar era atât de îngustă și cu puntea lipsită aproape 
complet de suprastructuri încât părea mult mai mică decât în 
realitate. Fusese făcută numai din oţel și vopsită în negru. Trei 
coșuri, la distanță unul de celălalt, se înșirau pe un singur rând 
la mijlocul punţii, mult spre pupa, în vreme ce prova, lungă, 
ascuţită ca un cuţit, spunea de la sine că ambarcaţia aceea 
fusese construită pentru viteză. Trecând pe sub pupa ei, am citit 
numele Streak, scris cu litere mici, albe. 

Eu și Charley muream de curiozitate. În câteva minute eram 
la bordul ei și discutam cu mecanicul care admira de pe punte 
răsăritul soarelui. Arăta dispus să ne satisfacă și nouă 
curiozitatea, și, după puţin timp, am aflat că Streak sosise în 
port după apusul soarelui de la San Francisco, ambarcaţia se afla 
acum de fapt în călătoria de probă, că era proprietatea lui Silas 
Tate, un tânăr milionar din California, stăpânul unor mine, care 
avea mania iahturilor de mare viteză. A mai pomenit ceva 
despre turbine, folosirea directă a aburului, lipsa pistoanelor, a 
tijelor și manivelelor, toate astea mă depășeau, fiindcă nu mă 
pricepeam decât la ambarcaţiile cu vele. Dar am priceput însă 
bine ultimele cuvinte ale mecanicului. 

— Patru mii de cai putere și patruzeci și cinci de mile la oră, 
deși n-o să vă vină să credeți, încheie el Mîndru. 

— Hei, omule, mai spune o dată! Mai spune o dată! exclamă 
Charley tulburat. 

— Patru mii de cai putere și patruzeci și cinci de mile la oră! 
repetă mecanicul, zâmbind binedispus, 

— Și unde-i proprietarul? veni imediat întrebarea 
următoare a lui Charley. Există posibilitatea să stăm de vorbă cu 
el? 

— Nu, mă tem că nu. Ştiţi, acum doarme. 

În clipa aceea pe punte, la pupa se arătă un tânăr într-o 
uniformă albastră care se opri să privească răsăritul soarelui. 

— Uitaţi-l, dumnealui e domnul Tate, ne spuse mecanicul. 

Charley se duse la pupa și începu să discute cu el; în vreme 


ce el vorbea plin de convingere, tânărul asculta și pe chip i se ivi 
o expresie amuzată. Probabil că se interesa de adâncimea apei în 
apropierea țărmului de la șantierul naval al lui Turner, fiindcă îl 
vedeam pe Charley dând din mâini și explicând. După câteva 
minute se întoarse radiind de bucurie. 

— Haide, fiule, îmi spuse el. Sus, hopa pe doc cu tine. De- 
acum am pus mâna pe ei. 

Am avut noroc că am plecat de pe Streak chiar atunci, 
pentru că puţin mai apoi își și făcu apariția unul dintre pescarii 
care ne spionau. Eu și Charley ne-am reluat locurile ca de 
obicei, pe buza debarcaderului, puțin mai în fața șalupei, chiar 
în dreptul bărcii noastre, de unde puteam urmări în voie nava 
Lancashire Queen. Până la vreo nouă nu se întâmplă nimic, 
când, deodată, i-am văzut pe cei doi italieni părăsind nava și 
vâslind de-a lungul laturii triunghiului către țărm. Charley arăta 
cât se poate de indiferent, dar, înainte de a parcurge ei un sfert 
din distanță, îmi șopti: 

— Auzi, patruzeci și cinci de mile la oră... nu-i mai salvează 
nimeni... ai noștri sunt! 

Cei doi vâsliră alene până când ajunseră aproape pe aceeași 
linie cu moara de vânt. Acesta era momentul când noi săream în 
barcă și ridicam vela; italienii, așteptându-se la manevra asta, se 
arătară surprinși când noi nu dădurăm nici un semn că vrem să 
ne pregătim. Când ajunseră chiar în dreptul morii de vânt, la 
aceeași distanță și de țărm și de navă, dar mai aproape de țărm 
decât le îngăduisem vreodată să ajungă, deveniră bănuitori. I- 
am urmărit prin binoclu și i-am văzut ridicându-se în picioare 
în barcă, și încercând să vadă ce făceam noi. Spionul, care stătea 
și el pe marginea debarcaderului, arăta și el foarte nedumerit. 
Nu pricepea de ce stăm noi atât de pasivi. Cei din barcă vâsliră 
mai departe către țărm, dar se ridicară din nou și cercetară 
malul, de parcă s-ar fi gândit că ne-am fi putut ascunde acolo. 
Dar pe țărm apăru un individ care flutură o batistă, semn care le 
arăta că drumul e liber. Cu asta se convinseră. Se opintiră în 
vâsle, ca să gonească iute într-acolo. Și Charley mai așteptă. Abia 
când indivizii parcurseseră trei sferturi din distanța de la nava 
Lancashire Queen, de unde nu mai aveau decât vreun sfert de 


milă ca să ajungă la țărm, Charley m-a bătut pe umăr și mi-a 
strigat: 

— Ai noștri-s! 

Am alergat cei câțiva pași până lângă Streak şi am sărit pe 
punte. Barbetele de prova și pupa s-au filat într-o clipită. Streak 
țâșni de lângă debarcader. Spionul pe care-l lăsasem pe 
debarcader scoase grăbit un revolver și trase cinci focuri în aer, 
iute unul după altul. Cei din barcă înţeleseră imediat semnalul 
de avertisment pentru că îi vedeam vâslind ca niște apucați. 

Dar dacă ei vâsleau ca niște apucaţi, mă întreb cam cum s- 
ar fi putut spune despre felul în care goneam noi! Pur și simplu 
zburam. Viteza cu care despicam apa era atât de cumplită încât 
de fiecare parte a provei se ridicase, drept, câte un val care 
gonea spumegând spre pupa unde se desfăcea în alte trei 
talazuri înalte și masive, în vreme ce în urma noastră un berbece 
imens, înspumat, ne urmărea lacom, de parcă în orice clipită era 
gata gata să se prăbușească peste noi și să ne zdrobească. Streak 
duduia, vibra și gemea ca o ființă vie. Curentul provocat de 
viteza cu care înaintam părea vânt de furtună cu... patruzeci și 
cinci de mile la oră. Nu eram în stare să-i ținem piept și să 
respirăm fără să ne apuce tusea și să ne înăbușim. Fumul era 
împins de la gura coșurilor drept în urmă, în unghi drept față de 
traversul nostru. Goneam ca un tren expres. „Despicam apa, pur 
și simplu”, povestea mai apoi Charley și cred că expresia lui e 
mai potrivită decât oricare alta pe care aș putea-o oferi eu. 

În ce-i priveşte pe italieni, mi s-a părut că abia o pornisem 
noi din loc și eram peste ei. Bineînţeles că, mult înainte de a 
ajunge lângă ei, am fost nevoiţi să reducem viteza, dar chiar și 
atunci am ţâșnit pe alături val vârtej, și am fost nevoiţi să ne 
întoarcem, girând între ei și țărm. Vâsliseră cu încăpățânare, 
ridicându-se de pe banchetă ori de câte ori se opinteau în rame, 
până în momentul când i-am depășit, și ne-au recunoscut pe 
Charley și pe mine. Atunci le-a pierit și ultimul chef de a se mai 
lupta. Au ridicat ramele la bord și, amărâţi, s-au lăsat arestați. 

Mai apoi, când am discutat cu Neil Partington, pe 
debarcader, acesta ne-a spus: 

— Ei bine, Charley, de data asta nu reușesc să văd cum ţi-a 


venit în ajutor imaginaţia. 

Dar Charley a rămas și acum credincios ideii sale. 

— Imaginaţia? se miră el arătând spre Streak. Uită-te la 
asta. Uită-te numai. Dacă nici aici nu e vorba de imaginaţie, 
atunci aș vrea tare mult să știu și eu ce-i atunci! A, da, 
bineînţeles, E vorba de imaginaţia altuia, dar cu toate astea ne-a 
prins la fel de bine. 


POTUL LUI CHARLEY 


Probabil cea mai veselă ispravă de pe vremea când eram în 
patrula de pescuit, și cea mai primejdioasă în același timp, a fost 
atunci când, la o singură toană, am prins zeci de pescari turbați. 
Charley numea asta „un pat, după ce îl auzise pe Neil 
Partington folosind termenul, dar socot că înțelesese greșit 
cuvântul și socotise că e ceva ce înseamnă capcană, mreajă. Dar 
fie că era „pot” sau „pat, pescarii ar fi trebuit să-l numească 
Waterloo, fiindcă a fost cea mai zdravănă lovitură pe care le-a 
administrat-o patrula de pescuit, dar numai după ce și-au făcut- 
o cu mâna lor, sfidând deschis și cu nerușinare legea. 

În perioada numită „liberă”, pescarii au voie să prindă oricâţi 
somoni sunt în stare și îi ajută norocul, și cât le îngăduie barca. 
Există numai o singură restricție importantă: de sâmbătă seara, 
de la apusul soarelui, și până luni dimineaţa, la răsăritul lui, nu 
au voie să întindă nici un năvod. E o măsură înțeleaptă a 
Comisiei Pescuitului, pentru că trebuie să se îngăduie somonilor 
în bătaie cât de cât prilejul să urce pe fluviu și să-și depună 
icrele. Aceasta prevedere a fost îndeobște respectată, cu rare 
încălcări, de către pescarii greci, care prindeau somoni pentru 
fabricile de conserve și pentru piaţă. 

Într-o duminică dimineaţa, Charley a primit un telefon de la 
un prieten din Collinsville, care i-a spus că flota de pescuit s-a 
desfășurat cu plasele în toată amploarea ei. Eu și Charley am 
sărit în barca noastră de pescuit și am pornit către locul 
nelegiuirii. Împinși de o briză ușoară, favorabilă, din spate, am 
trecut prin Strâmtoarea Carquinez, am străbătut Golful Suisun, 
am dublat farul de pe Ship Island, și am dat peste toată flota 
care își vedea de treburi. 

Dar mai întâi să arăt metoda pe care o foloseau. Plasa 
utilizată e așa numita setcă. Are o împletitură simplă, 
romboidală, între nodurile căreia sunt cel puţin șapte inci 
jumătate. Deși sunt de la cinci la șapte și chiar opt sute de 
picioare lungime, aceste plase nu sunt mai late de câteva 
picioare. Nu sunt staționare, ci plutesc luate de curentul apei, la 


suprafață sunt susținute de niște flotoare, iar partea de jos se 
afundă datorită unor greutăți de plumb. Sistemul acesta 
menține plasa drept în picioare în mijlocul curentului, și nu 
scapă nici un pește care urcă în susul fluviului, decât peștii cei 
mai mărunți. Somonul, înotând la suprafață, după cum îi e 
obiceiul, intră cu capul în ochiurile plasei, nu poate trece 
dincolo din cauza corpului lui masiv, iar înapoi nici atât fiindcă 
și-a agăţat branhiile în plasă. Pentru întinderea unei astfel de 
plase e nevoie de doi pescari, unul să tragă la vâsle, în vreme ce 
celălalt în picioare, la pupa, dă drumul cu grijă plasei în apă. 
După ce au lăsat-o pe toată la apă, o întind de-a curmezișul 
fluviului, leagă barca la un capăt al plasei și se lasă în voia 
curentului cu ea cu tot. 

Când am dat peste flota de pescari braconieri, bărcile și 
plasele împestrițând fața fluviului cât vedeai cu ochii, fiecare 
barcă la două, trei sute de picioare una de alta, Charley mi-a 
spus: 

— Îmi pare rău numai de un lucru că nu am o mie de braţe 
ca să-i pot prinde pe toţi. Așa cum stau lucrurile acum, n-o să 
fim în stare să punem mâna decât pe o singură barcă, pentru că 
în vreme ce noi ne vom ocupa de ea, toate celelalte sus cu 
plasele și valea. 

Pe când ne apropiam, n-am băgat de seamă agitația și 
tulburarea pe care o producea de obicei apariția noastră. Din 
contra, fiecare barcă stătea liniștită, legată de plasa ei, iar 
pescarii nu ne onorau nici cu cel mai mic semn de interes, 

— Foarte curios, murmură Charley. Se poate să nu ne fi 
recunoscut? 

l-am răspuns că ar fi fost imposibil și Charley fu de acord cu 
mine. Cu toate astea, în fața noastră se întindea o întreagă flotă, 
cu oameni care ne știau cât se poate de bine, și care nu ne 
acordau mai multă atenţie decât ar fi făcut-o dacă am fi fost un 
barcaz încărcat cu paie sau un iaht de plimbare. Dar situaţia nu 
putea rămâne așa la infinit, și când ne-am îndreptat spre cea 
mai apropiată plasă, proprietarii ei și-au dezlegat barca de la 
năvod și au început să vâslească alene spre mal. La celelalte 
bărci nici un semn de tulburare. 


— Tare ciudat, remarcă Charley. În orice caz putem confisca 
năvodul. 

Am coborât vela, am apucat un capăt al plasei și am pornit 
s-o tragem în barcă. Dar după prima încercare, am și auzit un 
glonte, țiu-țiu, pe deasupra noastră, apoi ricoșând pe fața apei, 
urmat de o bubuitură slabă de pușcă. Cei care vâsliseră spre 
țărm trăgeau acum asupra noastră. La a doua încercare de a 
sălta plasa din apă, un al doilea glonte trecu șuierând periculos 
de aproape de noi, Charley prinse capătul la un tachet și se 
așeză jos. Nu se mai auzi nici o împușcătură. Dar de îndată ce 
încercară să tragem năvodul împușcăturile reîncepeau. 

— Deci așa stă treaba! exclamă Charley, aruncând capătul 
năvodului în apă. Vreți un bâlci mai mare decât am intenţionat 
noi, atunci așa să fie. 

Ne-am îndreptat spre a doua plasă, fiindcă Charley dorea 
neapărat să afle dacă eram în fața unei provocări organizate sau 
nu. Când ne-am apropiat, cei doi pescari s-au desprins de năvod 
și au vâslit la țărm, în vreme ce primii doi de dinainte s-au 
întors la loc și s-au legat de năvodul abandonat înainte. Și la al 
doilea năvod am fost salutaţi cu focuri de armă până când am 
renunțat și ne-am îndreptat către cel de-al treilea, unde 
manevra s-a repetat aidoma. 

Atunci am renunţat, înfrânți cu totul, am ridicat vela și am 
pornit pe drumul lung de întoarcere către Benicia, împotriva 
vântului. Au trecut o seamă de duminici, și în fiecare dintre ele 
legea a continuat să fie încălcată cu regularitate. Dar, cum nu 
aveam la îndemână o forță armată, nu puteam face nimic. 
Pescarilor le venise o nouă idee și se foloseau de ea cât mai 
mult, iar noi, după câte se părea, nu aveam cum să-i facem să o 
ia pe calea cea dreaptă. 

La vremea asta se nimeri să apară și Neil Partington, care se 
întorcea din Golful de Jos, unde petrecuse câteva săptămâni. Cu 
el mai veni și Nicholas, grecul care ne ajutase în cursul raidului 
asupra piraţilor de stridii, și cei doi săriră în ajutorul nostru. Ne- 
am făcut planurile cu mare grijă. Stabilisem ca eu și Charley să 
ne ocupăm de năvoade, în vreme ce ei urmau să stea ascunși pe 
țărm și să-i încolțească pe pescarii care se refugiau la mal și 


începeau să tragă asupra noastră. Părea un plan reușit. Asta era 
şi părerea lui Charley. Dar noi nu ne chibzuiserăm la fel de bine 
ca adversarii noștri, pescarii. Ne-au luat-o înainte, atacându-i pe 
Neil și Nicholas și luându-i prizonieri, iar nouă, ca și înainte, ne 
ţiuiau gloanţele pe la urechi ori de câte ori încercam să punem 
mâna pe năvoade. Când ne-am lăsat păgubași, Neil Partington și 
Nicholas au fost puși în libertate. Arătau destul de rușinați când 
și-au făcut apariția și Charley i-a luat peste picior fără milă, 
numai că Neil Partington i-a răspuns în același fel, întrebându-l 
de ce nu și-a pus cu mult înainte imaginaţia la treabă pentru a 
depăși impasul. 

— Așteaptă, și ai să vezi că vine ea și ideea, îi promise 
Charley. 

— Mai mult ca sigur, fu de acord Neil, dar tare mi-e teamă 
că înainte de asta vor fi exterminați somonii, și nu va mai fi 
nevoie de nici o idee atunci când o să-ţi vină ţie. 

Scârbit peste poate de aventura asta, Neil Partington o porni 
spre Golful de Jos, luându-l și pe Nicholas cu el, iar eu și Charley 
am fost lăsați să ne descurcăm cum ne-o tăia capul. Asta 
însemna că și pescuitul de duminică va fi lăsat de capul lui, până 
când o să-i vină lui Charley vreo idee. Mi-am bătut și eu multă 
vreme capul să găsesc vreun mijloc de-ai ţine în șah pe greci, 
cum făcea de altfel și Charley și am dezbătut o mie de trucuri 
care, cântărite în timpul discuţiei, s-au dovedit a nu face nici 
două parale. 

În același timp, pescarii erau în mare sărbătoare, și bărcile 
lor urcau și coborau pe fluviu ca să ne facă și mai mult sânge 
rău. Acum vedeam că spiritul de nesupunere se amplifica în 
rândul pescarilor de toate genurile. Eram înfrânți și își pierdeau 
respectul față de noi. O dată respectul pierdut, pornea să-și 
arate capul disprețul. Lui Charley începură să-i spună „baba aia”, 
iar pe mine m-au săltat la rangul de „stârpitura aia de mucos”. 
Situaţia devenea pe zi ce trecea mai de nesuportat, și am înţeles 
că trebuia să le dăm grecilor o lovitură năucitoare pentru a ne 
recâștiga respectul de altădată. 

Și, într-o bună dimineaţă, veni și ideea. Coborâsem la 
Debarcaderul Vapoarelor, acolo trăgeau la mal navele cu aburi 


de pe fluviu, unde am dat de un grup de gură-cască din cei care 
vântură malurile, ce ascultau amuzaţi povestea ghinionului 
care-l urmărise pe un individ destul de tânăr, cu niște ochi 
adormiţi și încălțat cu niște cizme lungi, marinărești. Era un fel 
de pescar amator, după câte spunea el, și-și vindea prada pe 
piaţa locală din Berkley. Berkley era în Golful de Jos, la treizeci, 
de mile distanță. În noaptea de dinainte, își întinsese omul 
năvodul și cum stătea comod pe fundul bărcii îl furase somnul. 
Când se dezmetici se făcuse de-acum dimineaţă, deschise ochii 
mai bine și văzu că barca lui se freca alene de stâlpul 
Debarcaderului vapoarelor din Benicia. Mai zări în fața bărcii 
nava fluvială cu aburi Apache, şi o seamă de marinari de rând se 
chinuiau să descâlcească bucăţi de năvod de pe zbaturi. Pe 
scurt, după ce omul nostru adormise, lampa de pescuit se 
stinsese, iar Apache dăduse peste năvodul lui. Deși fusese sfâșiat 
frumos bucățele, bucățele, năvodul rămăsese încâlcit și-l târâse 
și pe el cu barca vreo treizeci de mile. Charley îmi dădu un cot. 
l-am ghicit gândul, dar am protestat: 

— Păi n-avem cum închiria un ditamai vaporul! 

— Nici n-am de gând, îmi aruncă el. Dar hai fuga la 
șantierul naval Turner. Mi-am adus eu aminte de ceva de acolo 
care s-ar putea să ne fie de folos. 

Și ne-am îndreptat spre șantier, unde Charley a luat-o spre 
Mary Rebecca, ridicată pe țărm, unde fusese curățată și reparată. 
Era o goeletă cu fundul plat, amândoi o cunoșteam destul de 
bine, ce putea căra o încărcătură de o sută patruzeci de tone și 
avea o suprafață velică mai mare decât a oricărei alte goelete din 
golf. 

— Ei, ce mai faci, Ole? îl salută Charley pe un suedez înalt, 
într-o cămașă albastră, care ungea fălcile de împreunare ale 
picului mare cu o bucată de șorici de porc. 

Ole mormăi, pufni în pipă și continuă să ungă piesa. 
Căpitanul unei goelete de pe golf pune mâna la treabă la fel ca 
oricare dintre marinarii de rând. Ole Ericsen confirmă bănuiala 
lui Charley că Mary Rebecca, deîndată ce va fi dată la apă, o va 
lua în sus pe fluviul San Joaquin, până la Stockton să încarce 
cereale. Atunci Charley îi făcu propunerea și Ole Ericsen scutură 


din cap. 

— Doar un cârlig, un cârlig zdravăn, încerca să-l convingă 
Charley. 

— Nu, eu ghindește nu, răspunse Ole Ericsen. Mary Rebecca 
al meu agățește la fiecare bancu cu curligu ala. Nu vreau pierde 
Mary Rebecca. Asta la mine tot avere. 

— Nu, nu, se grăbi Charley să-i explice. Braţul cârligului îl 
prindem pe dinafară și îl fixăm cu o piuliță pe dinăuntru. După 
ce și-a făcut treaba, ei bine, nu ne rămâne decât să coborâm în 
cală, desfacem piulița, și gata, cârligul cade la fund. În gaură 
punem iute un cep de lemn, și Mary Rebecca va fi în regulă din 
nou. 

Ole Ericsen se încăpățână în ideile lui multă vreme, dar, în 
cele din urmă, după ce-am luat și cina cu el, s-a lăsat încet, încet 
convins. 

— Eu, face asta, zeu! spuse el izbind cu pumnul lui imens în 
palma celeilalte mâini. Da' la voi grabă cu chirlig ăla. Mary 
Rebecca intrat la apa noapte ast. 

Era sâmbătă și Charley trebuia să se grăbească. Ne-am 
îndreptat spre fierăria șantierului, unde, sub îndrumarea lui 
Charley, i-a fost încropit un cârlig mare, generos îndoit, din oţel 
tare. Fuga înapoi la Mary Rebecca. În spatele puțului mare al 
derivorului s-a făcut o gaură chiar prin chila propriu-zisă, 
capătul cârligului a fost introdus pe dinafară, s-a strâns bine 
șurubul. Când a fost gata, cârligul ieșea cam cu un picior sub 
fundul goeletei. Îndoitura lui semăna cu cea a unei seceri, numai 
că era cu mult mai mare. 

După-amiaza, târziu, Mary Rebecca a fost dată la apă, și s-au 
făcut toate pregătirile pentru ca a doua zi dimineața să 
pornească în susul fluviului. Charley și Ole au cercetat cu mare 
atenţie cerul de seară, să afle semne de vânt, fiindcă, fără un 
vânt bun, proiectul nostru era sortit eșecului. Au fost amândoi 
de acord că se arătau semne că a doua zi va fi un vânt strașnic 
de vest, nu briza obișnuită de după-amiază, ci vânt aproape de 
tăria furtunii, care tocmai atunci începea să se facă simțit. 

A doua zi dimineaţă, prezicerile lor s-au adeverit. Soarele 
strălucea în crucea cerului, dar prin strâmtoarea Carquinez urla 


un vânt aproape de furtună, iar Mary Rebecca porni la drum cu 
două terțarole luate la randă și una la foc. În strâmtoare și în 
Golful Suisun am fost întâmpinați de o mare destul de agitată, 
dar, pe măsură ce țărmul strângea tot mai mult întinderea 
apelor, valurile se calmară, în schimb vântul nu se înmuie deloc. 
În largul farului de la Ship Island, am scos terţarolele și, la 
sugestia lui Charley, am pregătit, gata să fie ridicat, un velastrai 
mare, pescăresc, iar vela gabier era strânsă ghem în capul 
catargului, verificată și putea fi întinsă într-o clipită și ea. 

Despicam iute apa și, cum aveam vânt din spate, mergeam 
cu velele în foarfece - focul cu murele în tribord, randa cu 
murele în babord, când deodată dăm taman peste flota de 
somoni. Și erau toate așa cum le știam, bărci și năvoade, ca în 
acea primă duminică, atunci când ne dovediseră pescarii pe noi, 
răspândite pe toată lățimea fluviului, cât vedeai cu ochii. Pe 
dreapta canalului fusese lăsat un coridor îngust pentru vasele cu 
aburi, dar restul fluviului era împânzit cu năvoade întinse cât 
ţineau ele. Logic, drumul nostru ar fi trebuit să fie prin coridorul 
acela strâmt, dar Charley, care trecuse la timonă, îndreptă 
goeleta drept spre năvoade. 

Treaba asta nu stârni nici un fel de tulburare printre pescari 
pentru că ambarcaţiunile cu vele care urcau pe fluviu aveau un 
fel de pinten la capătul chilei care le îngăduia să lunece peste 
năvoade fără să le agaţe. 

— Acum le-am umflat! strigă Charley când am trecut în 
viteză prin mijlocul unei linii de flotoare care indicau năvodul. 

La capătul liniei era un mic butoi geamandură, la celălalt cei 
doi pescari în barcă. Și geamandura și barca o luară din loc 
apropiindu-se, iar pescarii începură să strige când se văzură 
târați după noi. Câteva minute mai târziu am agăţat cu cârligul 
cel de-al doilea năvod, apoi un al treilea și, în chipul acesta, am 
luat-o în viteză prin mijlocul flotei. 

Consternarea care i-a cuprins pe toți pescarii a fost 
cumplită, îndată ce agățăm un năvod, cele două capete - 
geamandura și barca, veneau unul lângă altul, cum erau târâte la 
pupa, iar atâtea bărci și geamanduri băgate una în alta și târâte 
cu viteza acea periculoasă le dădea de furcă pescarilor care se 


chinuiau să evite să se zdrobească una de alta. În același timp 
ţipau la noi ca niște nebuni să punem goeleta în pană cu prova 
în vânt, fiindcă socoteau că aveau de-a face cu niște glume de 
beţivani de marinari de pe o goeletă, fără să viseze măcar că noi 
eram de fapt patrula de pescuit. 

Era foarte greu să târăști chiar și un singur năvod; Charley și 
Ole Ericsen hotărâseră că, pe un vânt ca acela, Mary Rebecca nu 
putea duce mai mult de zece năvoade. Așa că după ce am agăţat 
zece năvoade cu zece bărci, în care erau douăzeci de pescari, 
care se înșirau în urma noastră, am făcut o voltă spre dreapta să 
evităm restul flotei și ne-am îndreptat spre Collinsville. 

Radiam de bucurie cu toţii. Charley manevra timona de 
parcă ţinea cârma unui iaht câștigător care se îndrepta spre linia 
de sosire la capătul cursei. Ceilalți doi marinari care formau 
echipajul de pe Mary Rebecca zâmbeau cu gura până la urechi și 
făceau tot felul de glume. Ole Ericsen își freca încântat ca un 
copil mâinile uriașe. 

— Eu crede că voi de la patrula pescuit niciodată atât 
norocos ca chind navigheze cu Ole Ericsen, spunea el când, 
deodată, la pupa se auzi scurt detunătura unei arme și un glonte 
veni să adulmece cabina proaspăt vopsită, ricoșa de un cui și se 
pierdu piuind în spaţiu. 

Ole Ericsen nu gustă gluma. Când văzu el că vopseaua la 
care ținea atât de mult fusese desfigurată în acest chip, sări în 
picioare și arătă cu pumnul către pescari. Dar un al doilea glonte 
se strivi de cabină la nici șase inci de capul lui, făcându-l să se 
culce urgent pe punte, la adăpostul parapetului. 

Toţi pescarii aveau arme la ei, și acum deschiseră o 
adevărată canonadă asupra noastră. Ne-am adăpostit cu toţii, 
chiar și Charley, care fu nevoit să abandoneze timona. Dacă n-ar 
fi fost greutatea aceea mare a năvoadelor la remorca noastră, 
goeleta s-ar fi așezat travers față de vânt și am fi fost la discreţia 
pescarilor înfuriaţi. Dar așa cum stăteau lucrurile, năvoadele, 
prinse bine de coca goeletei și târâte mult în urmă, ţineau pupa 
în vânt, iar nava continuă să gonească, deși puțin cam nesigură 
de ea. 

Charley, întins pe punte, nu ajungea decât la cavilele de jos 


ale timonei și atâta vreme cât nu putea guverna decât în acest 
chip, o făcea cu destulă stângăcie. Ole Ericsen își aminti de o 
placă mare de oţel pe care o avea în cala goală. Era de fapt o 
tablă de bordaj de la nava cu aburi New Jersey, care eșuase de 
curând dincolo de Golden Gate, și Mary Rebecca participase la 
operaţiile de salvare. 

Târându-ne pe punte, eu, cei doi marinari și Ole am reușit 
să scoatem tabla grea și s-o ducem la pupa, unde am săltat-o în 
picioare, ca pe un fel de scut între pescari și timonă. Și gloanţele 
bang, poc, de tabla aceea care începu să răsune ca o țintă, dar la 
adăpostul ei Charley zâmbea cu gura la urechi, și își vedea 
liniștit de treaba lui. Și așa am gonit mai departe în vreme ce în 
urma noastră era un balamuc întreg de greci care urlau înfuriaţi, 
țipau, gloanţele șuierau peste tot în jur, iar dinainte se vedea 
Collinsville. 

— Ole, făcu Charley în șoaptă, nu știu ce-o să ne facem. 

Ole Ericsen, care stătea culcat pe spate, lângă parapet, și 
zâmbea cerului de deasupra, se întoarse pe-o parte și se uită la 
el. 

— Eu crede că merghe la Collinsville, replică el. 

— Dar nu ne putem opri, gemu Charley. Nu m-am gândit 
până acum la asta, dar nu ne putem opri deloc. 

Pe fața lătăreață a lui Ericsen se întinse o expresie de 
consternare. Era cât se poate de adevărat. Apucasem pisica de 
coadă și dacă ne-am fi oprit la Collinsville era ca și cum am fi 
rugat-o să ne zgârie. 

— Fiecare amărât dintre ei are o pușcă, spuse încântat unul 
dintre marinari. 

— Şi câte un cuţit, adăugă celălalt. 

Acum fu rândul lui Ole Ericsen să geamă. 

— Ţe caută un suedezu ca eu joache unde nu fierbe ola nu 
stie, mormăi el de unul singur. 

Un glonte ricoșa de tribord și se auzi piuind ca o viespe 
afurisită. 

— Nu-i nimic de făcut decât să o săltăm pe Mary Rebecca 
pe țărm și să fugim cât ne ţin picioarele, își dădu cu părerea 
primul dintre veselii marinari. 


— Se părăsim Mary Rebecca? întrebă Ole Ericsen, cu o 
cutremurătoare groază în glas. 

— Dacă nu vrei, nu! veni răspunsul. Dar când indivizii aceia 
or să urce la bord, n-aș vrea să fiu nici la o mie de mile, veni 
răspunsul marinarului care arată cu mâna spre balamucul pe 
care-l făceau pescarii de la remorca noastră. 

La vremea asta treceam ridicând spume chiar prin 
Collinsville, la o zvârlitură de băț de debarcader. 

— Nădejdea mea e că vântul ăsta o să țină, spuse Charley 
aruncând o privire în urmă la prinșii noștri. 

— Ţe cu vantu? întrebă amărîtul de Ole. Niţi riul nu ține 
chit lume... și atunți... și atunți... 

— Atunci o luăm prin pădure și pescarii pe urmele noastre, 
îl încurajă veselul marinar, în vreme ce Ole se tot poticnea în 
cuvinte, întrebându-se ce-o să se întâmple când o să ajungem la 
capătul râului. 

Între timp ajunsesem la o confluență. La stânga era gura 
râului Sacramente, la dreapta cursul fluviului San Joaquin. 
Marinarul cel vesel se târî la prova să orienteze focul când 
Charley puse cârma banda în tribord și o luă drept pe San 
Joaquin în sus. Vântul care până acum ne mânase din spate, 
ţinându-ne pe chilă dreaptă, acum ne luă dintr-o parte, și Mary 
Rebecca se bandă spre babord atât de mult de parcă avea de 
gând să se răstoarne. 

Cu toate astea, goneam înainte și pescarii se ţineau și ei 
după noi. Valoarea năvoadelor lor era mai mare decât cea a 
amenzilor pe care urmau să le plătească pentru încălcarea legii 
pescuitului, așa că nu ar fi fost foarte câștigați dacă s-ar fi 
desfăcut de năvoade și ar fi șters-o, treabă ușor de făcut de 
altfel. În plus, nu se dădeau duși din instinct de lângă năvoadele 
lor, aşa cum un marinar nu se poate desprinde de nava lui. lar 
pe lângă toate astea, se mai stârnise în ei și dorința de 
răzbunare, și ne puteam baza pe asta că ne vor urma până la 
capătul pământului, dacă reușeam să-i târam după noi până 
acolo. 

Împușcăturile se potoliseră și ne-am uitat în urmă să vedem 
ce fac prizonierii noștri. Bărcile erau adunate grămadă în urmă, 


dar la distanţe diferite, și le-am văzut pe primele patru din 
apropiere strângându-se ciotcă. Barca din frunte lăsase în urmă 
o parâma scurtă către următoarea. Când cei din barca respectivă 
o prinseră, se desfăcură de la năvod și se traseră pe parâma până 
ajunseră la barca din față. Totuși viteza cu care goneam era atât 
de mare încât manevrele lor progresau foarte încet. Uneori, 
după eforturi epuizante, oamenii nu reușeau să tragă nici un 
inci de parâmă, dar alteori înaintau mai iute. 

Când cele patru bărci s-au apropiat îndestul pentru ca să se 
poată trece dintr-una în alta, câte unul dintre pescarii fiecărei 
bărci s-au adunat în cea mai apropiată de noi luând și arma cu 
ei. Asta însemna că în barca din frunte se aflau acum cinci 
oameni, și era limpede că intenţia lor era să ne abordeze. Și s-au 
apucat să-și pună planul în aplicare, asudând și trudind din 
greu, trăgându-se pe parâma flotoarelor unui năvod, când cu o 
mână când cu cealaltă și, cu toate că înaintau încet, și se opreau 
adesea să-și tragă sufletul, treptat treptat se apropiau. Charley 
râse când văzu cum se chinuiau și spuse: 

— Ole, dă drumul la vela gabier. 

Baierile velei au fost desfăcute, strângătorul de velă și școta 
întinse băț, în vreme ce dinspre bărci răsuna o salvă de 
împușcături. Mary Rebecca se aplecă pe-o parte și se avântă 
înainte mai iute ca niciodată. 

Dar pescarii nu se dădeau bătuţi. Cum la viteza aceea 
sporită nu se puteau apropia de noi numai folosindu-se de forța 
braţelor, au făcut din scripeţii de la bărci un palanc simplu cum 
spun marinarii. Unul dintre ei, ţinut bine de picioare de 
tovarășii săi, se apleca peste provă cât mai mult și agăță capătul 
palancului de parâma năvodului, apoi trăgeau de curent până 
când cei doi scripeți veneau unul lângă celălalt, după care 
manevra se repeta. 

— Trebuie să dăm drumul și la velastrai, spuse Charley. 

Ole Ericsen se uită la Mary Rebecca cea greu încercată și 
clătină din cap. 

— O sa mature catarge de la ea, replică el. 

— Dacă nu, o să fim noi măturați de pe ea! îi răspunse 
Charley. 


Ole aruncă o privire îngrijorată asupra catargelor, alta spre 
barca încărcată cu pescarii înarmaţi și consimţi. Cei cinci 
indivizi erau la prova bărcii, loc cât se poate de nefericit, când o 
barcă se află la remorcă. Urmăream comportarea bărcii când se 
întinse bubuind velastraiul cel mare, mult, mult mai mare decât 
gabierul, folosit numai pe briză ușoară. Când Mary Rebecca 
țâșni înainte cu un salt cumplit, vârful bărcii se afundă în apă, 
iar pescarii se prăvăliră, unii peste alții, într-o spaimă nebună la 
pupa, ca barca să nu intre sub apă. 

— Cu asta i-am liniștit, observă Charley, pe când cerceta, 
îngrijorat, comportarea navei, care gonea împinsă de mult prea 
multă velatură, mai multă decât era în stare să poarte ea în mod 
obișnuit. 

— Următoarea oprire e Antioch, anunță marinarul cel vesel, 
pe tonul unui conductor de tren. Apoi urmează Maryweather! 

— Vino iute încoace! îmi strigă Charley. 

M-am târât pe punte și m-am ridicat în picioare numai când 
am ajuns lângă el, la adăpostul scutului metalic. 

— Bagă mâna în buzunarul meu, îmi porunci el, și scoate- 
mi carnetul de note. Așa. Rupe o pagină albă și scrie ce-ţi spun 
eu. 

Și iată ce-am scris: „lelefonaţi la Maryweather, șerifului, 
polițaiului sau judecătorului. Spuneţi-i că venim și să ridice tot 
orașul. Toată lumea să aibă arme. Să vină pe debarcader în 
întâmpinarea noastră, altfel suntem pierduţi.” 

— Acum leag-o zdravăn de cavila de matisit, și fii gata s-o 
arunci pe țărm. 

Am făcut cum mi-a spus. La vremea asta ajunsesem aproape 
de Antioch. Vântul șuiera în greementul nostru, Mary Rebecca 
se culcase bine pe-o parte și gonea ca un ogar. Marinarii din 
Antioch văzuseră că dădusem drumul și gabierului și 
velastraiului, manevră foarte riscantă pe o astfel de vreme, și se 
apropiaseră de capătul debarcaderului, grupuri, grupuri, să vadă 
ce se întâmplase. 

Am trecut fluierând chiar prin fața debarcaderului, Charley 
cârmi în așa fel încât aproape l-am ras, de puteai sări pe țărm. 
Când mi-a făcut semn, am aruncat cavila de matisit. S-a lovit de 


scândurile debarcaderului, făcându-l să răsune, sări mai departe 
cu vreo cincisprezece, douăzeci de picioare, și oamenii uluiți se 
repeziră la ea. 

Totul s-a petrecut într-o clipită, pentru că în momentul 
următor Antioch rămăsese în urmă, și noi goneam mai departe 
pe San Joaquin, către Maryweather, aflat la șase mile depărtare. 
Aici cursul fluviului se îndrepta spre vest, luând-o pe drumul lui 
firesc, și din nou am orientat velele ca pentru vânt din pupa, în 
foarfecă, focul făcând burtă mare în tribord. 

Ole Ericsen se cufundase într-o stare de disperare 
groaznică. Charley și cei doi marinari arătau optimişti, de parcă 
ar fi avut motive temeinice pentru asta. Maryweather era o 
așezare de mineri și fiind duminică, era normal să ne așteptăm 
ca toți bărbaţii să fie pe-acasă. În plus, minerii își păstraseră 
vechea dragoste față de pescarii greci, și puteam fi siguri că ne 
vor da cu dragă inimă o mână de ajutor. 

Ne chinuiam ochii să zărim o dată măcar o fărâmă din 
așezarea aceea și, când în fine am văzut-o prima dată, ne-a adus 
mare ușurare: debarcaderul era negru de lume. Pe când ne 
apropiam, am văzut că mereu soseau alți oameni, cu puștile în 
mână, coborând pe ulița mare în fugă. Charley își aruncă ochii 
în urmă la pescari, cu expresia unuia care-și cântărește marfa, 
expresie care nu i-o văzusem până atunci. Pescarii erau vizibil 
îngroziți de desfășurarea de forțe armate, și-și puseseră puștile 
de-o parte. 

Am strâns gabierul și velastraiul, am coborât picul mare, și, 
când am ajuns în dreptul debarcaderului principal, am slobozit 
randa. Mary Rebecca veni iute în vânt, bărcile pescarilor 
prizonieri făcură un arc mare de cerc în urma ei, nava mai 
înainta până pierdu elanul și atunci am aruncat barbetele la 
țărm și am fost amaraţi. Toate manevrele astea s-au desfășurat 
într-un uragan de urale scoase de încântații mineri. Ole Ericsen 
scăpă un oftat adânc de ușurare. 

— Eu niciodată ghindit mai vede nevasta al meu, mărturisi 
el. 

— Păi de ce? Doar n-am fost niciodată în vreun pericol! îi 
replică Charley. 


Ole se uită neîncrezător la el. 

— Fără glumă, așa e, continuă Charley. În orice moment, n- 
aveam decât să ne scuturăm de coada asta, așa cum am să fac 
acum, și grecii puteau să-și descurce plasele cât voiau. 

Cobori în cală: cu o cheie franceză, desfăcu piulița și lăsă 
cârligul să cadă afară. După ce pescarii își strânseră năvoadele în 
bărci și puseră totul în ordine, cum se cuvine, o gardă de 
cetățeni îi preluă din mâinile noastre și-i condu-se la închisoare. 

— Eu ghindește fost mare nebun la mine! spuse Ole 
Ericsen. 

Dar își schimbă părerea când mulțimea orașului, plină de 
admiraţie, se înghesui la bord să-i strângă mâna, iar vreo doi 
ziariști întreprinzători făcură fotografii cu Mary Rebecca şi 
căpitanul ei. 


DEMETRIOS CONTOS 


În cele povestite despre pescarii greci, nu trebuie să se 
înțeleagă că aceștia erau cu totul înrăiți. Chiar departe de 
realitate ideea asta. Erau totuși oameni duri, strânși în niște 
comunităţi izolate, luptându-se cu elementele naturii pentru a- 
și câștiga cele necesare traiului. Trăiau departe de orice idee de 
lege și de căile ei, nu o înțelegeau și o socoteau un fel de tiranie. 
Mai ales legile pescuitului li se păreau tiranice. lar din cauza 
asta, îi socoteau pe cei din patrula de pescuit drept dușmanii lor 
naturali. 

Noi le amenințam viața, sau traiul, ceea ce e același lucru, în 
multe privințe. Le confiscam capcanele și plasele ilegale, și 
materialele din care fuseseră confecționate îi costaseră o groază 
de bani, iar făcutul lor totalizase săptămâni întregi de muncă. 
Noi îi împiedicam să prindă pește în numeroase perioade și 
anotimpuri, ceea ce însemna că nu erau lăsaţi să se bucure de 
bunăstarea de care ar fi avut parte dacă noi n-am fi existat. lar 
atunci când îi prindeam, erau duși la tribunale, unde erau puși 
să plătească amenzi în bani grei. Drept urmare, ne urau și ne 
purtau sâmbetele. Așa cum câinele e dușmanul natural al pisicii, 
șarpele al omului, tot astfel noi, cei din patrula de pescuit, eram 
dușmanii pescarilor. 

Dar e timpul să arătăm că pescarii se puteau dovedi în 
aceeași măsură și generoși și dușmănoși, după cum se va vedea 
din povestirea lui Demetrios Contos. Acesta locuia în Vallejo. 
Alături de Alec cel Mare, era cel mai zdravăn, mai curajos și mai 
influent în rândul grecilor. Nu ne pricinuise niciodată necazuri, 
și nu cred că ne-am fi izbit de el vreodată dacă nu și-ar fi 
cheltuit banii cu o barcă de somoni. Și barca asta a devenit 
pricina necazului. Pusese să fie construită după un model 
propriu, în care liniile obișnuite ale unei astfel de bărci au fost 
oarecum modificate. Spre marea lui încântare, descoperi că 
noua lui barcă era foarte iute, de fapt mai iute decât oricare altă 
barcă din golf sau de pe fluvii. În consecință, omul deveni foarte 
Mîndru și plin de sine. Cum raidul cu Mary Rebecca din acea 


duminică împotriva pescarilor de somoni băgase spaima în ei, 
omul ne-a trimis un fel de provocare. Ne-a fost adusă de unul 
dintre pescarii locali și ne anunța că Demetrios Contos, în 
următoarea duminică, va cobori pe fluviu de la Vallejo și, chiar 
sub ochii Beniciei, își va întinde năvodul și va prinde somoni, iar 
Charley Le Grant, omul patrulei, n-are decât să vină și să pună 
mâna pe el dacă va putea. Eu și Charley nu auzisem bineînţeles 
nimic de noua lui barcă. Și a noastră era destul de iute, și nu ne 
temeam să ne confruntăm cu oricare alta ce s-ar fi nimerit să ne 
iasă în cale. 

Veni şi duminica. Vestea  provocării se răspândi 
pretutindeni, pescari și oameni ai mării din Benicia veniră până 
la ultimul om, înghesuindu-se pe Debarcaderul Vapoarelor, 
până când acesta ajunsese să arate ca tribuna principală la un 
meci de fotbal. Eu și Charley fuseserăm cam sceptici până 
atunci, dar mulțimea aceea ne convinse că provocarea lui 
Demetrios Contos trebuia să aibă vreun chichirez. 

După-amiază, când vântul începu să se mai întărească, uite 
și vela lui arătându-se vederii, și venea gonind cu un vânt din 
spate, Făcu o voltă la numai câteva picioare distanță de 
debarcader, vântură mâna teatral, precum un cavaler pe cale de 
a intra în arena turnirului, i se răspunse cu niște călduroase 
urale, și se îndreptă spre largul strâmtorii, la câteva sute de iarzi. 
Apoi cobori velele și, lăsând barca în derivă travers pe vânt, 
începu să-și întindă năvodul. Nu lăsă mult năvod la apă, poate 
vreo cincizeci de picioare, dar eu și Charley am rămas trăsniți de 
obrăznicia individului. La vremea aceea nu știam, dar aveam să 
aflăm îndată, că năvodul pe care-l folosea era uzat, vechi și fără 
valoare. Se putea prinde pește cu el, e adevărat, dar un pește, cât 
de cât mai răsărit l-ar fi rupt în bucăţi. 

Charley clătină din cap și spuse: 

— Mărturisesc că mă cam pune în încurcătură. Ce contează 
că n-a dat la apă decât cincizeci de picioare? Dacă ne pornim 
spre el, n-o să aibă vreme să tragă nici năvodul ăsta în barcă. Și 
de ce naiba a venit taman aici, zvârlindu-ne în obraz că el e 
braconier? Și taman în faţa târgului nostru de baștină? 

Vocea lui Charley luă o notă mânioasă, și continuă câteva 


minute să bombănească împotriva obrăzniciei lui Demetrios 
Contos. În vremea asta, omul în cauză stătea tolănit în pupa 
bărcii sale și urmărea plutele năvodului. 

Când un pește mare se încurcă cu branhiile în năvod, 
plutele, prin mișcarea lor agitată, anunțau evenimentul. 
Evident, în clipa aceea îl anunţară pe Demetrios, pentru că 
acesta începu să tragă în barcă vreo douăsprezece picioare de 
plasă, se aplecă o vreme în afara bărcii și apoi aruncă înăuntru 
un somon mare, lucitor. Victoria a fost salutată de spectatorii de 
pe debarcader cu salve întregi de urale. Era mai mult decât 
putea îndura Charley. 

— Fiule, hai s-o pornim! îmi spuse el și, fără a mai pierde o 
clipă, am sărit în barca noastră de somoni și am ridicat velele. 

Mulțimea scoate strigăte de avertizare ca să-l prevină pe 
Demetrios și când am ţâșnit de la debarcader l-am văzut că 
retează scurt, cu un cuțit mare, năvodul acela fără valoare. 
Velele erau pregătite să fie ridicate și, după o clipă, fluturau în 
soare. Dintr-un salt ajunse la pupa, strânse școta, prinse vântul 
și porni la drum lung, către înălțimile Contra Costa. În timpul 
acesta, noi ajunseserăm la nu mai mult de treizeci de picioare în 
pupa lui. Charley radia. Ştia că barca noastră era destul de iute, 
și mai știa în plus că atunci când era vorba de mânuit o barcă, 
puțini oameni erau pe măsura lui. Era convins că-l va prinde pe 
Demetrios, iar eu îi împărtășeam încrederea. Dar parcă nu se 
arătau semne că ne apropiam. 

Era destulă briză. Noi lunecam uns pe fața apei, însă 
Demetrios se îndepărta încet, încet de noi. Și nu numai că 
mergea mai repede, dar mai și urca pe vânt cu o fracțiune de 
grad mai bine ca noi. Şi asta ne-a sărit în ochi mai ales când a 
făcut volta sub înălțimile Contra Costa și a pornit în următoarea 
bordee, urcând cu vreo sută de picioare mai bine decât noi în 
vânt. 

— Ei, fir-ar! exclamă Charley. Ori barca aia-i un fulg, ori noi 
avem la chilă legat un butoi de ulei de cinci galoni! 

Și aşa se părea: ori una, ori alta. Și la vremea când 
Demetrios ajunse la înălțimile Sonoma, de cealaltă parte a 
strâmtorii, noi rămăseserăm atât de mult în urmă, fără nici o 


șansă de a-l ajunge, încât Charley îmi spuse să slăbesc școta, și 
ne-am întors la Benicia. Mulțimea adunată pe Debarcaderul 
Vapoarelor ne acoperi de batjocură când ne-a văzut întorcându- 
ne și legând barca la cheu. Eu și Charley am ieșit din barcă și am 
șters-o, cu coada-ntre picioare. Fusese o lovitură pentru 
mândria unui om care crede că are o barcă bună și știe cum să 
meargă cu ea, dar vede că un altul trece fluierând pe lângă el și-l 
lasă cu buzele umflate. 

Charley a umblat năuc vreo câteva zile, gândindu-se numai 
la asta, când am primit vorbă, ca de obicei, că duminica 
următoare Demetrios Contos va repeta isprava. Charley se trezi. 
Puse să i se scoată barca din apă, îi curăță și-i vopsi fundul, făcu 
mici modificări la derivor, verifică manevrele curente, și a stat 
aproape toată noaptea de sâmbătă și a cusut o velă nouă și mult 
mai mare. De fapt era atât de mare încât a fost nevoie de balast 
suplimentar, așa că pe fundul bărcii am pus aproape cinci sute 
de pfunzi de fier de cale ferată în plus. 

Veni și duminica, și o dată cu ea și Demetrios Contos, ca să 
încalce cu insolență legea, ziua în amiaza mare. Din nou am 
avut parte de obișnuita briză de după-amiază, și din nou 
Demetrios s-a lepădat, tăind, de vreo patruzeci de picioare, sau 
chiar mai mult de năvod putred, a ridicat velele și a pornit-o la 
drum sub nasul nostru. Dar omul ghicise manevrele lui Charley 
și velele lui se ridicau mai sus ca de obicei, și în plus mai 
adăugase pânză la marginea de cădere a randei. 

Pe drumul până la înălțimile Contra Costa, cursa a fost chit 
pe chit, și niciunul dintre noi nu părea să câștige sau să piardă 
ceva. Dar, pe când am făcut volta în celălalt bord către înălțimile 
Sonoma, vedeam limpede că, deși înaintam cu aceeași viteză, 
Demetrios urca pe vânt mult mai bine ca noi. Și cu toate astea, 
Charley manevra barca asta cu toată priceperea și fineţea de care 
era el în stare, scoțând din ea mai mult ca niciodată. 

Bineînţeles, putea să scoată revolverul și să tragă asupra lui 
Demetrios; dar de multă vreme descoperisem că nu ne stătea în 
caracter să tragem asupra unui om care fugea fiindcă se făcuse 
vinovat de o măruntă încălcare a legii. Pe lângă asta se părea că 
între oamenii patrulei și pescari se încheiase un fel de înțelegere 


tacită. Dacă noi nu trăgeam în ei când încercau să scape, nici ei 
nu se apucau să ne înfrunte atunci când puneam mâna pe ei. Și 
așa s-a făcut că Demetrios Contos se îndepărta de noi și, la 
rândul nostru, am jucat cinstit și am încercat doar tot ce ne-a 
stat în putință să-l ajungem din urmă. În schimb, dacă barca 
noastră s-ar fi dovedit mai iute ca a lui, sau dacă am fi manevrat- 
o mai bine, știam că nici el n-ar fi opus rezistență când l-am fi 
prins. 

Din cauza velei atât de mari, a vântului zdravăn, care se 
dezlănțuise peste strâmtoarea Carquinez, am văzut că navigam 
cum s-ar spune la rasul apei. Trebuia să fim mereu cu ochi-n 
patru ca să nu ne răsturnăm și, în timp ce Charley era la eche, 
eu țineam școta randei în mână, numai cu o voltă la tachet, gata 
să-i dau drumul în orice clipă. Demetrios, după cum vedeam și 
noi, fiind singur la toate manevrele, nu avea nici când să răsufle. 

Dar era în zadar să încercăm a pune mâna pe el. Din 
adâncul minţii sale dăduse la iveală o barcă ce era mai bună ca a 
noastră. Şi cu toate că Charley naviga cel puţin la fel de bine, 
dacă nu chiar puţin mai bine, barca pe care o avea el în mână nu 
era pe măsura celei a grecului. 

— Dă drumul școtei, îmi porunci Charley. 

Și, în vreme ce barca noastră se abătu sub vânt, spre noi 
pluti hohotul batjocoritor al lui Demetrios. Charley scutură din 
cap și-mi zise: 

— N-are nici un rost. Barca lui Demetrios e mai bună. Dacă 
mai încearcă isprava asta încă o dată, trebuie să venim cu o nouă 
șmecherie și noi. 

De data asta imaginaţia mea ne veni în ajutor. 

— Ce-ar fi, i-am sugerat eu miercurea următoare, dacă eu l- 
aș fugări pe Demetrios cu barca duminica viitoare, în vreme ce 
tu îl aștepți la debarcaderul din Vallejo să sosească?,... 

Charley cumpăni ideea o vreme și apoi se pocni peste 
genunchi. 

— Nu-i rea ideea. Începi să-ți pui capul la contribuţie. Aș 
zice că e meritul profesorului pe care l-ai avut. 

După câteva clipe reluă: 

— Nu trebuie să-l gonești prea departe, fiindcă altfel o să se 


îndrepte spre golful San Pablo, în loc să o ia spre casă, și o să 
stau degeaba, așteptându-l zadarnic, de unul singur, pe 
debarcader să sosească. 

Joi, Charley, veni cu o obiecţie față de planul meu: 

— Toată lumea o să știe că am plecat la Vallejo, și poți fi 
sigur că o să afle și Demetrios. Tare mi-e teamă că trebuie să 
renunțăm la ideea asta. 

Obiecţia lui era cât se poate de întemeiată, și toată ziua m-a 
chinuit părerea de rău. Dar noaptea mi s-a părut că se deschide 
o nouă cale și, în nerăbdarea mea, l-am sculat și pe Charley din 
somnul lui adânc. 

— Hmm! mormăi el. Ce s-a întâmplat? A luat foc casa? 

— Nu! i-am răspuns eu. Nu casa, mintea mea! Ascultă. 
Duminică eu și cu tine ne învârtim prin Benicia exact până în 
clipa în care se arată pânza bărcii lui Demetrios. Cu asta 
adormim bănuielile tuturor. Apoi, când Demetrios se zărește ca 
lumea, o iei alene spre târg și te tot duci. Toţi pescarii or să te 
creadă învins, că te-ai împăcat și tu cu gândul că ești învins. 

— Până aici toate bune, comentă Charley, în vreme ce eu 
mă oprisem să-mi trag sufletul. 

— Ba chiar foarte bune, am continuat eu Mîndru. O poți lua 
așa ca un om fără nici o treabă spre oraș, dar, îndată ce nu te 
mai zărește nimeni, o iei la picior cât poți către prăvălia lui Dan 
Maloney. Împrumută de la el iapa aceea micuță, și întinde-o pe 
șleau către Vallejo. Drumul e bun, și poţi ajunge mult mai 
repede decât îi trebuie lui Demetrios ca să răzbească împotriva 
vântului. 

— Şi dimineaţă, continuă Charley, arătându-se de acord fără 
ezitare cu această modificare a planului, primul lucru pe care-l 
fac e să mă duc să aranjez pentru iapă. 

Ceva mai târziu, adăugă, sculându-mă de data asta el pe 
mine dintr-un somn adânc: 

— Şi ascultă - îl auzii eu chicotind pe întuneric - ascultă, 
fiule, nu pare puţin cam ciudat ca patrula de pescuit să 
pornească la treabă călare? 

— Asta-i imaginație, i-am răspuns eu. Doar asta predici tu 
mereu. Când gândești să gândești cu un pas înaintea celuilalt și 


atunci ai șansa să câştigi. 

— Ha! Ha! chicoti el. Și dacă de data asta pasul ăsta înainte 
n-o sa-i scoată sufletul celuilalt atunci să nu-mi spui mie, umilul 
tău servitor, Charley Le Grant. 

Vineri dimineață mă întrebă: 

— Dar ai să te descurci singur cu barca? Nu uita că i-am pus 
niște vele cam mari. 

I-am vorbit despre priceperea mea atât de bine că n-a mai 
amintit problema asta până sâmbătă, când m-a sfătuit să 
scoatem înnăditura de la marginea de cădere a randei. Dar 
bănuiesc că dezamăgirea care se zugrăvi pe chipul meu l-a făcut 
să renunțe, fiindcă eram Mîndru nevoie mare de îndemânarea 
mea în ale navigaţiei, și așteptam nebun de nerăbdare s-o 
pornesc cu randa aceea mare să zbor prin golful Carquinez în 
siajul grecului care fugea. 

Ca de obicei, duminica și Demetrios Contos au sosit 
împreună. De acum devenise regulă ca pescarii să se strângă pe 
Debarcaderul Vapoarelor să-l salute la venire și să râdă de 
înfrângerea noastră. Cobori velele la vreo câteva sute de iarzi 
mai în larg, și întinse cele cincizeci de picioare de năvod putred 
ca de obicei. 

— Cred că aiureala asta o să ţină atâta vreme cât mai are 
vechitura asta de năvod, mormăi Charley, înadins ca să-l audă 
cei câțiva pescari din preajmă. 

— Atunci eu dai la el năvod vechi de la mine, se băgă iute în 
vorbă, cu răutate, unul dintre ei. 

— Nici nu-mi pasă, îi răspunse Charley. Mai am și eu niște 
năvod vechi și îl pot oferi și eu, dacă se face-ncoa și mi-l cere. 

Au râs cu toţii, pentru că acum le dădea mâna să fie de 
treabă cu un om atât de rău tras pe sfoară cum era Charley 

— Ei, salutare, fiule, îmi strigă Charley o clipă mai târziu. 
Cred că o iau spre târg, la crâșma lui Maloney. 

— Mă lași să ies numai eu cu barca? l-am întrebat. 

— Dacă ai chef, n-ai decât! veni răspunsul, în vreme ce se 
învârti pe călcâie și se îndepărtă alene. 

Demetrios scoase din năvod doi somoni zdraveni, și eu m- 
am aruncat în barcă. Pescarii se înghesuiră mai aproape, puși 


acum pe șotii și, în vreme ce eu mă străduiam să ridic velele, m- 
au copleșit cu tot felul de sfaturi în bătaie de joc. Ba în plus 
începură să pună tot felul de pariuri gogonate, arătându-se 
convinși că-l voi prinde pe Demetrios, iar doi dintre ei, 
constituindu-se într-un fel de comitet de arbitri, mi-au cerut, cu 
mare seriozitate, permisiunea de a veni cu mine ca să vadă cum 
am să reușesc isprava asta. Eu nu mă grăbeam. Întârziam cu 
bună știință ca să-i las lui Charley cât mai mult timp la 
dispoziție; mă arătam nemulțumit de felul cum se întinsese vela, 
am făcut câteva neînsemnate modificări la scripetele mic care 
punea la post picul. Și abia când am fost convins că Charley 
ajunsese la crâșma lui Dan Maloney și era de-acum călare pe 
iapă, am desfăcut barbeta de la cheu și am prins vântul în randa 
cea mare. O rafală ţeapănă mi-a întins-o bine și bordul de sub 
vânt s-a înclinat atât de mult că m-am trezit cu mai multe găleți 
de apă în barcă. Una ca asta i se întâmplă chiar și celui mai bun 
iahtman pe o barcă mai mică; am dat imediat drumul școtei 
randei și am redresat barca, dar manevra a fost salutată cu urale, 
de parcă aș fi făcut cine știe ce ispravă de ageamiu. 

Când Demetrios Contos văzu numai o singură persoană în 
barca patrulei de pescuit, și se mai și dumiri că era vorba de un 
puști, începu să se joace cu mine. După ce făcu o voltă scurtă 
spre larg, cu mine la numai treizeci de picioare în urma lui, se 
întoarse, lăsând randa mai larg, către Debarcaderul Vapoarelor, 
iar de acolo porni în volte scurte, se suci și se răsuci în toate 
părţile, spre marea bucurie a spectatorilor încântați. Eu eram pe 
urmele lui continuu, și ce făcea el îndrăzneam să fac și eu, chiar 
și atunci când execută o voltă sub vânt, făcând ampanare cu 
randa aceea mare - manevră foarte periculoasă cu o astfel de 
pânză și pe un vânt ca acela. 

Individul își pusese nădejdea în rafalele brizei mării și în 
curentul puternic de reflux, care împreună stârniseră niște 
valuri parșive, socotind că or să mă dea gata. Dar eu eram dornic 
să arăt tot ce pot și niciodată în viața mea n-am strunit mai bine 
o ambarcaţie ca în ziua aceea. Eram în deplin acord cu toată 
simfonia din jur, mintea îmi lucra iute și fără poticneli, mâinile 
n-au bâjbâit nici o secundă, și se părea că într-un fel ghicesc cele 


o mie de lucruri mărunte de care trebuie să ţină seama în fiecare 
clipă unul care navighează cu o barcă mică. 

În schimb Demetrios începu să aibă necazuri. Ceva nu 
mergea la derivorul central, și lama derivorului se blocase, nu 
mai cobora până la capăt. Într-un scurt răgaz, pe care-l câștigase 
păcălindu-mă cu o manevră deșteaptă, l-am văzut cum se 
chinuia furios cu lama derivorului, încercând să o forțeze să se 
lase până jos. Dar eu nu i-am îngăduit timp să răsufle, și a fost 
nevoit să se întoarcă în grabă la eche și școtă. 

Lama aceea a derivorului îl îngrijora. Renunță să se mai 
joace cu mine, și porni într-o voltă lungă spre Vallejo. Spre 
marea mea bucurie, am văzut că la prima bordee lungă eu 
reușeam să urc pe vânt o idee mai bine decât el. Și aici mi-ar fi 
prins bine să mai am pe cineva în barcă cu mine, fiindcă, în 
situația aceea, când eu eram la numai câteva picioare în urma 
lui, nu îndrăznea să lase echea și să fugă la mijlocul bărcii să 
încerce iar să lase lama derivorului mai jos. 

Pentru că a văzut că nu putea urca pe vânt ca mai înainte, a 
început să largheze randa și să se lase ceva mai sub vânt, ca să se 
depărteze de mine. l-am îngăduit manevra asta, eu urcând mai 
departe în vânt, după care am luat-o drept spre el. Când m-am 
apropiat, s-a prefăcut că face volta, ceea ce m-a obligat să urc, 
iar în vânt ca să i-o iau înainte. Dar nu fusese decât o șmecherie 
din partea lui, bine executată, și își văzu mai departe de drum, 
în vreme ce eu trebuia să recuperez terenul pierdut. 

Când era vorba de manevre, omul era fără îndoială mai 
priceput decât mine, în nenumărate rânduri aproape că fusese al 
meu, dar de fiecare dată mă păcălise și scăpase, în plus, vântul 
se întărea mereu și amândoi eram obligaţi să facem continuu 
manevre pentru a evita răsturnarea. lar barca mea nu se 
răsturnase încă numai datorită balastului suplimentar. Stăteam 
călare pe copastia din vânt, cu echea într-o mână și în cealaltă 
cu școta, doar cu o voltă la tachet, iar la câte o rafală mai 
puternică eram obligat să-i mai dau drumul. În astfel de cazuri 
pierdeam vântul, ceea ce era ca și cum aș fi risipit forța de 
împingere, și bineînțeles că pierdeam teren. Singura mea 
mângâiere era că Demetrios părea obligat să procedeze la fel. 


Puternicul curent de reflux, care gonea în josul strâmtorii, 
chiar împotriva vântului, forma niște valuri neobișnuit de mari 
și parșive care dădeau buzna mereu peste copastie. Eram ud 
leoarcă și până și randa era udă până la jumătatea marginii de 
întinsură. La un moment dat am reușit eu să i-o iau cu 
manevrele înainte lui Demetrios, și prova mea s-a izbit de barca 
lui cam pe la mijlocul ei. Aici ar fi trebuit să mai am pe cineva în 
barcă cu mine. Înainte de a apuca eu să gonesc până la prova și 
să sar în barca lui, Demetrios depărtase bărcile, împingând cu 
vâsla și mi-a râs în față în vreme ce se îndeletnicea cu treaba 
asta. 

Ajunsesem acum la gura strâmtorii, zonă foarte păcătoasă. 
Aici strâmtoarea Vallejo și strâmtoarea Carquinez se întâlnesc. 
Pe gura celei dintâi năvălea toată apa râului Napa și curentul 
refluxului, prin a doua năboiau apele din Golful Suisun ca și 
râurile Sacramento și San Joaquin. lar acolo unde masele acestea 
imense de apă, gonind iute, se înfruntau, se forma o cumplită 
resacă de larg. Și, ca să fie toate și mai afurisite vântul urla pe 
cele cincisprezece mile ale Golfului San Pablo, ridicând și el 
niște valuri groaznice care se repezeau spre resaca de mare. 

Curenţi potrivnici goneau în toate părțile, înfruntându-se, 
formând anafoare, sorburi, făcând apa să fiarbă, sau ridicându- 
se în valuri enorme, abrupte, care se prăbușeau apoi pe punte și 
dintr-un bord și din celălalt în aceeași măsură. Și peste toate, 
amețite, mânate de o nebunie a mișcării, veneau bubuind 
valurile imense, cu crestele spulberate de vânt, dinspre golful 
San Pablo. 

Eu eram apucat de aceeași sălbatică dezlănţuire ca și apele. 
Barca se purta minunat, zburând, ţâșnind prin haosul acela ca 
un cal de curse. Abia puteam să mă stăpânesc, prins de bucuria 
navigaţiei. Vela imensă, vântul care urla, valurile copleșitoare, 
barca scuturată din toate părţile, iar eu - un pigmeu, un nimic 
în toată această învălmășeală, reușeam să domin lupta 
elementelor, zburând prin mijlocul ei, peste ea, triumfător. 

Și chiar la momentul acela, pe când chiuiam din toți 
rărunchii, ca un erou victorios, barca primi o izbitură groaznică 
și se opri scurt pe loc. Eu am fost proiectat spre prova, pe fundul 


bărcii. Când am sărit în picioare am văzut în fugă un corp 
verzui, acoperit de scoici și mi-am dat imediat seama despre ce 
era vorba - spaima navigației, un trunchi scufundat. Nu există 
om care să se poată păzi de o astfel de catastrofă. Îngreunat de 
apă, plutea chiar sub fața mării, era imposibil de zărit la vreme 
în apele acelea frământate ca să-l eviți. 

Cu siguranță că toată prova fusese zdrobită, pentru că în 
câteva secunde barca era ochi cu apă. Apoi vreo două valuri au 
umplut-o cu totul, și se duse drept la fund, trasă de balastul 
greu. Totul s-a întâmplat atât de repede, încât eu m-am trezit 
încurcat în velă și tras în adânc. După ce m-am zbătut și mi-am 
croit drum spre suprafață, aproape sufocat, cu plămânii stând să 
pleznească, n-am zărit nici urmă de vâslă măcar. Probabil că 
vâslele fuseseră duse la vale de curentul haotic. L-am văzut însă 
pe Demetrios Contos uitându-se în urmă, și i-am auzit glasul 
batjocoritor, de om răzbunat, în vreme ce striga triumfător. Își 
păstra drumul mai departe, fără să șovăie, lăsându-mă să pier. 

Nu-mi rămânea nimic altceva de făcut decât să mă salvez 
înot, ceea ce, în dezlănțuirea aceea sălbatică, însemna, în cel 
mai bun caz, doar câteva minute de viață în plus. Ținându-mi 
răsuflarea și chinuindu-mă cu mâinile pe sub apă, am reușit să- 
mi scot cizmele grele marinărești din picioare și haina. Dar prea 
mult aer tot nu reușeam eu să trag în piept și, curând, am 
descoperit că nu înotul, ci respiraţia era problema principală. 

Berbecii imenși, albi, dinspre San Pablo, mă izbeau, mă 
răsuceau și mă băgau la fund, în vreme ce resaca de larg mă 
sufoca, îmi arunca valuri în ochi, în nas, în gură. Apoi sorburi 
neașteptate mă apucau de picioare, mă trăgeau spre adânc, 
pentru a mă scuipa cine știe unde, în vreo frământare de ape, și 
taman când voiam să iau și eu o gură de aer, un talaz albit de 
spumă se spărgea chiar în capul meu. 

Era imposibil să mai rezist prea mult. Trăgeam în piept mai 
multă apă decât aer, și simțeam cum mă înec. Începusem să-mi 
cam pierd cunoștința, în capul meu toate se învârteau. Mă 
zbăteam, mai mult spasmodic, instinctiv, și abia mai eram 
conștient de ceva când m-am simţit apucat de umeri și tras 
peste copastia unei bărci. 


O vreme am zăcut întins pe bancheta unde fusesem 
aruncat, cu fața în jos, în vreme ce apa îmi curgea gârlă pe gură. 
După un timp, încă slăbit, mai mult leșinat, m-am răsucit să văd 
cine era salvatorul meu. Și iată de la pupa, într-o mână cu școta, 
și echea în cealaltă, îmi zâmbi, dând din cap cât se poate de 
firesc, Demetrios Contos. Avusese de gând să mă lase să mă duc 
la fund - mi-a spus el mai târziu - dar omul din el se luptase, 
câștigase bătălia și-l făcuse să se întoarcă la mine. 

— La tine bine, acum? mă întrebă el. 

Am reușit să îngaim un fel de da mai mult cu buzele, fiindcă 
deocamdată nu reușeam să articulez vreun cuvânt. 

— La tine conduce barcă foarte bine! adăugă el. Bine ca la 
un bărbat. 

Un compliment de la Demetrios Contos era compliment 
într-adevăr, și i-am apreciat mult vorbele, deși nu eram în stare 
decât să dau din cap în semn de încuviințare. 

N-am mai continuat discuţia pentru că eu aveam de furcă 
cu mine ca să-mi revin, iar el era prins cu barca. O luă drept 
spre debarcaderul de la Vallejo, legă bine barca la mal și apoi mă 
ajută să cobor. Și se nimeri ca în momentul în care amândoi ne- 
am trezit pe debarcader să se arate și Charley de după un stelaj 
de uscat năvoade și să pună mâna pe brațul lui Demetrios 
Contos. 

— Mi-a salvat viaţa, Charley, am protestat eu, și nu cred că 
după asta merită arestat. 

Pe mutra lui Charley se ivi o expresie încurcată, care se 
şterse de altfel deîndată, într-un fel care arăta că luase o 
hotărâre. 

— Fiule, n-am ce face, spuse el blând. Nu pot să-mi încalc 
îndatoririle, și îndatorirea mea firească e să-l arestez. Astăzi e 
duminică, în barcă văd doi somoni pe care i-a prins astăzi. Ce 
pot să fac? 

— Dar mi-a salvat viața! am insistat eu, neînstare să invoc 
alt argument. 

Demetrios Contos se întunecă la faţă de furie când înţelese 
hotărârea lui Charley. Trăia sentimentul că fusese tras pe sfoară. 
Partea cea mai umană a sufletului său triumfase, făcuse un act 


plin de generozitate și salvase un dușman aflat la ananghie, iar 
drept mulțumire dușmanul îl băga la închisoare. 

Pe drumul de întoarcere spre Benicia, eu și Charley ne-am 
înfruntat continuu. Eu apăram spiritul, legii, nu litera ei, dar 
Charley se agăţase de literă ei. După câte pricepea el, nu avea 
altă cale de ieșire. Legea spunea explicit că duminica nu era voie 
să prinzi somoni. El era om al patrulei de pescuit, și datoria lui 
era să impună respectarea legii. Asta era tot. Își făcuse datoria, și 
conștiința lui era curată. Totuși mie toată treaba mi se părea 
nedreaptă, și-mi părea tare rău pentru Demetrios Contos. 

Două zile mai târziu, am coborât la Vallejo pentru proces. 
Eu trebuia să mă prezint în calitate de martor, și am trăit cea 
mai nesuferită postură din viața mea când am fost nevoit să 
declar, în boxa martorilor, că-l văzusem pe Demetrios prinzând 
cei doi somoni cu care-l găsise Charley. 

Demetrios își angajase și el un avocat, dar cazul lui era fără 
ieșire. Juriul s-a retras numai cincisprezece minute și se întoarse 
declarându-l pe Demetrios vinovat. Judecătorul l-a condamnat 
să plătească o amendă de o sută de dolari sau să facă cincizeci 
de zile de închisoare. 

Charley se prezentă în fața grefierului curții. 

— Doresc să plătesc eu amenda, spuse el punând în același 
timp pe birou cinci monede de aur de douăzeci de dolari. 
Fiule... ăăă... e singura ieșire, se poticni el în cuvinte când se 
întoarse spre mine. 

Mi s-au umezit ochii când l-am prins de braţ. 

— Vreau și eu să... ăăă... plătesc, am început eu. 

— Să-ţi plătești și tu jumătatea? mă întrerupse el. 
Bineînţeles că mă aştept să ţi-o plătești. 

Între timp, Demetrios fusese informat de avocatul lui că 
amenda fusese plătită de Charley. Demetrios veni iute spre 
Charley, îi strânse mâna, și tot sângele fierbinte de meridional i 
se adunase parcă în obraji. Apoi, pentru a nu se lăsa mai prejos 
nici el, insistă să fie lăsat să-și plătească amenda, plus onorariul 
avocatului, și făcu o adevărată criză de furie când Charley îl 
refuză. 

Cred că gestul lui Charley, mai mult decât toate celelalte 


isprăvi ale noastre, le-a demonstrat pescarilor adânca 
semnificație a respectării legii. Charley crescuse, ehei, mult în 
ochii lor, și m-am ales și eu cu oarecare renume, fiind socotit 
drept puştiul care știe să mânuiască o barcă. Demetrios Contos 
nu numai că n-a mai încălcat niciodată legea, ci deveni un foarte 
bun prieten al nostru, și adesea dădea o fugă la Benicia să mai 
stea la taifas cu noi. 


BASMAUA GALBENĂ 


— Nu vreau să zici că te oblig, fiule, îmi spuse Charley, dar 
eu țin morțiș să nu mai participi la altă patrulare. Ai ieșit teafăr 
din atâtea situaţii afurisite și izbindu-te de atâția oameni 
afurisiți, încât ar fi mare păcat să ţi se întâmple ceva chiar acum, 
la sfârșit. 

— Dar cum oare aș putea face să scap de această ultimă 
patrulă de care zici? l-am întrebat eu plin de aroganţa tinereții. 
Trebuie să fie, doar știi bine, o ultimă oară în orice. 

Charley își încrucișa picioarele, se lăsă pe spate și cântări 
cele spuse. 

— Adevărat, foarte adevărat. Dar de ce să nu zicem că 
ultima a fost capturarea lui Demetrios Contos? Ai scăpat cu bine 
și din încercarea asta, ești destul de teafăr și inimos în ciuda 
bălăcelii de care ai avut parte, și... ăăă... 

Se poticni, iar o vreme nu fu în stare să continue. 

— Şi n-aş putea să mi-o iert niciodată dacă ţi s-ar întâmpla 
ceva. 

Am râs de temerile lui Charley, dar, de hatârul 
sentimentelor lui față de mine, am fost de acord să consider că 
ultima participare la acțiunile patrulei avusese loc. Fusesem 
împreună vreme de doi ani încheiaţi și acum plecam din 
rândurile patrulei de pescuit pentru a mă întoarce să-mi termin 
studiile. Câștigasem bani și pusesem de-o parte destui ca să-mi 
ajungă vreme de trei ani la gimnaziu și, deși până la începerea 
cursurilor mai erau câteva luni bune, aveam de gând să mă 
pregătesc serios pentru examenele de admitere. 

Toate calabalăâcurile mele erau rânduite cum trebuie într-un 
cufăr de marinar, și abia așteptam să-mi cumpăr biletul și să mă 
sui în trenul de Oakland, când Neil Partington sosi la Benicia. 
Era nevoie de Reindeer deîndată în Golful de Jos, cu treburi 
urgente, și Neil adăugă că avea de gând să o ia drept spre 
Oakland. Cum acolo își avea domiciliul, iar pe timpul cât aveam 
să merg la școală urma să locuiesc la el, spunea că nu vedea nici 
un motiv să nu-mi urc cufărul la bord și să merg cu ei. 


Așa că mi-am adus cufărul la bord, pe la mijlocul după- 
amiezii am ridicat randa cea mare de pe Reindeer și am molat 
parâmele. Era o vreme parșivă de toamnă. Briza mării, care 
suflase statornic toată: vara dispăruse, iar locul ei fusese luat de 
tot felul de vânturi ce băteau capricioase sub un cer mohorât. În 
consecință ora sosirii era foarte îndoielnică. Am pornit o dată cu 
refluxul. Pe când coboram strâmtoarea Carquinez, m-am uitat 
îndelung, pentru ultima oară, spre Benicia și șantierul lui 
Turner, unde asediasem nava Lancashire Queen, și-l prinsesem 
pe Alec cel Mare, regele grecilor. Iar la gura strâmtorii, m-am 
uitat cu mult interes spre locul unde, cu câteva zile înainte, m- 
aș fi înecat dacă nu era firea omenoasă a lui Demetrios Contos. 

Un zid imens de ceaţă înainta pe fața Golfului San Pablo, 
îndreptându-se spre noi, și în câteva minute Reindeer naviga 
orbește prin bezna umedă. Charley, care stătea la cârmă, părea 
să aibă un fel de instinct aparte în situaţiile astea. Mărturisea 
singur că nu știa nici el cum de se brodea, dar avea un fel de-a 
dreptul minunat de a calcula vânturile, curenţii, distanţele, 
timpul, deriva, viteza de înaintare a ambarcaţiei. 

La câteva ceasuri după ce-am intrat în ceața aceea, Neil 
Partington spuse: 

— Pare că are de gând să se ridice. Hei, Charley, pe unde 
zici că am ajuns. 

Charley se uită la ceas. 

— Ora șase, încă trei ceasuri de reflux, mormăi el în treacăt. 

— Dar unde zici că suntem? insistă Neil. 

Charley chibzui un moment, și după aceea răspunse: 

— Refluxul ne-a abătut puţin de la drumul nostru, dar dacă 
ceața se ridică chiar în clipa asta, și după cum se arată are să se 
ridice, o să vezi că nu suntem la mai mult de o mie de mile de 
Debarcaderul lui McNear. 

— Ai putea să fii ceva mai precis, măcar cu câteva mile, 
bombăni Neil, arătându-și prin tonul vocii dezamăgirea. 

— În regulă, făcu Charley ca s-o încheie. Atunci până acolo 
nu-i mai puțin de un sfert de milă, dar nici mai mult de 
jumătate. 

Vântul se mai întări după câteva rafale, și ceața se subție 


vizibil. 

— Debarcaderul lui McNear e exact într-acolo, spuse 
Charley, arătând în ceaţă, drept în traversul nostru. 

Toţi trei ne zgâiam scrutând în direcția arătată, când 
Reindeer se izbi cu un trosnet înfundat de ceva și încremeni pe 
loc. Am alergat la prova și am văzut că bompresul ei se 
încurcase într-un greement ars de soare și putred, susținut de 
un catarg scurt, ciuntit. lahtul nostru intrase cu prova într-o 
joncă ce stătea la ancoră. 

În clipa când ajunsesem și noi la prova, din cabina 
întrepunte dădură buzna afară, ca niște viespi, cinci pescari cu 
ochii cârpiţi încă de somn. În fruntea lor venea un individ 
numai mușchi, pe care-l remarcai de departe după mutra 
mâncată de vărsat și basmaua galbenă legată la cap. Era chiar 
Basma Galbenă, pescarul pe care-l arestase cu un an înainte 
pentru că viola legile pescuitului la creveţi și, la vremea 
respectivă, aproape că provocase scufundarea iahtului Reindeer, 
așa cum și acum mai mai să ne trimită la fund violând legile 
navigaţiei. 

— Ce dracu v-a apucat să vă proțăpiți aici în mijlocul 
traficului fără să puneţi în funcțiune un corn de ceață? strigă 
furios la ei Charley. 

— Ce i-a apucat? îi răspunse calm Neil. Aruncă și tu o 
privire... Ai priceput ce i-a apucat? 

Ne-am uitat în direcția indicată de degetul lui Neil, în 
mijlocul nepuntat al joncii am văzut că barca era pe jumătate 
plină cu creveţi și, după cum am constatat la o mai atentă 
cercetare, abia prinși. Amestecaţi cu creveţii mai erau și miriade 
de peștișori, de la un sfert de inci în sus. Basma Galbenă ridicase 
capcana de creveţi după maxima fluxului și, profitând de 
adăpostul ceţii, rămăsese, plin de îndrăzneală, lângă sculele sale, 
așteptând să le mai salte o dată după maxima refluxului. 

— Ei bine, spuse Neil, trebuie să recunosc că în toată viața 
mea, după câtă experiență am adunat în poliția apelor, asta e 
cea mai ușoară captură pe care am făcut-o. Ce facem cu ei, 
Charley? 

— Remorcăm jonca până la San Rafael, bineînţeles, veni 


răspunsul acestuia. 

Charley se întoarse apoi spre mine: 

— Fiule, saltă-te pe joncă și eu îți arunc o parâmă de 
remorcaj. Dacă vântul nu ne lasă baltă, ajungem la râu înainte ca 
refluxul să scadă prea mult, dormim la San Rafael și sosim la 
Oakland mâine la prânz. 

Acestea fiind spuse, Charley și Neil se întoarseră la Reindeer, 
și îl puseră pe drum, cu jonca remorcată la prova. M-am dus la 
pupa și am luat în stăpânire prada, guvernând cu o eche de pe 
vremea potopului și un safran cu niște găuri mari, romboidale în 
el, prin care apa trecea ca prin ciur. 

Dar la vremea asta, ceața se ridicase și poziția aproximată de 
Charley fu confirmată de Debarcaderul McNcar, care se vedea la 
numai jumătate de milă distanță. Mergând de-a lungul țărmului 
de vest, am dublat Capul Pedro în văzul tuturor așezărilor de 
pescari de creveţi și se stârni mare zarvă când văzură una din 
joncile lor remorcată în urma cunoscutei nave a patrulei de 
pescuit. 

Vântul dinspre țărm venea acum în rafale și nu te puteai 
bizui pe el; ne-ar fi prins bine dacă ar fi fost ceva mai tăricel. 
Râul San Rafael, pe care trebuia să urcăm pentru a ajunge la oraș 
ca să ne încredințăm prizonierii autorităţilor, curgea printr-o 
zonă întinsă de smârcuri, pe unde era greu de navigat la vremea 
refluxului, iar când apele erau foarte scăzute nu se mai putea 
merge deloc pe el. Deoarece acum refluxul ajunsese cam la 
jumătatea lui, trebuia să ne cam grăbim. Dar jonca aceea masivă 
ne împiedica, bălăngănindu-se în urma lui Reindeer, și ţinându- 
ne în loc ca un balast inutil de aceeași greutate. 

— Spune amărâţilor să ridice vela, îmi strigă în cele din 
urmă Charley. N-am chef să ne bălăcim în mocirla smârcurilor 
toată noaptea. 

l-am repetat ordinul lui Basma Galbenă, care începu să 
bombăne răgușit ceva oamenilor săi. Răcise zdravăn omul, și 
uneori îl apuca câte o criză de tuse de se făcea în două, și-i 
ieșeau din cap ochii injectați. Acum arăta mai de spaimă decât 
înainte, și când îmi azvârlea câte o căutătură rea îmi aduceam 
aminte, înfiorându-mă, cum scăpasem ca prin urechile acului de 


mâna lui când îl arestasem prima dată. 

Echipajul se rândui la fungi și vela aceea ciudată, 
triunghiulară, vopsită maroniu deschis, se ridică la catarg. 
Navigam cu vântul din spate, când Basma Galbenă largă școta 
randei, jonca ţâșni înainte și parâma remorcii slăbi. Deși 
Reindeer mergea repede, jonca înainta mai repede, și pentru a 
evita să dăm peste barca din față, am cârmit puțin mai în vânt. 
Dar jonca și de data asta se dovedi mai iute și, în câteva minute, 
eram în traversul iahtului patrulei, în partea din vânt. Parâma 
remorcii se întinse din nou, dar de data asta în unghi drept față 
de drumul celor două bărci și eram într-o situație caraghioasă. 

— Dă drumul la remorcă! am strigat eu. 

Charley ezită. 

— N-avea nici o teamă, l-am liniștit eu. Nu se poate 
întâmpla nimic. Ajungem la gura apei cu volta asta, iar voi vă 
ţineţi după mine tot drumul până la San Rafael. 

După vorbele astea, Charley desfăcu remorca, și Basma 
Galbenă își trimise unul din oameni la prova să tragă parâma în 
barcă. Cum se întuneca tot mai mult, greu am reușit să nimeresc 
gura râului San Rafael, și când am luat-o pe el în sus abia dacă 
mai ghiceam malurile. Reindeer era la cinci minute bune de 
mers în urma noastră și, pe măsură ce urcam tot mai mult pe 
canalul acela întortocheat și îngust, ceilalți rămâneau tot mai 
mult în urmă. Știindu-l pe Charley în siajul meu, se părea că nu 
aveam a mă teme de cei cinci prizonieri ai mei, dar, cum 
întunericul se făcea tot mai adânc, și nu mai reușeam să-i 
supraveghez ca lumea, mi-am scos revolverul din buzunarul de 
la pantaloni și l-am pus în cel de la haină, unde îmi era mai la 
îndemână. 

Nu mă temeam decât de Basma Galbenă, iar cele ce-au 
urmat dovedesc că individul a ghicit și a profitat de asta. Stătea 
la câţiva pași de mine, în bordul care se nimerise să fie atunci în 
vânt. Abia reușeam să-i deslușesc profilul, dar curând mi-am dat 
seama că încet, foarte încet, omul luneca spre mine. Nu l-am 
slăbit din ochi. Ținând echea cu stânga, mi-am vârât dreapta în 
buzunar și am apucat revolverul. 

L-am văzut trăgându-se câţiva inci mai aproape, și tocmai 


voiam să-i ordon să se dea înapoi - vorbele îmi stăteau chiar pe 
limbă - când am fost lovit cu mare putere de o masă întunecată 
care se aruncase spre mine dinspre bordul de sub vânt. Era unul 
din oamenii echipajului. Îmi ţintui mâna dreaptă, așa încât n- 
am mai reușit s-o scot din buzunar și, în același timp, îmi puse 
palma peste gură. Aș fi putut să mă zbat și să mă smulg din 
braţele lui, să-mi eliberez mâna sau gura, să strig și să dau 
alarma, dar, într-o clipită, Basma Galbenă fu și el peste mine 
grămadă. M-am luptat în zadar pe fundul joncii, cu picioarele și 
mâinile legate, în timp ce gura îmi fusese cetluită bine cu un 
căluș dintr-o zdreanță de cămașă de bumbac, după cum am 
descoperit mai apoi. După care m-au lăsat să zac acolo, pe 
fundul bărcii. Basma Galbenă luă echea, dădea ordine în șoaptă 
și, judecând după poziția pe care o avusesem și schimbarea 
alurii velei pe care o zăream deasupra mea ca o pată întunecată 
pe cerul înstelat, mi-am dat seama că ne îndreptam spre gura 
unui canal îngust ce se vărsa în locul acela în San Rafael. 

În câteva minute lunecam ușor pe lângă mal, și vela fu 
coborâtă în cea mai mare liniște. Pescarii nu scoteau un sunet. 
Basma Galbenă stătea pe fundul joncii lângă mine, și-l simțeam 
cum se chinuie să-și înăbușe accesele de tuse răgușită. Cam la 
vreo șapte sau opt minute mai târziu, i-am auzit vocea lui 
Charley pe când Reindeer trecea prin dreptul gurii canalului. 

— Nici nu-ţi poţi închipui cât sunt de bucuros, îl auzeam eu 
foarte clar spunându-i lui Neil, că puștiul a terminat-o cu 
patrula de pescuit fără să pățească nimic. 

Neil îi răspunse ceva ce n-am reușit să deslușesc, după care 
vocea lui Charley se auzi din nou: 

— Puștiul se simte pe apă ca la el acasă și dacă după ce 
isprăvește școala urmează și un curs de navigaţie și pornește pe 
cursă lungă, nu văd de ce n-ar ajunge comandant pe cea mai 
mare navă din câte există. 

Ce spunea era foarte măgulitor pentru mine, dar cum 
stăteam acolo legat fedeleș și cu un căluș în gură, aranjat chiar 
de propriii mei prizonieri, și auzeam vocile prietenilor tot mai 
slab, pe măsură ce Reindeer se îndepărta tot mai mult în 
întuneric către San Rafael, nu eram în cea mai nimerită situație 


ca să mă bucur de viitorul acela trandafiriu. O dată cu Reindeer 
dispăru și ultima mea speranţă. Nici nu-mi puteam închipui ce 
avea să se întâmple mai departe, fiindcă pescarii aceia erau alt 
soi decât mine și, din câte știam, eram convins că nu aveau să se 
poarte cu mănuși. 

După ce-au mai adăstat câteva minute, au ridicat vela 
triunghiulară, iar Basma Galbenă luă echea și o cârmi în jos, 
către gurile râului San Rafael. Refluxul scăzuse apele și mai mult 
şi omul nostru întâmpina dificultăți ca să scape de bancurile de 
mâl. Speram să se pună pe uscat, dar, în cele din urmă reuși să 
iasă în golf fără mari necazuri. 

Îndată ce am ieșit pe gura râului, se stârni o discuţie 
aprinsă, și bănuiam că se referă la mine. Basma Galbenă era 
foarte vehement, dar ceilalți patru i se opuneau cu aceeași tărie. 
Era limpede că omul căuta să-i convingă că era mai bine să mă 
facă dispărut, dar ceilalți erau speriați de consecințe. Eram 
destul de familiarizat cu felul lor de-a fi, ca să-mi dau seama că 
numai teama îi va putea opri de la un astfel de gest. Dar nu-mi 
trecea prin minte ce soluţie îi ofereau ceilalți lui Basma Galbenă 
drept alternativă a planului său criminal. 

E ușor de înţeles ce simțeam eu în vremea asta, știind că 
soarta îmi atârna de un fir de păr. Discuţia se transformă în 
ceartă, iar în toiul ei Basma Galbenă smulse echea grea și se 
repezi cu ea spre mine, dar ceilalți patru acoliţi ai lui se aruncară 
între noi și începu o luptă caraghioasă pentru echea aceea. În 
cele din urmă, Basma Galbenă fu dovedit, și se întoarse mohorât 
la cârmă, timp în care ceilalți îl boscorodeau cât îi ţinea gura 
fiindcă se dovedise cu totul nechibzuit. 

Scurt timp după aceea, vela fu coborâtă și jonca fu împinsă 
încet cu vâslele. Am simţit cum barca se înfige în mâl moale. 
Trei pescari — toți purtau cizme înalte marinărești - au coborât 
în apă, iar ceilalți doi m-au trecut peste balustradă. Basma 
Galbenă mă ducea de picioare, alți doi de umeri și începură cu 
toții să se bălăcească prin noroi. După o vreme, dădură de 
pământ ferm, și mi-am dat seama că urcau cu mine pe un mal. 
Nici nu trebuia să fac mari eforturi ca să știu pe ce mal. Nu 
putea fi decât cel al Insulelor Marin, un grup de insulițe mici, 


stâncoase, aflate în largul țărmului de la Marin County. 

Când au ajuns la nisipul tare care marca limita de sus a 
fluxului, m-au aruncat jos, fără multe menajamente. Basma 
Galbenă mi-a ars cu ciudă un picior în coaste, după care cei trei 
se bălăciră iar prin noroi până la joncă. O clipă mai târziu am 
auzit ridicându-se vela și pocnind când se întinse în vânt, 
strânsă de școtă. Apoi se lăsă liniștea. Fusesem lăsat să mă 
descurc cum m-oi pricepe mai bine ca să mă eliberez. 

Văzusem tot felul de șmecheri care se zvârcoleau, se 
smuceau și reușeau să se descotorosească de frânghiile cu care 
fuseseră legaţi, dar, deși m-am zvârcolit în toate felurile și m-am 
muncit cât am putut, ca un om de ispravă, nodurile rămâneau la 
fel de tari ca la început, și legăturile nu slăbiseră deloc. Pe când 
mă tot zvârcoleam într-o parte și-n alta, m-am rostogolit peste o 
grămadă de scoici goale, rămase evident de la vreo petrecere cu 
scoici prăjite a vreunui echipaj de iaht. Mi-a venit o idee. Aveam 
mâinile legate la spate, am prins cum am putut o scoică, m-am 
rostogolit pe țărm, m-am tot rostogolit până am ajuns la o 
stâncă pe care o știam. Tot dându-mă de-a dura am descoperit 
în cele din urmă o crăpătură îngustă, în care am înțepenit 
scoica. Avea muchia tăioasă, și am început să frec de tăișul acela 
funia cu care-mi erau legate mâinile. Muchia era însă fragilă, și 
s-a spart când m-am lăsat pe ea prea tare. M-am dat de-a dura 
din nou până la grămada de scoici, și m-am întors cu câte scoici 
am putut apuca în amândouă mâinile. Am spart și alte scoici, 
mi-am tăiat de mai multe ori mâinile în ele, mi s-au pus cârcei 
la picioare din cauza poziţiei încordate și a efortului. 

În timp ce mă chinuiam din cauza cârceilor și încercam să 
mă odihnesc, am auzit pe deasupra apelor o chemare familiară. 
Era Charley care pornise în căutarea mea. Călușul din gură mă 
împiedica să-i răspund, și nu-mi rămânea decât să zac acolo 
zbătându-mă neajutorat, în vreme ce Charley vâsli pe lângă 
insule și vocea i se pierdu treptat în depărtare. 

M-am întors la calvarul meu cu scoicile și, la capătul unei 
jumătăţi de ceas, am reușit să retez funia. Restul a fost ușor. 
După ce mi-am văzut mâinile libere, n-a fost decât o problemă 
de minute până să-mi dezleg picioarele și să-mi scot călușul din 


gură. Am luat-o la fugă în jurul insulei pentru a mă convinge că 
mă aflam pe o insulă și nu vreun promontoriu al continentului. 
Era, bineînţeles, o insuliță, una din grupul Marin, cu o plajă de 
nisip și înconjurată de o mare de smârcuri. Nu-mi rămânea 
decât să aștept până se va crăpa de ziuă, și trebuia să fac ceva să 
mă mai încălzesc, fiindcă se lăsase cam rece - noapte aspră 
pentru California, cu un vânt subțirel, atât cât să te facă să 
tremuri. 

Ca să-mi pun sângele în mișcare, am alergat în jurul Insulei 
de vreo duzină de ori, m-am cățărat pe culmea ei stâncoasă cam 
tot de atâtea ori, treabă care - după cum aveam să descopăr - 
mi-a prins tare bine, nu numai pentru că m-am încălzit. În toiul 
acestor exerciții, m-am întrebat deodată dacă n-am pierdut 
cumva ceva din buzunare pe când mă tot dădeam de-a dura prin 
nisipul plajei. Am cercetat iute și am văzut că-mi lipsea 
revolverul și briceagul. Pe cel dintâi mi-l luase Basma Galbenă, 
dar briceagul îl pierdusem în nisip. Tocmai îl căutam cu sârg 
când am auzit scârţiitul unor strapazane de barcă. Primul gând 
a fost bineînţeles că era Charley, dar chibzuind mai bine mi-am 
dat seama că Charley ar fi strigat în vreme ce vâslea. O 
presimţire m-a făcut să încremenesc. Insulele Marin nu prea 
sunt călcate de picior de om, și e greu de crezut că niște turiști 
și-ar face drum încoace în toiul nopţii. Dar dacă era Basma 
Galbenă? Scârţiitul strapazanelor deveni și mai lămurit. M-am 
făcut ghem în nisip și mi-am încordat auzul. Barca aceea - am 
socotit că era vorba de un schit mic după ritmul iute al vâslelor 
- se opri în mâl, la vreo cincizeci de picioare de plajă. Am auzit 
o tuse răgușită, sacadată, și mi-a înghețat inima. Ca să nu mai 
fie obligat să renunţe la răzbunare din cauza tovarășilor săi ceva 
mai prudențţi, individul se strecurase pe furiș din sat și se 
întorsese singur. 

Prin minte mi-au trecut în grabă mai mult gânduri. Eram 
neînarmat și neajutorat pe o insuliță, și un păgân nenorocit, de 
care aveam toate motivele să mă tem, pornise pe urmele mele. 
Oriunde eram mai în siguranță decât pe insulă și instinctiv, m- 
am îndreptat spre apă, sau mai degrabă spre mocirlă. Când 
individul începu să pleoscăie, bălăcindu-se prin mâlul acela, am 


pornit și eu să mă bălăcesc numai că eu mă îndepărtam de plajă, 
păstrând același drum pe care apucaseră pescarii când fusesem 
depus pe insulă, același pe care se întorseseră la joncă. 

Basma Galbenă socotea că eu încă mai zăceam legat fedeleș, 
așa că nu se feri în nici un chip, ci se apropie de plajă făcând 
destul de mult zgomot. Asta mi-a prins bine, pentru că la 
adăpostul tărăboiului pe care-l făcea el, eu, străduindu-mă să nu 
stârnesc mai mult zgomot decât era nevoie, am reușit să parcurg 
vreo cincizeci de picioare până să ajungă el pe plajă. Și m-am 
lăsat binișor în mâlul acela. Era rece și lipicios, tremuram tot, 
dar nu aveam chef să mă ridic în picioare riscând să mă zărească 
individul cu ochii lui ageri. 

O luă pe țărm drept spre locul unde mă lăsase zăcând, și în 
fugă mi-a trecut prin minte părerea de rău că nu puteam să-i 
văd mutra dezamăgită că nu m-a găsit acolo. Regret foarte 
trecător de altfel, pentru că dinţii îmi clănțăneau de frig în gură. 

Ce a făcut el mai apoi a trebuit să ghicesc în mare măsură, 
din cauza întunericului, fiindcă abia puteam să-i bănuiesc 
silueta profilată la lumina slabă a stelelor. Dar am fost sigur că 
mai întâi s-a grăbit să dea ocol plajei insulei ca să vadă dacă 
trăseseră la țărm și alte bărci, lucru ușor de aflat după dâra 
lăsată în mâl. 

După ce s-a convins că nu venise nici o ambarcaţie să mă ia 
de pe insulă, următorul pas a fost să afle ce se întâmplase cu 
mine. Aprinse chibrituri unul după altul și, pornind de la 
grămada de scoici, începu să-mi caute urmele în nisip. Îi vedeam 
foarte bine mutra ticăloasă; sulful de la chibrituri îi irita 
plămânii, îl podidea tusea aceea gâjâită și mărturisesc că în 
astfel de momente, cum zăceam în mâlul lipicios și rece, 
începeam să tremur mai rău ca niciodată. 

Mulțimea urmelor mele îl încurcă. Îi veni ideea că aș putea 
fi ascuns pe undeva prin mâluri, pentru că se băgă în mocirla aia 
și făcu vreo câțiva pași în direcția mea, apoi aplecându-se, 
cercetă întinderea aceea îndelung și cu mare grijă. Cred că era la 
nici cincisprezece picioare de mine, și dacă ar fi aprins un 
chibrit cu siguranță că m-ar fi dibuit. 

Se întoarse pe plajă și se cățără pe coama aceea stâncoasă, 


căutându-mă din nou la lumina chibriturilor. Dacă tot scăpasem 
la un fir de păr, m-am hotărât să mă îndepărtez și mai mult. Nu 
îndrăzneam să mă salt în picioare pentru că s-ar fi auzit 
plescăitul, clefăiala mâlului care te sugea, așa că am rămas 
întins, în noroi și m-am împins cu picioarele și mâinile pe 
suprafața lui. Am păstrat același drum pe care-l bătuseră 
pescarii când veniseră la țărm, și se întorseseră la joncă, până 
când am ajuns la apă. Apoi am intrat mai la adânc, până când 
apa a ajuns la vreo trei picioare, după care m-am întors 
deplasându-mă pe o direcţie paralelă cu țărmul. 

Prin cap mi-a trecut ideea să mă îndrept spre schiful lui 
Basma Galbenă și să o șterg cu el, dar chiar atunci individul se 
întoarse la țărm și, parcă temându-se exact de ceea ce-mi 
fulgerase prin minte, o porni bălăcindu-se prin mâl ca să se 
convingă că schiful era în siguranță. Asta m-a făcut să pornesc 
în direcția opusă. Pe jumătate înotând, pe jumătate târându-mă, 
doar cu căpățâna deasupra apei și având mare grijă să nu fac nici 
un zgomot, am reușit să mă îndepărtez cu vreo sută de picioare 
de locul unde debarcaseră pescarii din joncă, apoi m-am tras 
mai aproape de țărm, în mâl și am rămas întins, nemișcat. 

Basma Galbenă din nou s-a întors la plajă și a cercetat insula 
de jur împrejur, și iar a ajuns la grămada de scoici. Ştiam exact 
ce idei învârte el în mintea lui de parcă i-aș fi citit gândurile. 
Nimeni nu putea să părăsească insula sau să tragă la țărmul ei 
fără să lase urme, în mâlul acela. Singurele urme care se vedeau 
erau cele de la schiful lui și spre locul unde oprise jonca. Eu nu 
mai eram pe insulă. Deci trebuie să o fi luat pe una din cele 
două urme. Tocmai fusese la drumul făcut de el de la schif la 
țărm și se convinsese că nu părăsisem insula pe acolo. În 
consecință nu puteam să mă îndepărtez de țărm decât pe dârele 
lăsate spre locul unde ancorase jonca. Și începu să verifice ideea 
asta luând-o din nou prin mâl și aprinzând mereu chibrituri pe 
măsură ce înainta. 

Când ajunse la locul unde zăcusem întins prima dată în 
mâl, mi-am dat seama, după multele chibrituri pe care le-a 
aprins și după, timpul pierdut acolo, că descoperise amprenta 
lăsată de trupul meu. Luă urma mai departe spre apă, intră chiar 


mai spre larg, dar la trei picioare adâncime nu mai putea desluși 
nimic. Pe de altă parte, cum refluxul continua, omul putea 
vedea limpede întipăritura lăsată de prova joncii, și deci și a 
oricărei alte bărci care ar fi acostat într-un loc sau altul. Dar nu 
se vedeau astfel de urme, și știam că individul era absolut 
convins că eu mă ascundeam pe undeva prin mâlul de la țărm. 

Dar să cauţi într-o noapte întunecoasă un puști ascuns într- 
o mare de mâluri, e ca și cum ai căuta un ac într-un car cu fân, 
așa că nici el n-a încercat. În schimb se întoarse pe plajă și mai 
bântui pe acolo o vreme. Speram să renunţe și să plece pentru că 
la vremea asta mă chinuia groaznic frigul. În cele din urmă o 
porni bălăcindu-se spre schif și plecă vâslind. Dar dacă plecarea 
asta nu era decât o șmecherie? Dacă se prefăcuse doar pentru a 
mă determina să ies pe țărm? 

Cu cât cântăream ideea asta în minte mai mult cu atât eram 
mai sigur de ea, că prea plescăise cu ramele în timp ce se 
îndepărta. Așa că am rămas mai departe întins în mâl, 
tremurând. Am dârdâit până când am simţit că mușchii șalelor 
mă dureau și mă chinuiau la fel de tare ca și frigul, și am avut 
nevoie de toată puterea mea de stăpânire pentru a mă obliga să 
rămân mai departe în situația aceea mizerabilă. 

Și a fost bine că am făcut așa, pentru că la vreo oră mai apoi 
mi s-a părut că zăresc ceva mișcându-se pe plajă. Mi-am 
încordat privirea, dar mai apoi am fost răsplătit când auzul a 
prins ecoul unei tuse gîjiite pe care o știam prea bine. Basma 
Galbenă venise furiș înapoi, debarcase de cealaltă parte a 
insulei, și se strecura pe plajă să mă prindă dacă cumva mă 
întorsesem la țărm. 

După asta, deși au trecut multe ceasuri fără să se măi simtă 
nici o mișcare din partea lui, mi-a fost prea teamă să mă întorc 
pe insulă. Pe de altă parte, în aceeași măsură mi-era teamă că 
am să mor de frigul pe care-l înduram. Nu-mi închipuisem 
vreodată că un om poate suferi într-atât. În cele din urmă, de 
atâta frig, am amorţit încât nici nu mai tremuram. Dar mușchii 
și oasele începură să mă doară într-un hal de neîndurat. Fluxul 
începuse să ridice apele de mult, și, pas cu pas, mă împingea 
spre țărm. La ora trei era maxima fluxului și la ora aceea m-am 


târât pe țărm, mai mult mort decât viu, prea neputincios ca să 
opun vreo rezistență lui Basma Galbenă dacă s-ar fi aruncat 
acum asupra mea. 

Dar nu s-a arătat nici o basma galbenă. Renunţase să mă 
mai caute și se întorsese la Capul Pedro. Cu toate astea eram 
într-o situaţie cel puțin nenorocită, dacă nu chiar disperată. Nu 
puteam să mă țin pe picioare, cu atât mai puțin să merg. 
Veșmintele ude, pline de mâl, se lipiseră de mine ca niște 
giulgiuri de gheață. Nu credeam că am să mai scap vreodată de 
ele. Degetele îmi erau atât de amorțţite, eu atât de sleit, încât 
parcă au trecut ceasuri întregi până am reușit să-mi scot 
încălțările din picioare. Nu aveam destulă putere ca să rup 
șireturile din piele de delfin, iar cu nodurile nu mă descurcam 
deloc. Mi-am lovit de nenumărate ori mâinile de piatră ca să-mi 
pun sângele în mișcare. Uneori eram convins că aveam să mor. 

Dar, în cele din urmă, după mai multe secole, cum mi s-a 
părut mie, mi-am scos în fine și ultima zdreanță de pe mine. 
Apa acum urcase mult și era la îndemână, m-am târât cu chin 
până la ea și, gol cum eram, m-am spălat de mâl. Încă nu 
puteam să mă ridic în picioare și să mă mișc, dar mi-era teamă 
să zac nemișcat. Nu-mi rămânea decât să mă târâi neajutorat, în 
susul și-n josul plajei, ca un melc, cu preţul unei permanente 
suferințe. Am ţinut-o așa cât am putut, iar când spre răsărit 
cerul a început să pălească, vestind zorile, am început să mă 
pierd. Cerul se făcu treptat roz, apoi roșu, și când discul de aur 
al soarelui se arătă la orizont, mă găsi zăcând neajutorat, 
nemișcat pe grămada de scoici. 

Ca în vis am zărit parcă silueta familiară a iahtului Reindeer 
ieșind pe gura râului San Rafael, mânat de briza ușoară de 
dimineaţă. Visul nu prea avea continuitate. Au fost perioade 
destul de lungi în care nu-mi amintesc de nimic. Dar păstrez în 
memorie trei momente distincte: când am văzut prima dată 
randa lui Reindeer, apoi iahtul stând la ancoră la câteva sute de 
picioare de țărm, în vreme ce era lăsată la apă o barcă mică, și 
soba din cabină duduind încinsă la roșu, eu înfofolit în pături, 
numai cu pieptul și umerii goi, pe care mi-i chinuia, masându-i 
fără milă, Charley, în timp ce gura îmi ardea din cauza cafelei 


puțin cam prea fierbinți pe care mi-o turna pe gât Neil 
Partington. 

Mă ardea, nu mă ardea, trebuie să vă spun că mă simţeam 
minunat. Când am ajuns la Oakland, eram la fel de vioi și în 
putere ca de obicei, deși Charley și Neil Partington se temeau să 
nu fac pneumonie, iar, în primele șase luni de școală, doamna 
Partington nu m-a slăbit din ochi să prindă primele simptome 
de tuberculoză. 

Timpul zboară. Parcă ieri eram un puști de șaisprezece ani și 
făceam parte din patrula de pescuit. Și cu toate astea știu bine 
că abia am sosit azi dimineaţă din China, făcând o traversată 
scurtă așa cum mi s-a dus faima, în calitate de comandant al 
goeletei - barc Harvester. Şi mai știu că mâine dimineaţă trebuie 
să dau o fugă până la Oakland să-l văd pe Neil Partington, pe 
nevasta lui și restul familiei, iar apoi să ajung și la Benicia să-l 
întâlnesc pe Charley Le Grant și să mai povestim despre 
vremurile de odinioară. Ba nu. Dacă mă gândesc mai bine, nu e 
cazul să mă mai duc la Benicia. Urmează să fiu parte foarte 
interesată la o căsătorie ce va avea loc curând. Pe ea o cheamă 
Alice Partington. Cum Charley mi-a promis să fie cavaler de 
onoare, va fi nevoit să vină el la Qakland. 


